(26 ސެޕްޓެމްބަރ 2021 އާ ގުޅޭ)\nއޭނާގެ ދަރިފުޅު ނީރާގެ މައްޗަށް އަނިޔާވެރިވެދާނޭ ކަމާމެދު ޔަގީންނުވެފައެވެ. މިވާ ގޮތެއް ނުބަލާ ހުރެގެން އެއްގޮތަކަށް ވެސް ނުވާނޭ ލަމްހާގެ ޟަމީރު ބުންޏެވެ.\nރޭގެ ބާކީބައިގަ ލަމްހާ ލޮލުފިޔަ ޖަހާނުލައެވެ. ނިދިފިލާ ދިޔައީއެވެ. ފިކުރުތައް ހިތާއި ސިކުނޑިއަށް ބާރުބޮޑުކުރަން ފެށުމުންނެވެ. އަނިޔާކުރުމަކީ އީހާނު ކޮށްފާނޭ ކަމެއްކޭ ލަމްހާގެ ހިތެއް ނުބުނެއެވެ. އެކަމަކު ނީރާގެ އުޅުމަށް އައި ބަދަލުތައް ލަމްހާގެ ހިތަށް އުނދަގޫކުރާއިރު އެކުއްޖާއަށް ކޮންމެވެސް ކަމެއް ވެއްޖެކަން ޔަގީނެވެ. ދިމާވިކަމެއް ދިމާވެގެން އެ އުޅެނީ ކައިވެންޏަށްފަހުކަން ލަމްހާގެ ޟަމީރު ވެސް އެއްބަސްވެއެވެ. ކައިވެނީގެ ކުރީގަ ނީރާއަކީ އޭނާ ގެންގުޅެ ބޮޑުކުރި ލޯބިލޯބި އަންހެން ދަރިފުޅެވެ. އެ އާއިލާގެ ދިރުމެވެ. އެ ދިރުން އެ ގޭތެރެއިން ފަނޑުވަމުން ދާތަން ލަމްހާ ދުށްޓެވެ. އަބަދު ސުވާލު އުފެދިފައި ހުރުމަށްވުރެ މިވާގޮތެއް ހޯދާ ބެލުން މުހިންމުވީ އަދިކިރިޔާއެވެ.\nފަތިސް ނަމާދުކޮށްލައިގެން ލަމްހާ ކޮޓަރިން ނުކުތީއެވެ. އާންމުކޮށް ބޯ ކޮފީގެ ބަދަލުގައި ބާބޫނާސައިތަށްޓެއް ހަދާލީ ލިބިފައިވާ ހާސްކަން ކުޑަވޭތޯއެވެ. ހޫނު ސައިތަށި ހިފައިގެން ބެލްކަންޏަށް ލަމްހާ ނުކުމެ ހުރިއިރު ދުނިޔެ މަތި އަލިނުވެއެވެ. އެކަމަކު ދެން ގިނައިރެއްނުވެ އަލިވާން ފަށާނެކަން އެނގެއެވެ. ސުޖާއު ގެއަށް އައިކަން އެނގުނީ ލަމްހާގެ ކައިރީ ހުއްޓިލީމައެވެ.\n"ރޭގަ ކިހިނެއްވީ؟. ދެ ފަހަރަކު އަހަންނަށް ހޭލެވުނުއިރު ވެސް ލަމް ނުނިދާ." އަނބިމީހާގެ ކޮނޑުގައި އަތްއަޅުވާލައި ގާތްކޮށްލަމުން ސުޖާއު އަހާލިއެވެ.\n"މި ވިސްނަނީ އީހާނާއި ނީރާއާ މެދު. އެ ކުދީންގެ ކައިވެންޏާމެދު." ފިރިމީހާގެ ގައިގާ ލެނގިލައިގެން ހުރެ ލަމްހާ ބުންޏެވެ.\n"އަހަރެން ވެސް ތިކަމާ ވިސްނަން. އީހާނު އެކުރި ކަންތަކުން. ދެބަސްވުމެއް ހިނގާއިރަށް އަމިއްލަ ހަށިގަނޑަށް ގެއްލުން ދޭކަށް ނުވާނެ. އޭރު ދިމާވި ގޮތުން މަރުވާން އުޅުނަސް މިހާރު އީހާނު ހުރީ ހަމަޖެހިފައޭ ހީކޮށްގެން ހުރީ. އަނެއްކާ ނީރާ ދެކެ އޭނާ ލޯބިވާކަން ޔަގީން."\n"އީހާނު ރަނގަޅުނަމަ ނީރާއަށް ބަދަލުތަކެއް އަންނާނެތަ؟ ނީރާގެ އުޅުން ސުޖާއަށް ފާހަގައެއް ނުވޭތަ؟ އަހަރެމެން ހީކުރާ ގޮތާ ހިލާފަށް ކަންތައްތައް އޮވެދާނެތީ އެންމެ ބިރުގަންނަނީ. އީހާނާއި ނީރާއާ ދެމެދު ގާތްކަމެއް އޮތްއިރު އަހަރެންނަށް އެކަން ފާހަގައެއްނުވި. އަބަދު އެކުދީންނާއެކު ގޭގައި އިންނަ މީހެއް އަހަންނަކީ. ކައިވެނި އިއުލާންކުރުމުން ގަބޫލުކުރަން ދަތިވީ އެހެންވެ. އެކަމަކު އެކުދީންނަށް ވެސް ކައިވެންޏަކީ ކޮބާކަން އެނގޭނެ. އަހަރެން ހީކޮށްގެން މިހުންނަނީ ދެކުދީންގެ ދެމެދުގައި އޮތް ގާތްކަމަކީ ލޯބިކަމުގަ." ލަމްހާއަށް ބުނެލެވުނެވެ.\nބެލްކަނީގައި ދެމަފިރިންގެ މަޝްވަރާތައް ކުރިއަށް ދިޔައެވެ. ނީރާއާ ވާހަކަދައްކަން ލަމްހާ ގަސްދުކުރުމުން އެކަމާ ސުޖާއު ވެސް އެއްބަސްވިއެވެ. ނީރާގެ އިހްސާސްތައް ފާޅުކުރުން ހުއްޓާލާފައިވާކަން އެ ދެމީހުންނަށް ފާހަގަވެފައި އޮތީމައެވެ. ވާހަކައިގަ ތިބެ ދެމަފިރިން ގޭތެރެއަށް ވަނެވެ. ދުވަހުގެ މަސައްކަތްތަކަށް ލަމްހާ ތައްޔާރުވެލިއެވެ.\nހެނދުނު ދިހައެއް ޖަހައި ދިޔައިރު ވެސް ކޮޓަރިން އީހާނާއި ނީރާ ނުނިކުތެވެ. އެ ކުދީންގެ އިންތިޒާރުގައި ހުރި ލަމްހާއަށް އިތުރަށް މަޑެއް ނުކުރެވުނެވެ. އޭނާ އައިސް އީހާނުގެ ކޮޓަރީގައި ޓަކި ދޭތާ އިރުކޮޅެއް ފަހުން ދޮރު ހުޅުވާލިއެވެ. ރަޖާގަނޑު އޮޅާލައިގެން ދޮރާ ނިވާވާނޭ ގޮތެއް ހުރެ އީހާނު ބޯދިނެވެ. އެ މޫނުގައިވީ ނިދީގެ އަސަރެވެ.\n"އަދިވެސް ނިދަނީތަ؟. އެއޮތްގެން އެގާރަ ޖަހަނީ. ނީރާގެ މަސައްކަތެއް ނެތީތަ؟" ލަމްހާ ވާހަކަދެއްކިއެވެ.\n"އިރުކޮޅަކުން މި ނުކުންނަނީ." އީހާނު ބުންޏެވެ.\n"ނީރާ ކޮބާ؟ މަންމަގެ ކޮޓަރިއަށް އަންނަން ބުނެބަލަ." ލަމްހާއަށް ފަނޑުއަލިކަން ވެރިވެފައި އޮތް އެ ކޮޓަރި ތެރެ ފެންނަ ގޮތެއް ނުވިއެވެ. އީހާނު ދޮރު ހުޅުވާފައި ހުރީ ކޮޓަރިތެރެ ފެންނަ ވަރަށްވުރެ ކުޑަކޮށެވެ. ފަހަތަށް ބަލާލައިފަ ނީރާ ހޭނުލާކަން އީހާނު ބުނެލިއެވެ. ދަރިފުޅުގެ މޫނަށް ބަލަން ލަމްހާ ހުރީ ފަރުވާތެރިކަމާއެކުއެވެ. އެ މޫނުން އޭނާއަށް ތަފާތެއް ނުފެނުނެވެ. ރޭގައި ކަމެއް ހިނގިކަމުގެ އެއްވެސް އަސަރެއް ނެތެވެ. ސުވާލު ގިނަނުކޮށް ލަމްހާ ހިނގައިގަތީއެވެ.\nމެންދުރު ނީރާއާއެކު އީހާނު ކޮޓަރިން ނުކުތެވެ. ބަދިގޭގައި އިން ލަމްހާއަށް އެއިން ކުއްޖަކާ ވާހަކަދައްކާނޭ ފުރުސަތެއް ނުލިބުނެވެ. ތެޅެމުންފޮޅެމުން ނީރާ މައިދޮރުން ނުކުމެގެން ދިޔައިރު އޭނާގެ ފަހަތުން އީހާނު ނުކުންނަނީއެވެ. ނީރާ ތައްޔާރުވެގެން ހުރި ގޮތުންނާއި އެ ގަޑީގައި އޭނާ ދާނީ އެސޯސިއޭޝަނަށްކަން ލަމްހާއަށް އެނގެއެވެ. ނުކައިތޯ ދަނީ ލަމްހާ އަހާލިއެއް ކަމަކު ނީރާގެ ފަރާތުން ޖަވާބެއް ނާދެއެވެ. އީހާނު ގެއަށް އައިސްކަން ކާނީ ބުނީ ދޮރުން ނުކުންނަމުންނެވެ.\nއީހާނު އެނބުރި އަންނަން ދެން ލަމްހާ ސިޓިންރޫމުގައި އިނެވެ. ދަރިފުޅު އައުމުން ކާމޭޒާ އޭނާ ކައިރިވެލީ ތަށިތަކުގެ މަތިތައް ނަގާށެވެ. ޖޫސްތަށްޓެއް އީހާނަށް އަޅައިދީފައި ލަމްހާ ވެސް މޭޒުދޮށުގައި އިށީނެވެ. އީހާނު ކާންފެށި އިރު ލަމްހާއަށް ދަރިފުޅާއި ނަޒަރު ވަކިކޮށެއް ނުލެވުނެވެ.\n"އީހާން..." ވާހަކައެއް ދައްކަން އުޅޭ ފަދައިން ލަމްހާ ގޮވާލިއެވެ. ނަމަވެސް ދައްކަން ގަސްދުކުރާ ވާހަކައާ މެދު ލަމްހާއަށް ޔަގީން ނުވާ ކަހަލައެވެ.\n"މަންމަ ކަމަކުތަ ނީރާ ހޯދީ. ލަސްވެގެން ނީރާ އުޅުނީމަ އަހަރެން ވެސް ހަނދާންނެތް ބުނާކަށް." އީހާން ވާހަކަދެއްކިއެވެ.\n"ދެކުދީންގެ މެދުގައި މައްސަލައެއް ޖެހިގެންތަ ތިއުޅެނީ." ލަމްހާ އަހާލިއެވެ.\n"ނޫން. ހުރިހާކަމެއް އޯކޭ. ކީއްވެ މައްސަލަ ޖެހެންވީ." އީހާނު މިހެން ބުނެލިއިރު އޭނާގެ އަޑާއި ހަރަކާތަށް ވެސް ބަދަލެއް ނާދެއެވެ. ލަމްހާ ހައިރާންވާން ޖެހުނީ އެހެންވެއެވެ. ހުރިހާކަމެއް ރަނގަޅުނޫންކަން ލަމްހާއަށް ނޭނގޭނަމަ އީހާނުގެ ބަސް އޭނާއަށް ގަބޫލުކުރެވުނީހެވެ.\n"މަންމަ ހާސްނުވެބަލަ. ނީރާ ރައްޓެހިންނާއެކު ގޮސް ކާނެ. އަދި ހަނދާން ނެތިފަ މިއިނީ. މިރޭ ފުރަން މިއުޅެނީ."\n"ކޮންތާކަށް؟ ދެމީހުންތަ؟" ލަމްހާއަށް ވަގުތުން އަހާލެވުނެވެ.\n"ތަންކޮޅެއް ކުރީން އަހަރެމެން ދިޔައިމެންނު ފަޅުރަށަކަށް. އެ ރަށަށް ދާންވެގެން. އަހަންނާއި ނީރާ ތަނަކަށް ގޮސްނުލާތާ ކިހާ ދުވަހެއް މިވަނީ. އެކަމަކު ދެމީހުން އެކަންޏެއްނޫން. އޭރު ދިޔަ ހުރިހާ އެންމެން މިދަތުރުގަ ދޭ. މިފަހަރު ތަންކޮޅެއް ގިނަ ދުވަހަށް. ތިން ދުވަހަށޭ ކިޔަނީ، ޔަގީނެއްނުވޭ. ބޭބެ ކައިރީ ބުނެލާތި." އީހާނު ބުންޏެވެ.\nއަޖައިބުވެފައި ލަމްހާއަށް އިނދެވުނީއެވެ. ޔަގީނުން ވެސް އެ ދަތުރުގެ ކުރީން އޭނާއަށް ނީރާއާ ވާހަކަދައްކާނޭ ފުރުސަތެއް ނުލިބޭނެކަން ޔަގީންވިއެވެ. ހަވީރު ނީރާ ގެއަށް އަންނަ ގޮތަށް އީހާނާއި ދެ މީހުން ތައްޔާރުވާނީ އެ ބުނާ ދަތުރަށްކަން އެނގޭތީއެވެ. އެހެންވިޔަސް ލަމްހާ ވަނީ ހިތް އަވަސްވެފައެވެ. ފާޑަކަށް އޭނާ ހިތްބިރުގަންނަނީއެވެ. އީހާނާއި ނީރާ އޭނާގެ ލޮލަށް ނުފެންނަ ހިސާބަށް ދާން އުޅޭތީއެވެ. ވެގެން އުޅޭ ގޮތެއް ނުހޯދިގެން އުޅެނިކޮށް އެ ދެމަފިރިން އޭނާއަށް ނުފެންނަ ހިސާބަށް ފޮނުވާކަށް ހިތް އެއްބަހެއްނުވެއެވެ. އެކަމަކު ފާޅުގައި އީހާނު ކައިރީ ނުދާށޭ ނުބުނެވޭނެއެވެ. އެކަމަށް ރަނގަޅު ސަބަބެއް ލަމްހާ ދައްކަން ޖެހޭނެތީއެވެ.\nކަންތައްވީ ވެސް ލަމްހާ ހީކުރި ފަދައިންނެވެ. ނީރާއާ ވާހަކަދައްކާލާނޭ ވަގުތެއް ނުލިބުނެވެ. އޭނާ ދައްކަން އުޅެނީ ވަރަށް މުހިންމު ވާހަކައެކެވެ. އެކަމަށް ވަގުތާއެކު ނީރާ ހަމަޖެހިފައި އިނުން ވެސް މުހިންމެވެ. ސުޖާއުއާއެކު ކާރުގައި ލަމްހާ ވެސް އައެވެ.\n"މަންމަ ހީވަނީ އަލަށް ނީރާ ތަނަކަށްދާތީ އުޅޭހެން." ނީރާގެ ގައިގާ މަންމަ ފިރުމާ ބައްދާލެއް ގިނަކަން ފާހަގަވެ އީހާނަށް ބުނެވުނެވެ.\n"ދަރިފުޅު ގުޅައްޗޭ މަންމައަށް. ކޮންމެ އިރަކު ގުޅިޔަސް މަންމަ ފޯނު ނަގާނަން. ކަމެއް ދިމާވެއްޖެއްޔާ ބުނައްޗޭ." ކަންބޮޑުވުން އެކުލެވިފައިވާ އަޑަކުން ލަމްހާއަށް ބުނެވުނެވެ.\n"މަންމާ، އެންމެން އަރައިފި." ލާންޗަށް ނޭރިފައި ހުރި އީހާނު ބުންޏެވެ. ލަމްހާ ފަހުފަހަރަށް ނީރާގެ ބޮލުގައި ބޮސްދީފައި ފިރުމާލިއެވެ. އީހާނާއެކު ނީރާ ގޮސް ލާންޗަށް އަރަންދެން ސުޖާއުއާއެކު ލަމްހާ ބަލަން ހުއްޓެވެ. ލަމްހާގެ ޢަމަލުތައް ތަފާތުކަން ފާހަގަވީ ހަމައެކަނި އީހާނަށް އެކަންޏެއް ނޫނެވެ. ނީރާ ވެސް އިނީ ހައިރާންކަމެއްގެ ތެރޭގައެވެ. މަންމައަށް ވީގޮތެއް ނޭނގިފައެވެ.\n"ލަމް، ހާސްނުބެލަ." ކާރަށް އަރަން ދަމުން ސުޖާއު ބުންޏެވެ. އަނގައިން ނުބުނެ ސުޖާއުއާއެކު އައިސް ލަމްހާ ކާރަށް އެރިއެވެ. އޭނާ ވާހަކަދެއްކީ ދެނެވެ. ކުރީ ރޭގައި ނުނިދުނީ ކީއްވެކަން ލަމްހާ ކިޔާދިނެވެ. ރޮމުންރޮމުން ކޮޓަރިން ނުކުތް ނީރާ ކޮޓަރި ބުޑަށް ވެއްޓުނުތަން އޭނާ ދުށީމޭ ބުންޏެވެ. އީހާނު އޭނާ ނަގައިގަނެގެން ކޮޓަރިއަށް ވެއްދި ގޮތް ވެސް ލަމްހާ ކިޔާދިނެވެ. އަދި އީހާނު ހުރިހާ ކަމެއް ރަނގަޅޭ ބުނީތީ އެކަމާ އަޖައިބުވާކަން ލަމްހާ ހާމަކުރިއެވެ. ކަމެއްނުވެ އޭނާގެ އަންހެން ދަރިފުޅު ނުރޯނޭ ލަމްހާއަށް ބުނެވުނެވެ.\nލައިޒަލްގެ ކޮނޑުގައި ބޯ އަޅާލައިގެން އުޝާ އިނެވެ. އަވިއައިނުން ދެ ޒުވާނުންގެ ލޯ ފޮރުވާލެވިފައިވާއިރު ދެ މީހުންގެ ނަޒަރު ވެސް ހުއްޓިފައި ހުރީ ނީރާއަށެވެ. ލާންޗުން ބޭރަށް ނަޒަރު ހުއްޓާލި ގޮތަށް ނީރާ އިނެވެ. ހިޔާލަކަށް ގެއްލިފައި އިން މީހަކު ފަދައިންނެވެ. ލައިޒަލްގެ ކޯކަށިގަނޑު ވާންވެލިއެވެ. މީހަކު ނުބުންޏަސް އޭނާއަށް ނީރާގެ ހާލު ރަނގަޅެއްނޫންކަން އެނގެނީއެވެ. ހަމައެއާއެކު ހިތުގައި ޝަކުވާވިއެވެ. އެހާލުގައި އުޅޭންވެގެން ނީރާ ދިޔައީ އަމިއްލައަށް ވީމައެވެ. އެހެންވިޔަސް ހިތުގައިވީ ލޯބި ނަފުރަތަކަށް ބަދަލެއް ނުވެއެވެ. ނީރާގެ މައްޗަށް އެ ހިތް އަދިވެސް ހަމްދަރުދީ ވެއެވެ.\nކުރީން ހުރިހާ އެކުވެރީން އައި ދަތުރު ހެންނެއް މިފަހަރު ނުވިއެވެ. ރަށުގައި އެމީހުން ނޫން ބަޔަކު ނެތެވެ. އެންމެން ތިބެން ނިންމީ ތުނޑީގައެވެ. ވަށައިގެން އަނދިރިކަން ނޫނީ ނުވެއެވެ. ހަތަރު ޓެންޓު ޖެހިއެވެ. ވާރޭ އަތުވެދާނޭތީ އެކަމަށް ތައްޔާރުވެފައި ވެއެވެ. އެއް ޓެންޓުގައި ގެނައި ސާމާނުތައް ބެހެއްޓުމަށްފަހު ދެން ހުރި ޓެންޓުތަކުން އެބަޔަކު ބޭނުން ޓެންޓެއް ނެގިއެވެ. ބިގަރުތަކުން ޓެންޓުތައް ކައިރި އަލިވެފައި އޮތެވެ. ހުރިހާ ތައްޔާރީތައް ނިންމާލެވުމުން ގެނެސްފައި ހުރި ކޮފީ ދަޅު ކޭސް ކަނޑާލައި ކޮންމެ މީހަކަށް ދަޅެއް އީހާނު ދިނެވެ. ލެއްޕޭ ގޮތަށް ހުރި ކުދި ގޮނޑިތައް ނެރެ ވަށްބުރެއްހެން ޔަމާނު އަތުރާލިއެވެ.\n"ކަނޑައިދޭންވީތަ؟" ނީރާގެ ކަނާއަތް ފަރާތުގައި ހުރި ގޮނޑީގައި އައިސް އިށީން ލައިޒަލް އަހާލިއެވެ. ކޮފީ ދަޅު ހިފަހައްޓާލި ގޮތަށް ނީރާ އިނީމައެވެ. އެވަގުތު ނީރާގެ އަނެއް ފަރާތުގައި އިން އީހާނު ބޯއަރިކޮށް ލައިޒަލްއަށް ބަލާލިއެވެ. އެ ދަތުރުގައި ފުރަތަމަ ފަހަރަށް ނީރާގެ ނަޒަރު ލައިޒަލްއާ އަމާޒުވެލިއެވެ. ނޫނެކޭ ބުނާ ފަދައިން ނީރާ ބޯހޫރާލީ މަޑުމަޑުންނެވެ. ލައިޒަލް އޭނާގެ ކައިރީ އިށީނީތީ ވެސް ނީރާ އިނީ ފިނިވެފައެވެ.\n"ބޭބްސް، ގެނޭ ކަނޑައިދޭނަން." ނީރާގެ އަތުން އީހާނު ދަޅު ނެގިއެވެ. އެވަގުތު އުޝާ އައިސް ލައިޒަލްގެ ގާތުގައި އިށީނދެއްޖެއެވެ. ނީރާ ތެދުވެގެން ހިނގައިގަތީއެވެ. ރާޅުޖަހާ ފަށާ ދިމާއަށެވެ. ދަޅު ކަނޑައިދީގެން އެ ހިފައިގެން ނީރާ ފަހަތުން އީހާނު އައެވެ.\nނިދަން ޓެންޓުތަކަށް އެންމެން ވަންނަންދެން ހެން އީހާނު އުޅުނީ ނީރާ ގޮވައިގެންނެވެ. އުޝާ ވެސް ލައިޒަލްއާ ދުރަށް ފިޔަވަޅެއް ނާޅައެވެ. ރިދާއާއި ޔަމާނަށް އެ ދެބައިމީހުން ޖަހާ ސަކަރާތް ފެންނައިރު ވެސް ނުފެންނަ ކަމަށް ހެދުނެވެ.\nއީހާނު ނިދާ ހަރުވިއިރު ވެސް ނީރާއަކަށް ނުނިދުނެވެ. ސްލީޕިން ބޭގު ތެރެއިންނުކުމެ ޓެންޓު ހުޅުވާލައި ބޭރަށް ނީރާ ނުކުތެވެ. އޭނާއަށް ޖެހިގެން ހުރި ޓެންޓުގެ ބޭރުގައި އިން ލައިޒަލް ފެނުނީ ދެނެވެ. އަތުގައި އޮތް ފޯނަށް ނީރާ ބަލާލިއެވެ. މެންދަމުން އަލިވެ ތިނެއް ޖަހައިފިއެވެ. އެނބުރި ވަންނަން ނީރާ އުޅުނު ހިނދު ލައިޒަލް ގޮވާލިއެވެ. މަޑުކުރުމާއެކު ލައިޒަލްއަށް ނީރާ ބަލާލިއެވެ. އޭނާ އިންތަނުން ތެދުވެ ނީރާއާ ދިމާއަށް އައެވެ.\n"ނުނިދަންތަ؟" ލައިޒަލް އަހާލިއެވެ.\n"ލައިޒަލް ވެސް ހޭލާއެއްނު." ނީރާ ބުންޏެވެ.\n"އައި މިސްޑް ޔޫ." ފޮރުވުމެއްނެތި ލައިޒަލް ބުނެލިއެވެ. ނީރާ ވެސް ހަމަ އެ މޭރުމުން ބުނާ ހިތް ވިއެވެ. އެކަމަކު ލައިޒަލްއަށް ހަގީގަތެއްނެތް ހުވަފެނެއް ދައްކަން ބޭނުންނުވީއެވެ. ލައިޒަލް އައުމަށް އިޝާރާތް ކުރުމުން އޭނާއާއެކު ނީރާ ހިނގައިގަތެވެ. ޖަހާފައި ހުރި ގޮނޑިތަކުން ގޮނޑިއެއްގައި ދެ މީހުން އިށީނެވެ. ނީރާއާ ކުރިމަތިވާނޭހެން ލައިޒަލް ގޮނޑި އަނބުރާލިއެވެ. ނީރާގެ މޫނަށް އިރުކޮޅަކު ބަލަން އިނދެފައި ކަންފަތް ކައިރިން ވެއްޓިފައި އޮތް އިސްތަށިކޮޅު ކަންފަތުގެ ވޮށީގެ ފަހަތަށް ލައްވާލިއެވެ. އެހިނދު ލައިޒަލްގެ އަތުގައި ނީރާ ހިފެހެއްޓިއެވެ. އެހާމެ އަވަހަށް ލައިޒަލްގެ އަތުން ދޫވެސް ކޮށްލައިފިއެވެ. އަމިއްލަ އަތަށް ލައިޒަލް ބާލުމަށްފަހު ނީރާއަށް ބަލާލިއެވެ.\n"ނުވޭތަ މިސްއެއް... ބޭނުމެއްނުވޭތަ އަހަންނަށް... މިއަތުގެ ތެރޭ ނީރާ ވީއިރު، އެއީ އަހަރެންގެ އެންމެ އުފާވެރި ހަނދާންތައް. ތީ އަހަރެންގެ މީހަކަށް ވާނޭ ހީކުރިން. ތިހަށިގަނޑުގައި ބީހޭނެ ހަމައެކަނި މީހަކީ އަހަރެންނަށްވާން އެދެވުނު. އެކަމަކު އެ ވަގުތުތައް މިއަދު މިވަނީ ހަމައެކަނި ހަނދާންތަކަށްވެފައި."\nނީރާއަށް ބުނާނެ އެއްޗެއް ނޭނގިފައި އިނީއެވެ. އިސްޖަހާލުމުން އޭނާގެ ދަތްދޮޅީގައި ހިފައި އެ މޫނު ލައިޒަލް އުފުލާލިއެވެ. ނަޒަރު ސީދާކުރާށޭ ބުނާ ފަދައަކުންނެވެ. އެތައް ދުވަހެއްގެ ވަކިވުމަށްފަހު ދެ ހިތް ބައްދަލުވީ ފަހަރު މޫނު އަނބުރާނުލާން ލައިޒަލް އެދޭ ފަދައެވެ.\n"ލައިޒަލް..." ބާރު އަޑަކުން އުޝާ ގޮވާލިއެވެ. ސިހިފައި ލައިޒަލްގެ އަތް ދަތްދޮޅިއާ ދުރަށްލީ ނީރާއެވެ. އޭނާ ނިކަން އަވަހަށް ތެދުވެއްޖެއެވެ. ލައިޒަލް އިން ގޮތަށް އިނީތީ ނީރާ ހައިރާންވިއެވެ.\n"ޔޫ ޝުޑް ގޯ." ނީރާ ބުނެލިއެވެ. މާނަވީ ބެލުމަކާއެކު ލައިޒަލް ބަދަލުކޮށްލީ ލުއި ހިނިތުންވުމެކެވެ.\n"އެހެން އަންހެނެއްގެ ކައިރިއަށް އަހަރެން ފޮނުވާލަނީތަ؟ ނީރާއަށް ކެތްވޭތަ އަހަރެން އެހެން އަންހެނަކަށް ލޯބިކުރަން." ލައިޒަލްގެ އަޑު މަޑު ވިޔަސް ނީރާއަށް އިވުނެވެ.\n"ޝީ އިޒް ޔޯ ވައިފް." ނީރާ ބުންޏެވެ. ލައިޒަލް ހިތިގޮތަކަށް ހީނލީއެވެ.\n"އައި ވިޝް އައި ކުޑް ހޭޓް ޔޫ ޓު ޑެތް." ލައިޒަލްގެ ދެ ލޮލުގައިވި ރިހުން ނީރާގެ ހިތް ރޮއްވާލިއެވެ. އަވަސްއަވަހަށް ނީރާ އެނބުރި ހިނގައިގަތީ ދުރަށެވެ. އޭރު އުޝާ އައިސް ލައިޒަލްގެ ގާތުގައި ހުއްޓިއްޖެއެވެ.\n"އެހާ ބާރަށް ގޮވުމުގެ ބޭނުމަކީ ކޮބާ؟" ލައިޒަލް ތެދުވަމުން ވާހަކަދެއްކީ ކައިރީގަ ހުރި އުޝާއާއެވެ.\n"ބިރުގަތީ... ހުވަފެނެއް ފެނުނީ. ހޭލެވުނުއިރު ލައިޒަލް ވެސް ނެތް." އުޝާ ހާމަކުރީ އެއްބައެވެ. އޭނާ ބިރުގަތީ ހުވަފެނެއް ފެނިގެނެއްނޫނެވެ. ހޭލެވުނު އިރު ލައިޒަލް ނެތްކަން އެނގުމުން ނީރާއާ ދެމީހުން ބައްދަލުވަނިއްޔޭ ހިތަށް އެރީއެވެ. ޓެންޓުން ނުކުތް ވަގުތު ފެނުނީ ވެސް ހީކުރި މަންޒަރެވެ. ލައިޒަލް އިން ގޮތުން ނީރާގެ ތުންފަތުގައި ބޮސްދޭން އުޅެނީއޭ ސިފަކުރެވުނީއެވެ. އެހާބާރަށް ގޮވާލެވުނީ ބޭއިޚްތިޔާރުގައެވެ.\nހެނދުނު އެންމެން ނުކުމެ އުޅުނުއިރު ނީރާ އޮތީ ޓެންޓުގައެވެ. ރޭގައި ލައިޒަލްއާއި ނީރާ ބައްދަލުކުރިކަން އެނގެނީ ހަމައެކަނި އުޝާއަށެވެ. އޭނާއަށް ހިމޭނަކުން ނުހުރެވުނެވެ. ޔަމާނާއެކު ލައިޒަލް އެއްފަރާތްވެލި ވަގުތު ބަލާފައި އުޝާ އައީ އީހާނުގެ ކައިރިއަށެވެ.\n"ނީރާ ނިދަނީތަ؟" އުޝާ އަހާލިއެވެ.\n"ސައިބޯހިތް ނެތޭ ކިޔާފަ އޮތީ." އީހާނު ބުންޏެވެ.\n"ހީކުރީ ރޭގަ ހޭލާ އުޅުނީމަ ނިދި ހަމަކުރަން އޮތީއޭ." އުޝާ ފެށީ ދުރުންނެވެ.\n"ނީރާ ހޭލާ އުޅުނުކަމެއް އުޝާއަށް ކިހިނެއް އެނގެނީ."\n"އަހަންނަށް ހޭލެވިގެން ނުކުތްއިރު ލައިޒަލްއާ ދެމީހުން ތިބީ އެތިބަ ގޮނޑިތަކުގަ. ނޭނގެ ކިހާއިރަކުން ފެށިގެން ކަމެއް. އަހަރެން ފެނިގެން ނީރާ ހުރީ ރުޅިއައިސްފަ. ވާހަކައެއް ވެސް ނުދެއްކި. ވަރަށް ހެއްވާ މީހެއް. އަހަރެންދެކެ ކޮންރުޅިއެއް އަންނާކަށް. އަހަރެން އަޑުއެހިން ލައިޒަލްއާ ހެދިއޭ ނީރާ އުޅެނީ. އީހާނަށް ހަމަ ޝައްކެއް ވެސް ނުވޭތަ؟. ތި ދެމީހުން އަނެއްކާ އޯކޭތަ؟" އުޝާ ހީވީ އީހާނު އެ ސުވާލު ނުކޮށްގެން ހުރީ ހެންނެވެ. މަގްސަދު ހާސިލުވެއްޖެކަން އުޝާއަށް ބުނެދިނީ އީހާނުގެ މޫނުގެ ކުލަވަރު ބަދަލުވެލިތަން ފެނިއެވެ.\n"އެކަހަލަ ގުޅުމެއް އެމީހުންގެ މެދުގައި ނޯވޭ. އުޝާ ތިދައްކަނީ އަހަރެންގެ އަނބިމީހާގެ ވާހަކަ. އަހަންނަށް އޭނާ އެނގޭ. ނީރާއަކީ އަހަރެންގެ މީހެއް. އޭނާ އަހަންނާ ވަތްކެއް ނުވާނެ. ބޭވަފާތެރިއެއް ވެސް ނުވާނެ. އުޝާ ހާސްވާންޖެހޭ ސަބަބެއްނެތް." އީހާނު ވެސް ހަގީގަތް ފަސްއަޅާ ފޮރުވަން މަސައްކަތް ކުރީއެވެ.\nބައްދަލުކުރަން ބޭނުންވިޔަސް ލައިޒަލްއަށް ނީރާއާ ކައިރިވެލައި ވާހަކަދައްކާނޭ ފުރުސަތެއް ނުލިބެއެވެ. އީހާނުގެ އަމަލުތައް އެއްދަރަޖަ މައްޗަށް ޖައްސާލައިފަ ވާކަހަލައެވެ. ނީރާ ގަޔާނުވިޔަސް އެންމެންގެ ކުރިމަތީ އޭނާގެ ގައިގާ ބައްދާ މޫނުގައި ބޮސްދީ ހަދަނީއެވެ. ރުޅިގަނޑު އެތެރެއަށް ހިންދާލުން ފިޔަވައި ލައިޒަލްއަށް ކުރެވޭނެ ކަމެއްނެތެވެ. ލައިޒަލް ބަލާލައިފިނަމަ އީހާނުގެ ކަންތައް ވަކިން ބޮޑުވެއެވެ.\nމޫދަށް އެރިގެން އެންމެން އުޅުނުއިރު އެއްފަހަރު ނީރާގެ އަތުގައި ލައިޒަލް ހިފާލިއެވެ. ލޮނުގަނޑުގެ ތެރެއިން ދެއަތް ގުޅުނުކަމުގެ ހިލަން ނީރާއަށް ނޫނީ ނުވެއެވެ. އޭނާ ލައިޒަލްއަށް ބަލާނުލި ނަމަވެސް ލައިޒަލްގެ އަތާ އަތް ވަކިކޮށެއް ނުލިއެވެ. އެ އަތުގައި ހިފާލެވުމުން ވެސް ތަފާތު ހިތްހަމަޖެހުމެއް ނީރާއަށް ލިބުނު ފަދައެވެ. އެ ހިތްހަމަޖެހުމާ އެއްވަރުގެ ތަކުލީފު ވެސް އެ ހިތަށް ލިބިގެންދިޔައެވެ. އަތުން ދޫކޮށްލުމަށް އިނގިލިތައް ހުޅުވާލައި ނީރާ އެނބުރިލިއެވެ. ލައިޒަލް އެ އަތަށް ވާންކޮށްލީ ނުދާށޭ ބުނާފަދައިންނެވެ.\n"މީ ރަނގަޅު ގޮތެއްނޫން." ނީރާ މިހެން ބުނެ ބޮލުން އިޝާރާތްކުރީ އުޝާއަށެވެ.\nނީރާ އުޅުނީ ވިސްނައިގެންނެވެ. އޭނާއާ އުޝާ ދެއްކި ވާހަކަތައް ހަނދާނެއް ނުނެތެވެ. ލައިޒަލްއަކީ މިހާރު އޭނާގެ ފިރިމީހާކަމާއި، މީހެއްގެ ފިރިއަކާ އެކަހެރިވުމަކީ ލަދުހަޔާތެއްނެތް އަންހެނަކު ނޫނީ ނުކުރާނޭ ކަމެއްކަން އުޝާ ބުނިފަހުންނެވެ. ފިރިމީހާ އެ ލަފުޒުގެ ފުރިހަމަ ބާރު މިއަދު އުޝާއަށް ލިބިފައި ވެއެވެ. އެ ފިރިމީހާއާއެކު އެއްވެސް ގުޅުމެއް ނެތަސް އެކަން އޭނާ ދުނިޔެއަށް ވަންހަނާ ކުރެއެވެ. އެންމެންގެ ލޯތަކާއި ގަނޫނީ ގޮތުން ވެސް އެއީ އޭނާގެ ފިރިމީހާއެވެ. ކައިވެނީގެ ކުރީން ލައިޒަލްއާ އޭނާ ވީ އެއްބަސްވުމުގެ މަތީ ދެމި ހުރުމުގެ ވިސްނުމެއް އުޝާގެ ނެތެވެ. ލައިޒަލްގެ ދިރިއުޅުމަށް ނީރާ އަންނާކަށް އޭނާ ފުރުސަތެއް ނުދޭނެއެވެ. މި ދަތުރަކީ ނީރާއަށް ޓަކައި ލައިޒަލް ރޭވި ރޭވުމެއްކަން އުޝާ ދެނަހުއްޓެވެ. ލައިޒަލް އަދިވެސް ބޭނުންވެގެން އުޅެނީ ނީރާއެވެ. އެކަމަކު އޭނާއަށް އެކަންވިޔަ ނުދޭނެ މީހަކީ އުޝާއެވެ.\nދަތުރުގެ އެންމެ ފަހު ރެއެވެ. ޓެންޓުތަކާއި ތަންކޮޅެއް ދުރުގައި ބޮޑު އަލިފާންގަނޑެއް ޖަހާފައި ހުއްޓެވެ. ޔަމާނު ދައްކަމުންދިޔަ ވާހަކައަށް ލައިޒަލްއަށް ސަމާލުކަމެއް ނުދެވުނެވެ. އީހާނުގެ އުނގުގައި ނީރާ އިނީ ތެދުވަން ބޭނުންވެފައެވެ. ނަމަވެސް އޭނާގެ އުނަގަނޑުގައި ދެއަތް ވަށާލައިގެން އީހާނު އިނީ ދޫކޮށްނުލާށެވެ. ރިދާ އިނދެފައި އީހާނަށް ބަހަކުން ޖަހާލިއެވެ. އެވަރަށް ހިފަހެއްޓިޔަސް މިލްކުނުވާނޭ ރިދާ ބުނެލިއެވެ. އީހާނު ޖަހާލީ ހިނިގަނޑެކެވެ. މިލްކުގައިވާ އެއްޗެއް އަމިއްލައަށް ދޫކޮށްލިއްޔާ ނޫނީ އެހެން މީހަކަށް ނުލިބޭނެކަން އީހާނު ބުނެލީ ޔަގީންކަމާއެކުއެވެ. އެ ވާހަކަތަކުން އަސަރެއް ކުރިކަމުގައި ލައިޒަލް ނުހެދުނެވެ. ނީރާގެ ކަންފަތު ފޫޅުގައި އީހާނު ދަތް އަޅާލިއެވެ. ކަނދުރާގައި ބޮސްދިނެވެ. ނުރުހުންވެ ނީރާ ގެނައި ހަރަކާތުން ގޮނޑިއާއެކު އީހާނާއި ނީރާ ވެއްޓުނީއެވެ. އަވަސްއަވަހަށް ނީރާ ތެދުވެގެން ދާން އުޅުނު ވަގުތު އޭނާގެ ފިޔަވަޅު މަޑުޖެހުނީ އީހާނު އެންމެންގެ ތެރޭ ހާމަކޮށްލި ވާހަކައިންނެވެ. މަޑު އާހެއް ނީރާގެ އަނގައިން ނުކުތްއިރު އޭނާއަށް އެނބުރި ބަލާލެވުނީ ލައިޒަލްއަށެވެ. އިސްޖަހާލައިގެން ހަރަކާތެއް ނުކޮށް ލައިޒަލް އިނެވެ. އީހާނު އެ ބަސްތައް އެ އިއްވާލީ ގަސްދުގައިކަން ނީރާއަށް މިހާރު ބުނަން އެނގެއެވެ. އަމާޒުކުރީ ލައިޒަލްއަށްކަން ޔަގީން ވެއެވެ. އަތްދަމާފައި އީހާނުގެ އަނގަމަތީ ޖަހަން ނީރާ ބޭނުންވިއެވެ. އުފާފާޅުކޮށް ވާހަކަދެއްކި މީހަކަށްވީ ހަމައެކަނި އުޝާއެވެ. އައިގަދަ ރުޅިން ނީރާ ރޫރޫ އަޅާލިއެވެ. އެ ގަދަ ރުޅީގެ އާވިން ދެ ލޮލަށް ކަރުނަ ވެސް ޖަމާވެއްޖެއެވެ. ހަރުކޮށް ހިނގާފައި ޓެންޓާ ދިމާއަށް ނީރާ ހިނގައިގަތެވެ. ވަކި ހިސާބަކުން އޭނާ ދުއްވައިގަތީއެވެ. (ނުނިމޭ)


ނަބިއްޔާ ޞައްލަ ﷲ ޢަލައިހި ވަސައްލަމަގެ މަކާނަތު – Sheikh Fikree Sheikh Fikree\nމިއުއްމަތުގެ ނަބިއްޔާ މުޙައްމަދު صلى الله عليه وسلم އަކީ މާތް ﷲ ގެ އަޅާ އަދި ރަސޫލާއެވެ. މީސްތަކުންގެ ތެރެއިން ހޮއްވަވައި، އެކަލާނގެ ޚަލީލަކު ކަމުގައި ލައްވަވައި، އެންމެ ފަހު ރިސާލުތާއިގެން ފޮނުއްވެވުމަށް މާތް ﷲ ޚިޔާރު ކުރެއްވި، ނަބީކަމާއި ރަސޫލުކަން ޚަޠިމުކުރެއްވި މާތް ސާހިބާއެވެ. އެކަލޭގެފާނުގެ މަޤާމު މަތިވެރިކުރައްވައި، އެކަލޭގެފާނުގެ އުއްމަތަކީވެސް އެންމެ ހެޔޮވެގެންވާ އުއްމަތް ކަމުގައި ލެއްވެވިއެވެ.\nމާތް ނަބިއްޔާ صلى الله عليه وسلم ގެ މަކާނަތަކީ ކޮބައިކަން ދެނެގަންނަން އެދޭމީހަކަށް ކީރިތި ޤުރްއާން ފުދެއެވެ. އިތުރު އެކަލޭގެފާނުގެ އަޚުލާޤުކޮޅު ހުންނަ ގޮތަކީ ކޮބައިތޯ ސުވާލު ކުރެއްވުނު ހިނދު، ޖަވާބަކީވެސް އެއީއެވެ. އެކަލޭގެފާނުގެ ޚުލްޤުފުޅަކީ ކީރިތި ޤުރްއާނެވެ. އެބަހީ: އިތުރު އެކަލޭގެފާނުގެ އުޅުއްވުން ހުރި މަގަކީ، ޤުރްއާނުގައި އަންގަވާފައިވާ ގޮތެވެ. އަދި އެކަލޭގެފާނު ވަކިވަކި ގުނަވަންތަކުގެ ޠާހިރުކަމާއި، ރަނގަޅުކަމުގެ މައްޗަށް މާތް ﷲ ވަނީ ހެކިވެވޮޑިގެންފައެވެ. އެކަލޭގެފާނުގެ އެންމެހައި ސިފަފުޅުތަކަކީ މާތް ﷲ ގެ ޚާއްޞަ ރިޢާޔަތުގެ މަތީ ޠާހިރުކުރައްވައި ސިއްކަ ޖެއްސެވިގެންވާ ސިފަފުޅުތަކެކެވެ.\nއެކަލޭގެފާނު ބުއްދިއާއި ވިސްނުންފުޅާ ބެހޭގޮތުން ވަޙީކުރެއްވިއެވެ. “مَا ضَلَّ صَاحِبُكُمْ وَمَا غَوَى” (النجم 2) މާނައީ: “ތިޔަބައިމީހުންގެ އެކުވެރިޔާ (އެބަހީ: މުޙައްމަދުގެފާނު) ޙައްޤުގެމަގުން އެއްކިބާވެވަޑައެއް ނުގަންނަވައެވެ. އަދި ބަޠިލު އިޢުތިޤާދެއް ނުކުރައްވައެވެ.”\nއެކަލޭގެފާނަކީ އަލްއަމީނުގެ ނަންދެވިގެންވާ އަމާނާތްތެރިޔާއެވެ. އެކަލޭގެފާނުގެ ޢަދުއްވުންގެ ތެރެއިން މައްކާގެ މުޝްރިކުންވެސް އެކަލޭގެފާނާމެދު ބުނެއުޅުނު ބަހަކީ “ދުވަހަކުވެސް އިތުރު ފުޅެއް ހެއްދެވި ބޭކަލެއް ނޫން” ކަމުގައެވެ. އެކަލޭގެފާނު ދޫފުޅުން ނިކުންނަ ބަސްފުޅުތަކަކަކީ ޠާހިރު ބަސްފުޅުތަކެއްކަން މާތް ﷲ އަންގަވައި ވަޙީކުރެއްވިއެވެ. “وَمَا يَنطِقُ عَنِ الْهَوَى * إِنْ هُوَ إِلَّا وَحْيٌ يُوحَى” (النجم 3-4) މާނައީ: “އަދި އެކަލޭގެފާނު އަމިއްލަ އެދުންފުޅަކަށް ވާހަކަފުޅެއް ނުމެދައްކަވާމެއެވެ. * އެ ބަސްފުޅުތަކަކީ އެކަލޭގެފާނަށް އިއްވަވާ ވަޙީ އެއްކަމުގައި ނޫނީ ނުވެތެވެ.”\nއެކަލޭގެފާނު ގެންނެވި ރިސާލަތަކީ ކާއިނާތުގެ ވެރި ރައްބުގެ ޙުކުމްފުޅުތަކާއި ޝަރީޢަތެވެ. އެކަލޭގެފާނަށް ދެއްވިގެންވާ ޢިލްމަކީ މާތް ﷲ ގެ ޙަޟުރަތުން ދެއްވުނު ޠާހިރު، ރަނގަޅު ޢިލްމެކެވެ. މާތް ﷲ ވަޙީކުރައްވާފައިވެއެވެ. “عَلَّمَهُ شَدِيدُ الْقُوَى” (النجم 5) މާނައީ: “ބާރުގަދަ މަލާއިކަތަކު، އެކަލޭގެފާނަށް އެ (ވަޙީ) އުނގަންނައިދެއްވިއެވެ.”\nއެކަލޭގެފާނު ބައްލަވާ ބެއްލެވުންތަށް، ނުވަތަ ލޯފުޅުން ދެކެވަޑައިގަންނަވާ ތަންތަނަކީވެސް މާތް ﷲ ގެ ރުހިވޮޑުގަތުމުގެ މަތީގައިވާ ތަންތަން ކަމުގައި މެނުވީ ނުވެއެވެ. މާތް ﷲ ވަޙީކުރައްވާފައިވެއެވެ. “مَا زَاغَ الْبَصَرُ وَمَا طَغَى” (النجم 17) މާނައީ: “އެކަލޭގެފާނުގެ ލޯފުޅު އެކިފަރާތްފަރާތަކަށް ނުދެއެވެ. އަދި ދެކެވަޑައިގަތުމަށް ކަނޑައަޅުއްވާފައިވާތަން ފަހަނަޅައިވެސް ނުމެދޭމެއެވެ.”\nއެކަލޭގެފާނުގެ ހިތްޕުޅަކީވެސް ޠާހިރު ހިތްޕުޅެކެވެ. ތުއްޕުޅު އިރުގައާއި، އިސްރާ މިޢްރާޖު އަރާވަޑައިގެންނެވި ރޭގައި މަތިވެރި މަލާއަކަތާ ޖިބްރީލްގެފާނު، އިތުރު އެކަލޭގެފާނުގެ މޭފުޅުއް ފަޅުއްވައި، ހިތްޕުޅު ނަންގަވައި، ޒަމްޒަމް ފެނުން ދޮވެލައްވައި، އެމޭފުޅަށް އީމާންކަމާއި ޙިކުމަތް ލެއްވިކަމުގައި ޞައްޙަ ޙަދީޘްތަކުގައި ވެއެވެ. އަދި އެކަލޭގެފާނުގެ ހިތްޕުޅުގެ ސާފުކަން ބަޔާން ކުރައްވައި މާތް ﷲ ވަޙީކުރައްވާފައިވެއެވެ. “مَا كَذَبَ الْفُؤَادُ مَا رَأَى” (النجم 11) މާނައީ: “އެކަލޭގެފާނު ދެކެވަޑައިގެންނެވި ކަންތަކާމެދު (އެކަލޭގެފާނުންގެ) ހިތްޕުޅު އިންކާރެއް ނުކުރައްވަތެވެ.”\nކީރިތި ރަސޫލާ صلى الله عليه وسلم އަކީ އެންމެހާ ކުށްފާފައިން ޠާހިރުކުރައްވާފައި ބޭކަލެކެވެ. އެކަލޭގެފާނުގެ ބުރަކަށިފުޅުގެ ޠާހިރުކަން ބަޔާންކުރައްވައި ވަޙީކުރައްވާފައިވެއެވެ. “وَوَضَعْنَا عَنكَ وِزْرَكَ * الَّذِي أَنقَضَ ظَهْرَكَ” (الشرح 3) މާނައީ: “އަދި ކަލޭގެފާނު އުފުއްލަވާ ބުރަ، ކަލޭގެފާނުގެ ކިބައިން ތިމަންރަސްކަލާނގެ ލުއިކުރެއްވީމެވެ. * އެއީ ކަލޭގެފާނުގެ ބުރިކަށިފުޅަށް ބުރަކަންދީފައިވާ ކަންތަކެވެ.”\nއެކަލޭގެފާނުގެ ނަންފުވަނީ މަތިވެރިކޮށްދެއްވާފައެވެ. ޝަހާދަތުގެ ދެކަލިމައަށް އިޤުރާރުވެވޭނީ އެކަލޭގެފާނުގެ ނަންފުޅު ކިޔުމާއެކުއެވެ. ކޮންމެ ބަންގި އެއްގައި އެކަލޭގެފާނުގެ ނަންފުޅު ޒިކުރު ކުރެވެއެވެ. ކޮންމެ މީހަކު ކުރާ ކޮންމެ ނަމާދެއްގެ އައްތަޙިއްޔާތުގައި އެކަލޭގެފާނު ނަންފުޅު ގަނެވެއެވެ. އެކަލޭގެފާނުގެ ނަންފުޅާއި، ޒިކުރު މަތިވެރިކޮށްދެއްވިކަން އަންގަވައި މާތް ﷲ ވަޙީކުރައްވާފައިވެއެވެ. “وَرَفَعْنَا لَكَ ذِكْرَكَ” (الشرح 4) މާނައީ: “އަދި ކަލޭގެފާނަށްޓަކައި ތިމަންރަސްކަލާނގެ، ކަލޭގެފާނުގެ ނަންފުޅު މަތިވެރިކުރެއްވީމެވެ.”\nއެކަލޭގެފާނުވަނީ މަތިވެރި އަޚުލާޤު މަތީގައެވެ. މާތް ﷲ ވަޙީކުރައްވާފައިވެއެވެ. “وَإِنَّكَ لَعَلى خُلُقٍ عَظِيمٍ” (القلم 4) މާނައީ: “އަދި ހަމަކަށަވަރުން، ކަލޭގެފާނު ވަނީ މާތްވެގެންވާ ޚުލްޤުފުޅެއްގެ މަތީގައިކަން ކަށަވަރެވެ.”\nއަދި އެކަލޭގެފާނަކީ މީސްތަކުންނަށްހުރި ނަމޫނާއެއް ކަމުގައިވަނީ އަންގަވާފައެވެ. “لَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِّمَن كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيراً” (الأحزاب 21) މާނައީ: “ހަމަކަށަވަރުން، ﷲ ގެ ރަސޫލާގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. (އެއީ) ﷲގެ ދަރުމައާއި، އާޚިރަތުގެ ސަވާބަށް އެދޭ، އަދި ގިނަގިނައިން ﷲ ހަނދުމަކުރާ ކަމުގައިވާ މީހަކަށެވެ.”\nތިމާގެ އަމިއްލަށް ނަފްސާއި، އަނބިދަރިންނާއި އަދި އެންމެހާ މީސްތަކުންނަށްވުރެން ބޮޑަށް އިތުރު އެކަލޭގެފާނުދެކެ ލޯބިވެއްޖައުމަށް ދާންދެން އެކެއްގެވެސް އީމާންކަން ޞައްޙަ ނުވާހުއްޓެވެ. އަދި އެކަލޭގެފާނަށް ތަބާވެއްޖެ މީހަކަށް މާތް ﷲ ގެ ލޯބި ލިބިގެންވެއެވެ. އެކަލޭގެފާނަށް ތަބާވެއްޖެ މީހަކީ ސުވަރުގެ ވަންތަވެރިއެއް ކަމުގައިވަނީ އަންގަވާފައެވެ.


Baakee kohli mi hunaruveriyaa ah enmenge samaalukan\nއިންސްޓަގްރާމުގައި އެންމެން ދަންނަ، އަބުޑީ މޯލްޑިވްސް، އަސްލު ނަމުން ނަމަ އައިމިނަތު ޝިހާނާ އޭނާގެ މަސައްކަތުގައި: އާޓްގެ ތަފާތު ހުނަރެއް އޭނާއަށް ވަނީ ލިބިފައި. -- އަވަސް ފޮޓޯ | މުހައްމަދު އަފްރާހު\nމާފަންނު ކޮޅުގައި ވަރަށް އާދައިގެގޮތަކަށް ހުރި އެގެއަށް ވަދެގެން ދިޔައިރު ފުރަތަމަވެސް ލޮލުގައި އަޅައިގަތީ، ހަތަރު ފާރުގައި ހަރުކޮށްފައި ހުރި ފޮޓޯ ލޯގަނޑުތަކެވެ. އެ ލޯގަނޑުތަކުގައި ފްރޭމްކޮށްފައި ހުރީ، ރިބަނާއި ބަރަނިން ވިޔެ ކުލަ ޖައްސާފައިވާ ހިތްގައިމު މަންޒަރުތަކެވެ. ހަމަ ޔަގީނުން ވެސް މިއީ، އާދައިގެ އާޓިސްޓެއްގެ ފަންނުވެރިކަމެއް ނޫނެވެ. އަހަންނަށް މިހާރު ވަދެވިފައި މި ހުރީ، އިންސްޓަގްރާމުގައި އެންމެން ދަންނަ، އަބުޑީ މޯލްޑިވްސް، އަސްލު ނަމުން ނަމަ އައިމިނަތު ޝިހާނާގެ އާޓްގެ ދުނިޔެއަށެވެ.\nޝިހާނާގެ އެކުޑަކުޑަ ދުނިޔޭގައި ނެތް ކުލައެއް ފަންނުވެރިކަމެއް ނެތެވެ. "މިހިރީ ހުސް ކަރުދާހުން ހަދާފައި،" ފްރޭމްކޮށްފައި ހުރި ނަލަ މާ ބަގީޗާއެއްގެ މަންޒަރު ދައްކާލަމުން ޝިހާނާ ބުންޏެވެ. "މިއީ އެންމެ ގިނަ ދުވަހުން ކުރެވުނު މަސައްކަތް،"\nއެ ފްރޭމުން އެކަނި ފެންނަ މާ ބަގީޗާގެ ސިފަ ގެންނަން އޭނާ ވަނީ ކަރުދާހުގެ އިތުރަށް، ސާގާއި، އެކި ވައްތަރުގެ މާ މެލާ މެލީގެ އޮށް ބޭނުންކޮށްފަ އެވެ. އެކަމަކު ބަލާ ބެލުމަށް އެއީ ފިއްސަކުން ކުރަހައި ކުލަ ޖައްސާފައި ހުރި ކުރެހުމެކެވެ. ފަށުވީގެ މަސައްކަތުން ފަށައިގެން ގޮސް، ރިބަނުގެ މަސައްކަތްތަކާއި "ކުއިލިން" ނުވަތަ ކަރުދާސް އޮޅައިގެން ކުރާ މަސައްކަތްތަކަކީ، މި ފަންނުވެރިޔާގެ ތަފާތެވެ.\n" އެންމެ ފުރަތަމަ 2013ގައި މާލޭގައި ބޭއްވި ކޯހެއްގައި ބައިވެރިވީ. އެއީ ސަރަނގު ސަމީމާ ހިންގި ކޯހެއް. އަހަންނަކީ އެ ކޯހުން ކިޔެވި އެންމެ ފަހުގެ ކުދިންގެތެރެއިން ކުއްޖެއް. އެއަށްފަހު 2015 ގައި ލަންކާއިން ކިޔެވިން. އަދި ލަންކާއިން 2016ގައި ކްރޮސް ސްޓިޗްގެ އެހެން ކޯހެއް ހަދާ އެ މަސައްކަތްވެސް ދަސްކުރިން،" އާޓްގެ ދުނިޔެއަށް ޝިހާނާގެ ހިތް ދޫވި ގޮތް އޭނާ ކިޔައިދިނެވެ.\nސަރަގު ސަމީމާގެ މާޖަހަން ދަސްކޮށްދޭ ކޯހުން ފެށުނު ހުނަރުވެރިކަން އޭނާ ވަނީ މިހާރު އެހެން ހަރުފަތަކަށް ގެންގޮސްފަ އެވެ. އާޓްގެ ދުނިޔޭގެ މުޅިން ތަފާތު، ޒާތެއްގެ ހުނަރުވެރިކަމެއް އޭނާ ދަސްކޮށްފި އެވެ. ގޭތެރެ ޒީނަތްތެރި ކުރަން ބޭނުން ކުރާ ތަފާތު އެއްޗިހި ޑިޒައިންކޮށް އެ ޑިޒައިންތަކުގައި ކުލަ ޖައްސަން އޭނާ ވަނީ ފަށައިފަ އެވެ. އޭނާ މިފަހުން ތައްޔާރުކުރި ކޮޓަރީގައި ހަރުކުރާ ލޯގަނޑުތަކަށް އެންމެންގެ ސަމާލުކަން ވަނީ ހުއްޓިފަ އެވެ.\n"ވަރަށް ގިނަ ބަޔަކު އެކަހަލަ ލޯގަނޑުތައް ބޭނުން ވެގެން އޯޑަރު ކުރި،" އޭނާ ތައްޔާރުކުރާ ތަކެއްޗަށް މީހުން ބަލައިގަންނާތީ، އެކަމާ އުފަލުން ހުރެ ޝިހާނާ ބުންޏެވެ.\nމި އެއްޗިހި ވިއްކަން ބެހެއްޓޭތޯ މާލޭގައި ހުރި ގެސްޓް ޝޮޕްތަކާއި މާ ވިއްކާ ފިހާރަތަކަށް ދިޔައިން. ކަންފަތުލާ މުދި ޑިޒައިންކޮށް އެ ތައްޔާރުކޮށްގެން ވެސް ފިހާރަތަކަށް ދިޔައިން ވިއްކަން ބަހައްޓާތޯ! އެކަމަކު އެކަމަށް އެއްވެސް ބަޔަކު އެއްބަހެއްނުވި. އެ ހިސާބުން ހިތައް އެރި މަސައްކަތް ދޫކޮށްލާނީއޭ ވެސް\nއައިމިނަތު ޝިހާނާ - އަބުޑީ މޯލްޑިވްސް\nމިއަދު އޭނާ ކިތަންމެ އުފަލުން ހުއްޓަސް، ޝިހާނާގެ ފެށުމަކީ މާޔޫސްކަމެވެ. މީގެ ދެ އަހަރެއްހާ ދުވަސް ކުރިން އޭނާގެ\nތަފާތު ހުނަރާ އެކު އިންސްޓަގްރާމަށް ފުންމާލަން މަޖުބޫރުވީ އޭނާގެ ބުރަ، ކަވި މަސައްކަތް ބަޔަކު ބަލައި ނުގަނެ މަގުމަތިވީމަ އެވެ. އެތައް ދުވަހެއް ހޭދަކޮށް ކަރުދާހާއި ބަރަނިން އޭނާ ތައްޔާރުކުރި ނަލަ މަންޒަރުތައް ވިއްކަން ބެހެއްޓޭތޯ މާލޭގައި ހުރި ގެސްޓް ޝޮޕްތަކާއި އެހެން ވެސް ބައެއް ފިހާރަތަކަށް ދިޔަ އެވެ. ކަންފަތުލާ މުދި ޑިޒައިންކޮށް އެ ތައްޔާރުކޮށްގެން ވެސް އޭނާ ނުހިނގާ ފިހާރައެއް ނެތެވެ. އެކަމަކު، އޭނާގެ ހުނަރު ބަލައިގަނެ އޭނާގެ ހުނަރަށް ޖާގަދޭނެ ފިހާރައެއް ޝިހާނާއަކަށް ނުފެނުނެވެ.\nޝިހާނާގެ މަސައްކަތް: އެ މަސައްކަތް ވިއްކާލަދޭނެ ފިހާރައެއް ހޯދަން އޭނާ ކުރި މަސައްކަތްވީ ނާކާމިޔާބު -- އަވަސް ފޮޓޯ | މުހައްމަދު އަފްރާހު\nޝިހާނާ އޭނާގެ މަސައްކަތް އަވަސް އަށް ދައްކާލަނީ -- އަވަސް ފޮޓޯ | މުހައްމަދު އަފްރާހު\n"ވަރަށް މާޔޫސްވި އަސްލު އެ ހިސާބުން! އެކަމަކު އާއިލާ މީހުންނާ، ގާތް ރައްޓެހިން، ލޯބިވާ ފިރިމީހާ އަދި ދަރިފުޅުވެސް ހިތްވަރު ދިނީ. މި އެންމެންގެ އެހީގައި މި މަސައްކަތްތަކުން މުޅިން ދުރަށް ނުދެވުނީ،" ޝިހާނާ ބުންޏެވެ.\nމި އާޓިސްޓްގެ ހުރިހާ މާޔޫސްކަމެއް ފިލައިގެން ދިޔައީ އިންސްޓަގްރާމްގައި އޭނާގެ ފަންނުވެރިކަމަށް ލިބެން ފެށި ހިތްވަރުން އެވެ. އޭނާ ތައްޔާރު ކުރާ ތަކެތި ގަންނަން މެސެޖްތައް އޮހެން ފެށީ އެވެ. މަސައްކަތަށް ތައުރީފްކޮށް ހިތްވަރާއި ސާބަސް\nއޭނާއަށް އޮހެން ފެށީ އެވެ. އޭނާގެ ހުނަރު ގަބޫލު ނުކުރިޔަސް މިއަދު އެ ހުނަރަށް އާ ބަސްބުނާނެ ބަޔަކު އޭނާއަށް ލިބިއްޖެ އެވެ.\n"އިންސްޓަގްރާމް މެދުވެރިކޮށް ވަރަށް އޯޑަރުތައް ލިބެން ފަށައިފި މިހާރު،" އުންމީދުގައި ޝިހާނާ ބުންޏެވެ.\nއޭނާއަށް ދަސްވެފައި މި އޮތް މަސައްކަތް، ފޮރުވައިގެން ހުންނާކަށް އޭނާ ބޭނުން ނުވެ އެވެ. އޭނާ ބޭނުން ވަނީ، މި މަސައްކަތް ގިނަ ބަޔަކަށް ބުނެދޭށެވެ. ޝިހާނާ ކަހަލަ އެތައް ބަޔަކު އުފެދުން އެއީ އޭނާ ދެކޭ ހުވަފެނެކެވެ. އެ އަޒުމުގައި އޭނާ ވަނީ ކުޑަކުދިންގެ ހިޔާގައި ތިބި ކުދިންނަށް ހާއްސަ ކްލާސްތަކެއް ހިންގައިފަ އެވެ. އެ ކުދިންނަށް އޭނާ ދަސްކޮށްދިނީ، ކަރުދާސް އޮޅައިގެން ތަފާތު މަންޒަރުތައް ތައްޔާރުކުރާށެވެ. ޝިހާނާ ބޭނުން ވަނީ އޭނާގެ މަސައްކަތް އަބަދުވެސް ކޮންމެވެސް ބަޔަކަށް ހަދިޔާކުރާށެވެ.\n"އެކި ކަހަލަ އެއްޗިހި އުފައްދައިގެން ވިޔަސް އަހަރެން ބޭނުންވޭ އަބުޑީގެ ކޮންމެވެސް މަސައްކަތެއް އެހެން މީހަކަށް ދޭން. އަހަރެން އުފެއްދުންތައް ކުރިއަށް އޮތްތާ ރާއްޖޭން ބޭރަށް ފޮނުވިޔަސް ރާއްޖޭގެ އެއްޗެއްކަން އެނގެން ބޭނުންވާތީ ނަމުގެ ފަހަތައް މޯލްޑީވްސް ޖެހީ. މުޅި ރާއްޖެވެސް ފަހުރުވެރި ވާނެ ވަރުގެ ބްރޭންޑަކަށް ހަދަން ބޭނުން،" ޝިހާނާ ބުންޏެވެ.\nއޭނާގެ ކޮންމެ މަސައްކަތަކީ ވެސް ލޯބިން ތައްޔާރުކޮށް، ލޯބިން ހަދިޔާ ކުރަން ބޭނުންވާ މަސައްކަތްތަކެވެ. އަބުޑީ އަކީ ގެއްލިފައި ހުރި ފިސާރި ހުނަރުވެރިއެކެވެ.


ރާއްޖެއިސްލާމް | ދީނީ ލިޔުން | Page 2\nދުނިޔޭގެ މުޞީބާތްތަކާއި އުނދަގޫތައް – 5\nއެޑްމިން 15 ޑިސެމްބަރ 2011\nތަރުޖަމާ: އިނާޒް ޢަދުނާން މުޞީބާތުގައި ރަޙުމަތްވެސް އެކުލެވިގެންވެއެވެ. މުޞީބާތްތަކުގައި މުއުމިނުންޓަކައި އުނދަގުލާއި ތުރާލުގެ އިތުރުން ނުހަނު ގިނަ ފައިދާވެސް އެކުލެވިގެންވެއެވެ. މުޞީބާތްތައް މުއުމިނު އަޅާއަށް ކެތްތެރިވާން ދަސްކޮށްދެއެވެ. ހަމަކަށަވަރުން ﷲ ތަޢާލާ، ކެތްތެރީންނަށް ޙިސާބެއްނެތި ބަދަލުދެއްވައެވެ. ތަކުލީފުތަކުގެ ސަބަބުން ފާފަވެރި އަޅާއަށް އޭނާގެ ޙަޔާތުގައި ކުރިމަތިވާނެ އެންމެ ބޮޑު މުޞީބާތްކަމުގައިވާ މަރު މަތިން ހަނދާންކޮށްދެއެވެ. އަދި ﷲ އަށް އުރެދި ނުކިޔަމަންތެރިވުމުގެ ނަތީޖާއެއްގެ ގޮތުން ކުރިމަތިވެދާނެ ވަރުގަދަ ސަޒާގެ މަތީން ހޭއަރުވައެވެ. އެހެނީ މީހަކު ނުބައިކަމުގެ މަގުން […]\nދުނިޔޭގެ މުޞީބާތްތަކާއި އުނދަގޫތައް – 4\nއެޑްމިން2ޑިސެމްބަރ 2011\nތަރުޖަމާ: އިނާޒް ޢަދުނާން ވާންހުރިކަމެއް ވާނެއެވެ. الوح المحفوظ ގައި ލިޔެވި ކަނޑައެޅިގެންވާ ކަމެއް މެނުވީ މިބިންމަތީގައި ނުހިގާނެއެވެ. ﷲ ސުބުޙާނަހޫ ވަތަޢާލާގެ މަޚްލޫޤުތަކުންނާ ބެހޭ އެންމެހާ ކަމެއްވަނީ ވަނީ ލަޥްޙުލް މަޙްފޫޡު ގައި ބަޔާންކުރެވިގެންނެވެ. ޢުމުރު، ރިޒުޤު، ކުރާނެ މަސައްކަތް، ޢަމަލުތައް އަދި އެހެނިހެން ހުރިހާކަމެއްވެސް މަޚްލޫޤުން އުފެއްދެވުމުގެ ފަންސާސްހާސް އަހަރު ކުރިން ވަނީ ލިޔުއްވާފައެވެ. ﷲ ގެ ނަބިއްޔާ z ޙަދީޘްކުރައްވާފައިވެއެވެ. كَتَبَ اللهُ مَقَادِيْرَ الْخَلاَئِقِ قَبْلَ اَن يَّخْلُقَ السَّمَوَاتِ وَالْأَرْضَ […]\nދުނިޔޭގެ މުޞީބާތްތަކާއި އުނދަގޫތައް – 3\nއެޑްމިން 23 ނޮވެމްބަރ 2011\nތަރުޖަމާ: އިނާޒް ޢަދުނާން ކޮންމެ މީހަކުވެސް އިމްތިޙާނު ކުރެއްވޭހުށީ އެމީހަކަށް ކުޅަދާނަކަން ލިބިގެންވާ މިންވަރަކަށެވެ. ﷲ ތަޢާލާ، ކޮންމެ އިންސާނެއްގެ ޙައްޤުގައިވެސް މުޞީބާތާއި ދަތިއުނދަގޫތައް ލިޔުއްވާފައިވަނީ އެމީހެއްގެ ކުޅަދާނަކަމާއި އީމާނީ ބާރު ހުރި މިންވަރެއްގެ މައްޗަށެވެ. ދެންފަހެ ހުރިހާ އެންމެންނަށް އެއްކަހަލަ މުޞީބާތްތަކެއް ޖައްސަވައިގެން އިމްތިޙާނުކުރެވޭނަމަ، އަދި ނުކިމަންތެރިކަމުގެ ބަދަލު އެއްގޮތަކަށް ހިތްޕެވޭނަމަ އެކަން ވެގެންދާނީ ބޭއިންޞާފަކަށެވެ. އެހެނީ ބައެއްމީހުނަށް އެހެންމީހުނަށްވުރެ ބޮޑު ކެތްތެރިކަމެއް ލިބިގެންވެއެވެ. މިއީ ﷲ ތަޢާލާގެ ފުރިހަމަ ޢަދުލުވަންތަކަމެވެ. އަދި އެކަލާނގެ މަޚުލޫޤުންގެ […]\nދުނިޔޭގެ މުޞީބާތްތަކާއި އުނދަގޫތައް – 2\nއެޑްމިން 18 ނޮވެމްބަރ 2011\nތަރުޖަމާ: އިނާޒް ޢަދުނާން ﷲ ތަޢާލާގެ ނިންމެވުމަށް ފުރިހަމަޔަށް އީމާންވާށެވެ! މިއީ މުއުމިނުންގެ އީމާންކަމުގެ ބައެކެވެ. ﷲ ތަޢާލާ އެކަލާނގެ އަޅާއަށްޓަކައި މިންވަރުކުރައްވާ ކޮންމެ ކަމެއްގައި އެއީ ހެވަކަށްވިޔަސް ނުބަޔަކަށްވިޔަސް އުފަލަކަށްވިޔަސް ހިތާމަޔަކަށްވިޔަސް އަޅާއަށްޓަކައި އެކަމުގައި ވަނީ ފައިދާކަން މުއުމިނުން ފުރިހަމަޔަށް ޤަބޫލުކުރާނެއެވެ. ރަސޫލުﷲ z ޙަދީޘްކުރައްވާފައިވެއެވެ. عَجَبًا لِلْمُؤْمِنِ لاَيَقْضِي اللهُ لَهُ شَيْئًا إِلاَّ كَانَ خَيْرًا لَهُ وَلَيْسَ ذَالِكَ لِأَحَدٍ إِلاَّ لِلْمُؤْمِنِ [مسلم ، مسند أحمد ، دارمي […]\nދުނިޔޭގެ މުޞީބާތްތަކާއި އުނދަގޫތައް – 1\nއެޑްމިން 11 ނޮވެމްބަރ 2011\nތަރުޖަމާ: އިނާޒް ޢަދުނާން ދުނިޔޭގެ އުނދަގުލާ ތުރާލަކީ ޙަޔާތުގެ ބައެކެވެ. ﷲ ގެ ޙަޟްރަތުން އަންނަ އިމްތިޙާނެކެވެ. އޭގެ ސިލްސިލާ، ނުހަނު އާދައިގެ ކުދިކުދި މައްސަލަތަކުން ފެށިގެން ފުރާނައިން ހަށިފޮޅައިލަން ޖެހޭ ބަލިތަކާ އަދި އެންމެ ލޯބިވާ މީހުން މަރުވެ ވަކިވެދިޔުމާ ހަމަޔަށް ދެމިގެންވެއެވެ. މިހުރިހާ ކަމެއްގައިވެސް މުއުމިން އަޅާއަށް ވަނީ ހެޔޮކަމެވެ. ނަމަވެސް ﷲ އަށް އީމާންނުވާ ކާފަރުންގެ ނަޒަރުގައި މުޞީބާތްތަކަކީ ހަމައެކަނި ދަތިތަކާ ތުރާތަކެވެ. ހިތްދަތިކަމާ ވޭންތަކެވެ. ނަމަވެސް މުއުމިނު އަޅާއަށްޓަކައި އެއީ އިމްތިޙާނެކެވެ. […]\nއީމެއިލް އާއި މެސެޖް ފޯރވާޑްކުރުން\nއެޑްމިން 23 އޮކްޓޯބަރ 2011\nލިޔުއްވީ: އައްޝައިޚް އާދަމް ޝަމީމް ބިން އިބްރާހީމް ހެޔޮކަމެއް އެނގިއްޖެ ނަމަ އެއްމެ ފުރަތަމަ ތިމާ އެކަމަށް އަމަލު ކުރާށެވެ! އެއަށް ފަހުގައި އެ ހެޔޮކަން އެހެން މީހުނާއި ހަމައަށް ފޯރުކޮށްދޭށެވެ! އެއީ ކޮންމެ މުސްލިމެއްގެ މައްޗަށް ކުޅަދާނަވީ މިންވަރަކުން ކުރުން ވާޖިބު ކަމެކެވެ. رسول الله صلى الله عليه وسم ގެ އަރިހުން ޞައްހަވެގެން ވެއެވެ. އެކަލޭގެފާނުން ހަދީޘްކުރައްވާފައިވެއެވެ. بَلِّغُوا عَنِّي وَلَوْ آيَةً (صحيح البخاري، عن عَبْدِ الله بْنِ عَمْرٍو، […]


MDP Ethereyge Inthikhaabuge Voters List ah Shakuva Hushahalhan Hulhuvaalaifi އެމްޑީޕީ އެތެރޭގެ އިންތިޚާބުގެ ވޯޓާސް ލިސްޓަށް ޝަކުވާ ހުށަހަޅަން ހުޅުވާލައިފި – Huvadhoo News MDP Ethereyge Inthikhaabuge Voters List ah Shakuva Hushahalhan Hulhuvaalaifi Huvadhoo News\nއެމްޑީޕީ އެތެރޭގެ އިންތިޚާބުގެ ވޯޓާސް ލިސްޓަށް ޝަކުވާ ހުށަހަޅަން ހުޅުވާލައިފި\nއެމްޑީޕީގެ ލީޑަރޝިޕް އިންތިޚާބް 2019 - ފޮޓޯ: ސަން\nއެމްޑީޕީގެ އެތެރޭގެ އިންތިޚާބުގެ ވޯޓާސް ލިސްޓު އާންމު ކުރުމަށްފަހު އެލިސްޓަށް ޝަކުވާ ހުށަހަޅަން ހުޅުވާލައިފިއެވެ.\nއަންނަ އޭޕްރީލް މަހު 16 ވަނަ ދުވަހު ބޭއްވުމަށް ހަމަޖެހިފައިވާ އެމްޑީޕީގެ ޗެއަރޕާސަންގެ އިންތިޚާބާއި، އަންހެނުންގެ ރޫހާއި ޒުވާނުންގެ ހިތްވަރުގެ އިންތިޚާބުގެ ވޯޓާސް ލިސްޓު މިހާރުވަނީ އާންމުކޮށްފައެވެ.\nއެމްޑީޕީން ވިދާޅުވީ މިލިސްޓުތަކަށް ޝަކުވާ ހުށަހަޅަން ބޭނުންވާ ފަރާތްތަކުން elections@mdp.org.mv އަށް ޝަކުވާގެ ތަފްސީލާއިއެކު އައިޑީ ކާޑުގެ ކޮޕީއެއް އީމެއިލް ކުރެއްވުމަށެވެ.\nއަދި ޝަކުވާ ހުށަހެޅުއްވުމުގެ ސުންގަޑި އަކީ އަންނަ މަހުގެ 10 ވާ (ބުރާސްފަތި) ދުވަހުގެ މެންދުރު 12:00 އާއި ހަމަށް ކަމުގައި އެޕާޓީން ވަނީ ހާމަކޮށްފައެވެ.\nއެމްޑީޕީގެ މިފަހަރުގެ އިންތިޚާބުތަކުގެ ތެރެއިން އެންމެ ފޯރިގަދަ ވެފައިވަނީ ޗެއަޕާސަންގެ އިންތިޚާބުގައެވެ. މިއިންތިޚާބުގައި ވާދަކުރަނީ ރައީސް ސޯލިހުގެ ފެކްޝަނުން އިކޮނޮމިކް މިނިސްޓަރ ފައްޔާޒު އިސްމާއިލާއި، މަޖިލީހުގެ ރައީސް މުހައްމަދު ނަޝީދު ފެކްޝަނުން މާފަންނު އުތުރު ދާއިރާގެ މެންބަރު އިމްތިޔާޒް ފަހުމީއެވެ.\nއެމްޑީޕީގެ އެތެރޭގެ މުހިންމު އިންތިޚާބުތަކެއް އޭޕްރީލް މަހު ބާއްވާއިރު އެޕާޓީގެ ކޮންގްރެސް އޯގަސްޓް މަހުގެ 4ގައި ބޭއްވުމަށް ވަނީ ނިންމާފައެވެ.


BREAKING: Raajje In Covid19 Jehigen9Vana Meehaa Maruvejje | Hathaavees\nރާއްޖެއިން ކޮވިޑް19 ޖެހިގެން 9ވަނަ މީހާ މަރުވެއްޖެ\nރާއްޖެއިން ކޮވިޑް19 ޖެހުނު މީހުންގެ ތެރެއިން އިތުރު މީހަކު މަރުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ކުރި ޓްވީޓެއްގައި ބުނީ މިއަދު މެންދުރު 13:50 އެހާއިރު މިއަދު ދަރުމަވަންތަ ހޮސްޕިޓަލުގައި އެޑްމިޓުކުރި ފިލިޕީންސްގެ ރައްޔިތަކު މަރުވެފައިވާ ކަމަށެވެ. އެޗްޕީއޭ އިން ބުނީ އެމީހާ އަކީ 43 އަހަރުގެ ފިރިހެނެއް ކަމަށެވެ.\nމިއަދު ކޮވިޑް19 އަށް ފަރުވާ ދެމުން ދިޔަ މީހަކު މަރުވިއިރު އިއްޔެ އެޗްޕީއޭ އިން ވަނީ ކޮވިޑް19 ޖެހިފައިވާ މީހުންގެ ތެރެއިން ޓްރީ ޓޮޕް ހޮސްޕިޓަލުގައި ފަރުވާ ދެމުން ދިޔަ ތިން މީހަކު ހާލު ބޮޑުވުމުގެ ސަބަބުން ދަރުމަވަންތަ ހޮސްޕިޓަލަށް ބަދަލުކޮށްފައިވާ ކަމަށް ބުނެފައެވެ.\nއެޗްޕީއޭ އިން އިއްޔެ ބުނީ އޭގެތެރެއިން ދެ މީހަކަށް ވެންޓިލޭޓަރުގައި ފަރުވާ ދެމުން އަންނަ ކަމަށެވެ. ނަމަވެސް އެމީހުންގެ ގައުމާއި އުމުރާއި އެފަދަ އެއްވެސް ތަފްސީލެއް އެޗްޕީއޭ އިން ހާމައެއް ނުކުރެއެވެ.\nއިއްޔެވެސް ރާއްޖެއިން 13 މީހަކު ވަނީ ކޮވިޑް19 އަށް ޕޮޒިޓިވްވެފައެވެ. މި 13 މީހުންނާއެކު މި ބައްޔަށް ރާއްޖެއިން ޕޮޒިޓިވްވި މީހުންގެ އަދަދު މިހާރު ވަނީ 2337 އަށް އަރާފައެވެ. މީގެތެރެއިން ފަރުވާ ދެމުން މިހާރު އަންނަނީ 397 މީހަކަށެވެ. އަދި މިއަދު ބަލިން ރަނގަޅުވި 16 މީހުންނާއެކު، ބަލިން ރަނގަޅުވި މީހުންގެ ޖުމްލަ އަދަދު ވަނީ 1927 އަށް އަރާފައެވެ.\nމީގެއިތުރުން ރާއްޖޭގައި ފުޅާ ދާއިރާއެއްގައި ކޮވިޑް19 ފެތުރުމުގެ ބިރު އަދިވެސް އޮތުމުން ކުރިން މިދިޔަ މާޗު މަހުގެ 12ވަނަ ދުވަހު ރާއްޖޭގައި އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތު އަންނަ މަހުގެ 14ވަނަ ދުވަހުގެ ނިޔަލަށް ވަނި އިތުރުކޮށްފައެވެ.\nPrevious ސިއްހީ ކުއްލި ނުރައްކަލުގެ ހާލަތު އިއުލާން ކުރާއިރު ރުހުން ހޯދަންޖެހޭ އިސްލާހު ބަލައިގެންފި\nNext އެފްއޭއެމް އަށް ފިޔަވަޅު އަޅަން ހުށަހެޅި މައްސަލަ އިތުރަށް ދިރާސާކުރަން ކޮމެޓީއަށް


”ކާލީ ޕީލީ“ ސިނަމާތަކުގައި އަޅުވާނެ ތާރީހު އިއުލާން ކޮށްފި – DhiDaily\n”ކާލީ ޕީލީ“ ސިނަމާތަކުގައި އަޅުވާނެ ތާރީހު އިއުލާން ކޮށްފި\nއިންޑިއާގެ ސިނަމާތައް ހުޅުވުމުގެ ހުއްދަ އެގައުމުގެ ސަރުކާރުން ދިނުމާއި ގުޅިގެން އެގައުމުގެ ފިލްމު އިންޑަސްޓްރީއަށް ވަނީ އަލުން ދިރުން ލިބިގެން ގޮސްފައެވެ. އެގޮތުން މިއަހަރާއި، އަދި އަންނަ އަހަރުގެ މެދު ތެރެއާއި ހަމައަށް އެގައުމުގެ ސިނަމާތައް ވަނީ ފިލްމުތައް އެޅުވުމަށް ފުރިބާރުވެފައެވެ.\nއެގޮތުން ގިނަބަޔަކު އިންތިޒާރު ކުރަމުންދިޔަ ފިލްމު ”ކާލީ ޕީލީ“ މިމަހުގެ 16 ވަނަ ދުވަހުން ފެށިގެން އިންޑިއާގެ ސިނަމާތަކުގައި ދައްކަން ފަށާނެ ކަމަށް އެފިލްމުގެ ޕްރޮޑަކްޝަން ޓީމުން ވަނީ އިއުލާން ކޮށްފައެވެ. މި ފިލްމަކީ އަލީ އައްބާސް ޒަފަރާއި ޒީ ސްޓޫޑިއޯސް ގުޅިގެން ޕްރޮޑޮއުސްކޮށް، މަގުބޫލް ޚާން ޑައިރެކްޓްކޮށްފައިވާ ފިލްމެކެވެ.\nމީގެ ކުރިން، ”ކާލީ ޕީލީ“ ވަނީ ބެންގަލޫރުގެ ޑްރައިވް އިން ތިއޭޓާތަކުގައި ވެސް އަޅުވައިފައެވެ. މީގެ އިތުރުން އޮސްޓްރިއާ ސިންގަޕޫރު ނެންދަލެންޑްސް މޮރީޝަސް އަދި އެފްރިކާގައިވެސް ”ކާލީ ޕީލީ“ ވަނީ އަޅުވައިފައެވެ.\nއިންޑިއާގެ މީޑިއާތަކަށް މައުލޫމާތު ދެމުން، އެފިލްމުގެ ޑައިރެކްޓަރ މަގުބޫލު ޚާން ބުނެފައިވަނީ ފިލުމު ކާމިޔާބުވުމުގެ ހުރިހާ ތައުރީފެއް ހައްގުވަނީ އިޝާންއާއި އަނަނިޔާއަށް ކަމަށެވެ. އެ ދެ ފަންނާނުންނަކީ ޒުވާން، ޖޯޝުހުރި ހުނަރުވެރި ފަންނާނުން ކަމަށްވެސް އޭނާ ވަނީ ބުނެފައެވެ.


League ge fahu buru fashaa iru Maziya bodu lead ehgai | Mihaaru\nލީގުގެ ތިން ވަނަ ބުރުގައި ކުޅޭނީ ގަދަ އަށް ޓީމު ކަމަށް ގަވާއިދުގައި ލިޔެފައިވީ ނަމަވެސް އެ ބަދަލުކޮށް ފަހު ބުރުގައި ގަދަ ހަ ޓީމު ކުޅޭގޮތަށް ހެދީ ލީގުގައި ވާދަކުރާ ޓީމުތަކާ ބައްދަލުކުރުމަށް ފަހު އެފްއޭއެމުންނެވެ. އެއީ ކްލަބްތަކަށް މާލީ ގޮތުން ދިމާވެފައިވާ މައްސަލަތަކުގެ ސަބަބުން ސީޒަން ދިގުލައިގެން ދާން ބައެއް ކްލަބްތަކުން ބޭނުންނުވާތީ އެވެ. އަދި ބައެއް ކްލަބްތަކުން ސީޒަން އަވަހަށް ނިންމާލަން ބޭނުންވި އެއް ސަބަބަކީ އެއް ވަަނައިގައި އޮތް މާޒިޔާ އަތުލެވޭނެ ކަމުގެ މާ ބޮޑު ޔަގީންކަމެއް ނެތުމެވެ.\nމާޒިޔާ އެއް ވަނައިގައި އޮތީ 41 ޕޮއިންޓާ އެކު އެވެ. ދެ ވަނައިގައި އީގަލްސް އޮތީ 33 ޕޮއިންޓާ އެކު އެވެ. ތިން ވަނައިގައި ޓީސީ އޮތީ 28 ޕޮއިންޓާ އެކު އެވެ. ހަތަރު ވަނައިގައި އޮތް ގްރީން ސްޓްރީޓްސްގެ އޮތީ 26 ޕޮއިންޓެވެ. ފަސް ވަނައިގައި ދަ ގްރާންޑޭ ސްޕޯޓްސް ކްލަބް 21 ޕޮއިންޓާ އެކު އޮތްއިރު، ހަ ވަނައިގައި އޮތް ފޯކައިދޫ އަށް ވަނީ 20 ޕޮއިންޓް ލިބިފަ އެވެ.\nލީގުގައި މިހާތަނަށް މާޒިޔާ ކުޅުނު 16 މެޗުގެ ތެރެއިން އެ ޓީމު ވަނީ 13 މެޗުން މޮޅުވެފަ އެވެ. ދެ މެޗުން އެއްވަރުވިއިރު، ބަލިވީ އެންމެ މެޗަކުންނެވެ. ލީގުގެ ތިން ވަނަ ބުރުގައި ތިން މެޗުން މާޒިޔާ އަތުން ޕޮއިންޓްތަކެއް ގެއްލިގެން ނޫނީ އެ ޓީމަށް ލީގު ގެއްލޭނެ ގޮތެއް ނެތެވެ. ލީގުގެ ދެ ވަނައިގައި އޮތް އީގަލްސް ތިން ވަނަ ބުރުގެ ފަސް މެޗުން މޮޅުވި ނަމަވެސް މާޒިޔާ ޗެމްޕިއަންކަން ހޯދަން ބޭނުންވަނީ ފަސް މެޗުން ނުވަ ޕޮއިންޓެވެ. އޭގެ މާނަ އަކީ ފަހު ބުރުން މަދުވެގެން ތިން މެޗު ނަގައިގެން މާޒިޔާ އަށް ޗެމްޕިއަންކަން ހޯދޭނެ އެވެ.\nލީގުގައި އެންމެ ފަހުން ޓީސީ އަތުން 3-0 އިން މޮޅުވި މެޗަށް ފަހު އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ މާޒިޔާ އަތުލުމަށް ވުރެން މި ވަގުތަށް އީގަލްސްގެ އެންމެ ބޮޑު ފޯކަސް އަކީ އަމިއްލަ މަގާމު ދިފާއުކުރުން ކަމަށެވެ.\n"މާޒިޔާ ތިން މެޗުން ބަލިވާނެތޯ އެއީ މި ދައްކަން ޖެހޭ ވާހަކަ އަކީ. އެއަށް މިހާރު ނުވިސްނަން މިހާރު މި އޮތް ހިސާބާ މެދު ވިސްނަނީ. އެ ހިސާބުގައި ހިފަހައްޓާލަން ބޭނުންވަނީ ލީގު ނިމޭއިރު ވެސް. އެއީ ވެސް އީގަލްސް އަށް ވަރަށް ބޮޑު ކާމިޔާބަކަށް ވާނެ. އެއީ އީގަލްސް ތާރީހުގައި ވެސް އަޅުގަނޑަށް ގަބޫލުކުރެވޭ ގޮތުގައި ދެވިފައި އޮތް ހިސާބެއް ނޫން. އެކަމަކަށް މި މަސައްކަތްކުރަނީ. އެއީ މުހިއްމު ކަމެއްކަމަށް މި ވަގުތު މި ބަލަނީ،" މޯހަން ބުންޏެވެ.\nމާޒިޔާ އިން ޕްރިމިއާ ލީގު ކާމިޔާބުކުރީ 2016 ވަަނަ އަހަރު އެވެ. އޭގެ ފަހުން އެ ޓީމުން ވަނީ މިހާރުގެ ކޯޗު މަރުޖާން ސެކުލޮސްކީގެ ކޯޗުކަމުގައި 2017 ވަނަ އަހަރުގެ މާލޭ ލީގުގެ ޗެމްޕިއަންކަން ހޯދައިފަ އެވެ. މާޒިޔާ އިން ވަނީ މި ފަހަރުގެ ޓްރާންސްފާ މާކެޓްގައި ޓީމު ވަރުގަދަ ކޮށްފަ އެވެ. އެ ގޮތުން އަފްގާނިސްތާން ގައުމީ ޓީމުގެ ޑިފެންޑަރު ޝާރިފް މުހައްމަދު އާއި ޓީސީ އަށް ކުރިން ކުޅުނު މުހައްމަދު ސާމިރު އަދި އިބްރާހިމް އައިސަމް ވަނީ މާޒިޔާއާ ގުޅިފަ އެވެ. ލީގުގެ ތިން ވަަނަ ބުރުގެ ފުރަތަމަ މެޗުގައި މިއަދު ހަވީރު މާޒިޔާ ނުކުންނާނީ ފޯކައިދޫއާ ދެކޮޅަށެވެ.\nކްލަބް އީގަލްސް މާޒިޔާ ސ.ރ.ކ ޓީސީ ސްޕޯޓްސް ދަ ގްރާންޑޭ ސްޕޯޓްސް ކްލަބް\nމިގައުމުގަ ފުޓްބޯޅަ ކުޅޭތް\nހިތާމައަކީ އެންމެ ޓީމެއްގެ މާލީހާލަތު ރަނގަޅުވެފަ ދެންހުރި ޓީމްތަކުގެ ހާލަތު ދަށްކަން


ދެ ރަށަކުން މަސްތުވާތަކެއްޗާއެކު ދެ މީހަކު ހައްޔަރުކޮށްފި\nބުދަ ،2 ޖޫން 2021 / 10:39\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތުުގެ ތެރެއިން ހދ. ކުޅުދުއްފުށި އަދި ގއ. ވިލިނގިލިން މަސްތުވާތަކެއްޗާއެކު މީހަކު ހައްޔަރު ކޮށްފިއެވެ.\nމި މައްސަލަތަކާ ގުޅިގެން ހައްޔަރުކޮށްފައިވަނީ 34 އަހަރުގެ ދިވެހި ފިރިހެނަކާއި 44 އަހަރުގެ ދިވެހި ފިރިހެނެކެވެ. މި ދެމީހުންގެ ތެރެއިން 34 އަހަރުގެ މީހާ ހައްޔަރުކޮށްފައިވަނީ މަސްތުވާތަކެތި ގެންގުޅޭ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްގައި މެއި 31 ވަނަ ދުވަހު ކުޅުދުއްފުށި ބަނދަރުމަތިންނެވެ.\nއޭނާ ހައްޔަރުކޮށް ބަލައިފާސްކުރިއިރު އޭނާ އަތުގައި އޮތް ކޮތަޅެއްގެ ތެެރެއިން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ރަބަރު ޕެކެޓެއް ފެނިފައިވެއެވެ.\nމީގެ އިތުރުން 44 އަހަރުގެ މީހާ ހައްޔަރު ކޮށްފައިވަނީ މެއި 30 ވަނަ ދުވަހު ގއ. ވިލިނގިލި ޕޮލިސް ސްޓޭޝަނުގެ ފުލުހުން ރަށުތެރެ ޕެޓްރޯލްކުރަމުންދިޔައިރު އޭނާގެ އަމަލުތައް ހުރިގޮތުން މަސްތުވާތަކެތި ގެންގުޅޭކަމަށް ތުހުމަތު ކުރެވިގެން ހުއްޓުވައި ބަލައިފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 10 ރަބަރު ޕެކެޓު ފެނުމާ ގުޅިގެންނެވެ.\nމި މައްސަލަތަކާ ގުޅިގެން ހައްޔަރުކުރި ދެ މީހުންގެ ބަންދާމެދު ގޮތެއް ނިންމުމަށް މެޖިސްޓްރޭޓް ކޯޓަށް ހާޒިކުރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް މުއްދަތު ދީފައިވެއެވެ. މިގޮތުން 34 އަހަރުގެ މީހާއަށް ކުޅުދުއްފުށި ކޯޓުން 10 ދުވަހުގެ މުއްދަތެއް ދީފައިވާއިރު 44 އަހަރުގެ މީހާއަށް ގއ. ވިލިނގިލި ކޯޓުން 15 ދުވަހުގެ މުއްދަތު ދީފައިވެއެވެ.


SunOnline: October mahu aamdhanee ah 390 million\nއޮކްޓޯބަރު މަހު އާމްދަނީ އަށް 390 މިލިއަން\nއައިޝަތު ފަރީޙާ 10 Nov 2020, 15:19\nއެއާޕޯޓު ތަރައްގީގެ މަޝްރޫއުގެ ތެރެއިން -- ސަން ފޮޓޯ/ ފަޔާޒު މޫސާ\nމިދިޔަ އޮކްޓޯބަރު މަހު އާމްދަނީގެ ގޮތުގައި މީރާ އަށް 390.57 މިލިއަން ރުފިޔާ ލިބިއްޖެ އެވެ.\nމީރާ އިން އާންމުކުރި ތަފާސް ހިސާބުތަކަށް ބަލާއިރު މިދިޔަ މަހު ޓެކްސް އާމްދަނީގެ ގޮތުގައި ލިބުނު 390.57 މިލިއަން ރުފިޔާގެ ތެރޭގައި ޑޮލަރުން ލިބުނު 4.68 މިލިއަން ޑޮލަރު ހިމެނެ އެވެ.\nމިއަހަރުގެ އޮކްޓޯބަރު މަހު މީރާ އަށް ލިބުނު އާމްދަނީ އަކީ މިދިޔަ އަހަރުގެ އެ މިއްދަތާ އަޅާބަލާއިރު 57.9 ޕަސެންޓް މަދު އަދަދެކެވެ. ސަބަބެއް ކަމަށް ބުނެފައިވަނީ ކޮވިޑް19 ގެ ސަބަބުން އިގްތިސޯދަށް ކޮށްފައިވާ ނޭދެވޭ އަސަރުގެ ސަބަބުން އިގްތިސާދީ ހަރަކާތްތައް މަދުވުމެވެ. މީގެ އިތުރުން ޓޫރިޒަމް ދާއިރާ އިން ލިނުނު ޓީޖީއެސްޓީ އާއި ގްރީން ޓެކްސް މަދުވުމަކީ ވެސް އާމްދަނީ ދަށްވި ސަބަބެއް ކަމަސް ބުނެފައިވެ އެވެ.\nމީރާ އަށް މިދިޔަ މަހު ލިބުނު އާމްދަނީގެ 63.3 ޕަސެންޓަކީ ޖީއެސްޓީ އިން ލިބުނު އާމްދަނީ އެވެ. ޖީއެސްޓީގެ ގޮތުގައި މިދިޔަ މަހު 247 މިލިއަން ރުފިޔާ ލިބިފައިވެ އެވެ. ދެވަނަ އަސް އެންމެ ބޮޑު އާމްދަނީ އެއް ލިބުނީ އިންކަމް ޓެކުހުގެ ގޮތުގައެވެ. ޖުމްލަ އަމްދަނީގެ 13.4 ޕަސެންޓަކީ އާމްދަނީ އިން ނަގާ ޓެކުހުގެ ގޮތުގައި ލިބުނު އާމްދަނީއެވެ. އެގޮތުން 52.3 މިލިއަން ރުފިޔާ އިންކަމް ޓެކްސްގެ ގޮތުގައި މިދިޔަ މަހު ލިބިފަިއވެ އެވެ.\nބީޕީޓީގެ ގޮތުގައި 20 މިލިއަން ރުފިޔާ ލިބިފައިވާއިރު އެއީ ޖުމްލަ އާމްދަނީގެ 5.2 ޕަސެންޓެވެ. ރެޒިޑެންޓް ޕާމިޓްގެ ގޮތުގައި މިދިޔަ މަހު 18.5 މިލިއަން ރުފިޔާ ލިބުނު އިރު ވެހިކަލް ފީގެ ގޮތުގައި 9.3 މިލިއަން ރުފިޔާ މިދިޔަ މަހު ލިބިފައިވެ އެވެ.\nމިދިޔަ މަހު ޖޫރިމަނާގެ ގޮތުގައި ދައުލަތަށް 9.9 މިލިއަން ރުފިޔާ ލިބިފައިވާ ކަމަށް މީރާގެ ހިސާބުތައް ދައްކަ އެވެ. އަދި އެއާޕޯޓް ޑިވެލޮޕްމެންޓްފީގެ ގޮތުގައި ހަތަރު މިލިއަން ރުފިޔާ އަދި އެއާޕޯޓް ސާވިސް ޗާޖުގެ ގޮތުގައި 3.9 މިލިއަން ރުފިޔާ މިދިޔަ މަހު ލިބިފައިވެ އެވެ.\nދިވެހި ރުފިޔާގެ ނިޝާނެއް ފަރުމާކޮށްދޭނެ ފަރާތެއް ހޯދަނީ\nމެންދަމު 1:00އަށް ރެސްޓޯރެންޓުތައް ހުޅުވަން ހުއްދަ ދީފި\nއެކްސްޕީޑިއާ އާއެކު4މާކެޓެއްގައި ރާއްޖެ އިޝްތިހާރު ކުރަނީ


170 ޑޮލަރުގެ އަގުހުރި ފައިސާތަކެއް ކާލި މީދަލަކަށް އަދަބު ދީފި — Ihavandhoo.com\n170 ޑޮލަރުގެ އަގުހުރި ފައިސާތަކެއް ކާލި މީދަލަކަށް އަދަބު ދީފި\n30 ސެޕްޓެމްބަރު 20130ޢަބުދުﷲ ޙަމީދު\nމީދާ ކާލި ފައިސާތަކުގެ ބައެއް. (ކ) މީދަލަށް އަދަބު ދީފައި. (ވ) ފޮޓޯ: ގަލްފު ނިއުސް\nރާމުއްލާ: ފަލަސްތީނުގައި ދިރިއުޅެމުންދާ މީހެއްގެ ފައިސާތަކެއް ކާލި މީދަލެއްގެ ހަތަރެސްފައި ބަނދެ ހޮޅިއެއްގައި އައްސައި އަދަބު ދީފިއެވެ.\nގަލްފުނިއުސް ގައި ރިޕޯރޓުކޮށްފައިވާ ގޮތުގައި މިކަން ކޮށްފައި ވަނީ ވެސްޓު ބޭންކުގެ ހެބުރޫން އަށް ނިސްބަތްވާ ރައްޔިތެކެވެ. ނަމަވެސް މިވަގުތު އޭނާ ދިރިއުޅެމުން ދަނީ ފަލަސްތީނުގެ ގާޒާގައި ކަމަށް ވެއެވެ. އެ ފައިސާތައް މީދާ ކާލީ އެމީހާ ދިރިއުޅޭ ގޭގެ ތަނެއްގައި ރައްކާކޮށްފައި ހުއްޓާކަމަށް ރިޕޯރޓުތައް ބުނެއެވެ.\nގަލްފުނިއުސް އިން ރިޕޯރޓުކޮށްފައިވާ ގޮތުގައި މީދާ ކާލާފައި ވަނީ އިސްރާއިލް ފައިސާގެ3ނޫޓެވެ. އެއީ 200 އިސްރާއިލް ޝެކުލްގެ3ނޫޓެވެ. ޖުމުލަ 600 އިސްރާއިލް ޝެކުލްގެ އަފު 170 ޑޮލަރަށް އަރާކަމަށް ވެއެވެ. އެމީހާ މީދާ ހިފާފައި ވަނީ ފައިސާތައް ރައްކާކޮށްފައި ހުރި ތަނުން ކަމަށް ވެއެވެ. އަދި އެމީހާ ވަނީ މީދާ ހިފާ ހަތަރެސްފައި ބަނުމަށްފަހު ފޮޓޯ ނަގާ އަދި އެ ފޮޓޯ ފޭސްބުކަށް އަޕްލޯޑް ވެސް ކޮށްފައެވެ. ނަމަވެސް މީދަލަށް ފަހުން ހެދި ގޮތެއް ސާފެއް ނުވެ އެވެ.\nއެމީހާ އެގޮތަށް ކަންތައް ކޮށްފައިވަނީ އިސްރާއީލުން ހިފާފައިވާ ފަލަސްތީނުގެ ރައްޔިތުންނަށް އިގުތިސާދީގޮތުން ދަތި ދުވަސްތަކެއް ވޭތުކުރަމުންދާ ދުވަސްވަރެއްގައި އެމީހާއަށްވެސް ކުރިމަތިވެފައިވާ ފައިސާގެ ދަތިކަމާއެކު، މިފަދަ ދަނޑިވަޅެއްގައި އޭނާގެ ފައިސާތައް މީދާ ކާލުމުން އެކަމާ ރުޅިއައިސްގެން ކަމަށް ޚަބަރުތައް ބުނެއެވެ. (ގަލްފު ނިއުސް)


IGMH ge ihumaalun kuda kujjeh ge gunavaneh halaaku vi kamuge thuhumathu – Iru\nއައިޖީއެމްއެޗް ގެ އިހުމާލުން ކުޑަކުއްޖެއްގެ ގުނަވަނެއް ހަލާކުވިކަމުގެ ތުހުމަތު!\nއައިޖީއެމްއެޗްގެ އިހުމާލުން ދަރިއެއްގެ އެތެރެހަށީގެ ގުނަވަނެއް ވަކިކޮށްލަން ޖެހުނު ކަމަށް ވިދާޅުވެ މަޝްހޫރު ދުވުންތެރިއާ ހުސައިން ހަލީމް، ކުޑަހުސެން އައިޖީއެމްއަޗަށް ވަރަށް ބޮޑަށް ފާޑުވިދާޅުވެއްޖެއެވެ.\nއައިޖީއެމްއެޗުން ފަރުވާ ހޯދާ ބައެއް މީހުންނަށް އެ ހޮސްޕިޓަލްގެ އިހުމާލުން ގެއްލުން ވަމުންދާ ކަމުގެ ޝަކުވާތައް އިތުރުވެފައިވާއިރު، އިއްޔެ އައިޖީއެމްއެޗުން ވަނީ އެފަދަ މައްސަލަތަކުގައި މީޑިއާތަކުން ދައްކާ ވާހަކަތައް ދޮގުކޮށް ބަޔާނެއްވެސް ނެރެފައެވެ.\nރައީސް އިބްރާހީމް މުޙައްމަދު ޞާލިހަށާއި ހެލްތު މިނިސްޓަރ އަމީނަށް އެޑްރެސް ކުރައްވައި މަޝްހޫރު ދުވުންތެރިޔާ ހުސައިން ހަލީމް، ކުޑަހުސެން ކުރައްވާފައިވާ ފޭސްބުކް ޕޯސްޓެއްގައި ލިއުއްވާފައިވަނީ އައިޖީއެމްއެޗްގެ އިހުމާލުން އޭނާގެ ދަރިއެއްގެ އެތެރެހަށީގެ ނާޒުކު ގުނަވަނަކަށް ގެއްލުންލިބި އެ ކުއްޖާގެ މުޅި ހަޔާތް ބަރުބާދު ވެއްޖެ ކަމަށެވެ.\n“އަޅެ ހެޔޮނުވާނެ އައިޖީއެމްއެޗްގެ ޑޮކްޓަރެއްގެ ފަރުވާ ކުޑަކަމުން އަޅުގަނޑުގެ ދަރިފުޅުގެ މުޅި ހަޔާތް ބަރުބާދުވެއްޖެ.” ކުޑަހުސެން ލިއުއްވާފައި ވެއެވެ.\nހުސެން ވިދާޅުވީ އިމަޖެންސީކޮށް ކުރަންޖެހޭ އޮޕަރޭޝަނެއް ކުރުމަށް އައިޖީއެމްއެޗުން5ދުވަސް ނަގާފައިވާ ކަމަށާއި، އެކަމާ ގުޅިގެން އޭނާގެ ދަރިފުޅުގެ އެތެރެހަށީގެ ނާޒުކު ގުނަވަނެއް އޮޕަރޭޝަން ކޮށް ވަކިކޮށްލަން ޖެހުނު ކަމަށެވެ.\n“އިރާދަ ކުރެއްވީތީ ދަރިފުޅު ދިރިއެބައޮތް.” ވަރަށް އަސަރާއެކު އޭނާ ލިއުއްވާފައިވާ މެސެޖުގައި ވެއެވެ.\nކުޑަހުސެން ލިއުއްވާފައިވާ ގޮތުން އެންމެ ފުރަތަމަ އޭނާގެ ދަރިފުޅު އެމަޖެންސީގައި ހޮސްޕިޓަލަށް ގެންދިއުމުން ބެލި ޑޮކްޓަރ ވަނީ، ޕެއިން ކިލަރ އަކާއި އެންޓިބައިޓިކެއް ދިނުމަށްފަހު ގެއަށް ފޮނުވާލާފައި ކަމަށެވެ. އިތުރަށް ކަންބޮޑުވާންޖެހޭ ކަމެއް ނެތްކަމަށް ބުނެ އޭނާގެ ދަރިފުޅު ފޮނުވާލާފައިވާއިރު، އެކަމުގައި އިތުރު ޑޮކްޓަރެއްގެ މަޝްވަރާ ހޯދިނަމަ އެ ދަރިފުޅުގެ ގުނަވަން ސަލާމަތް ކުރެވުނީސް ކަމަށް އޭނާ ވަނީ ވިދާޅުވެފައެވެ.\nއޭގެ ދެދުވަސް ފަހުން ދަރިފުޅުގެ ޙާލު އިތުރަށް ގޯސްވުމުން ހޮސްޕިޓަލަށް ދިޔަ ކަމަށާއި، އަދި އެދުވަހު ޙާލަތު ވަރަށް ގޯސް ވެފައިވާ ކަމަށް ޑޮކްޓަރު ބުނެފައިވާ ކަމަށް ހުސެން ވިދާޅުވެފައި ވެއެވެ. ނަމަވެސް އެކަމަށް ކުރަންޖެހޭ ސްކޭން ކުރެވޭނީ ކޯވިޑް-19 އަށް ޓެސްޓް ކުރުމަށްފަހު ޓެސްޓްގެ ނަތީޖާ ލިބުމުން ކަމަށް ބުނެ ސްކޭން ކުރުމަށް އައިޖީއެމްއެޗްގެ އެމަޖެންސީން ދެކޮޅުހަދާފައިވާކަމަށް ކުޑަހުސެން ލިޔުއްވާފައި ވެއެވެ.\nކޮރަޕްޝަންގެ އަމަލެއް ހިންގާފައެއް ނުވާނެ، މައުސޫމްކަން ސާބިތު ކޮށްދެވޭނެ: ޝިފާ\nފުރަތަމަ ހޮސްޕިޓަލަށް ދިޔަތާ ފަސްދުވަސް ފަހުން ކުރި ސްކޭނުން ދަރިފުޅުގެ އެތެރެހަށީގެ ގުނަވަން އެއްކޮށް ހަލާކުވެފައިވާކަން އެނގުނު ކަމަށާއި، އެކަމުގެ ސަބަބުން މުޅި އުމުރަށް އެތެރެހަށީގެ ގުނަވަނެއްގެ ބޭނުން ކެނޑުނީ އައިޖީއެމްއެޗްގެ އިހުމާލުން ކަމަށް އޭނާ ތުހުމަތު ކުރައްވާފައި ވެއެވެ.\n“އަޅުގަނޑުމެން ވިސްނައިދޭން މަސައްކަތް ކުރިން ކަމުގެ މުހިންމުކަން. އެކަމަކު އީއާރް ދެކޮޅު ހެދީ ކޯވިޑަށް ޓެސްޓް ނުހަދާ ސްކޭން ކުރަން. ދެން ޖެހިގެން އައި ދުވަހު (ފަސްވަނަ ދުވަހު) ސްކޭނެއް ހެދޭގޮތްވީ. އޭރު ގުނަވަން ވަނީ މުޅިން ހަލާކުވެފައި.” ވަރަށް އަސަރާއެކު ކުއްޖާގެ ގުނަވަން ނަގަން ޖެހުނު ސަބަބު ބަޔާންކޮށް ކުޑަހުސެން ލިޔުއްވާފައި ވެއެވެ.\nއޭނާ ވަނީ މިހާ ފަރުވާކުޑަކުރަން ހެޔޮ ނުވާނެ ކަމަށާއި، އައިޖީއެމްއެޗްގެ އިހުމާލުގެ ޝަކުވާގެ އަޑު މެދުނުކެނޑި ކޮންމެ ހަފުތާއަކު އިވެމުންދާ ކަމަށް ވިދާޅުވެ ސަރުކާރުގެ މައި ހޮސްޕިޓަލަށް ވަރަށް ބޮޑަށް ފާޑު ވިދާޅުވެފައެވެ. އޭނާ ވަނީ މިފަދަ އިހުމާލުގެ މައްސަލަތައް ބެއްލެވުމަށާއި، މިކަމުގައި ގެއްލުންވާ ފަރާތްތަކަށް އެހީތެރިވުމަށް ދަޢުލަތުގެ ޕްރޮސެކިއުޓަރ ޖެނެރަލް، ޙުސައިން ޝަމީމަށް ވެސް ގޮވާލައްވާފައެވެ.\nމައުލޫމާތު ލިބިފައިވާގޮތުގައި އެ ހޮސްޕިޓަލް އާއި ހަވާލުވެ ހުރީ ރައީސް އޮފީހުގެ މިނިސްޓަރ އަލީ ޝިޔާމްއެވެ.


Rakeedhoo gai Alhaa School ah Kiyanvee "Ibthihaal" ge Nan - Nasheed - Vaguthu\nރަކީދޫގައި އަޅާ ސްކޫލަށް ކިޔަންވީ "އިބްތިހާލް"ގެ ނަން - ނާޝީދު\nވ. ރަކީދޫގައި ސްކޫލެއް އަޅާ ނަމަ، މީގެ ހަތަރު އަހަރު ކުރިން އަނިޔާވެރިކޮށް މަރާލެވިފައިވާ މުހައްމަދު އިބްތިހާލްގެ ނަމުން ނަން ދިނުމަކީ އެދެވިގެންވާ ކަމެއް ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nމިއަދު ރައްޔިތުންގެ މަޖިލީހަށް އެޑިއުކޭޝަން މިނިސްޓަރ ހާޒިރު ކޮށް ދިއްގަރު ދާއިރާގެ މެމްބަރު ކުރެއްވި ސުވާލަކަށް ޖަވާބު ދެއްވަމުން މިނިސްޓަރ ޑރ. އައިޝަތު އަލީ ވިދާޅުވީ، ރަކީދޫ އަށް ޒިޔާރަށް ކުރި ކުރުމުން ފެނިގެން ގޮސްފައިވަނީ ވަރަށް ހިތާމަވެރި މަންޒަރުތަކެއް ކަމަށެވެ.\nމިނިސްޓަރ ވިދާޅުވީ، ރަކީދޫގައި ސްކޫލެއް އަޅަން މަސައްކަތް ކުރަމުން ގެންދާ ކަމަށާއި އެ ރަށުގައި ސްކޫލެއް އެޅުމަކީ ފީޒިބަލް ކަމެއްތޯ ބަލަން ދިރާސާތަކެއް ހަދަމުން އަންނަ ކަމަށެވެ.\n"އަޅުގަނޑުމެން މިބަލަނީ ކިހާ ފީސިބަލް ތޯ އެރަށުގަ ސްކޫލެއް ގާއިމުކުރަން. ކޮން ގްރޭޑްތަކެއްތޯ އަޅުގަނޑުމެންނަށް ކިޔަވާ ދެވޭނީ. އެހެންވީމަ ވަރަށް ބާރު ސްޕީޑުގައި އެ މަސައްކަތް އެބަ ކުރިއަށް ދޭ" މިނިސްޓަރ އައިޝަތު އަލީ ވިދާޅުވިއެވެ.\nމިނިސްޓަރ މިފަދައިން ވިދާޅުވުމުން މަޖިލީހުގެ ރައީސް ވިދާޅުވީ، ރަކީދޫގައި ސްކޫލެއް އަޅުއްވައިފި ނަމަ އިބްތިހާލްގެ ނަން އެ ސްކޫލަކަށް ދިނުން ވަރަށް އެދެވިގެންވާ ކަމަށެވެ.\n"ރަކީދޫގައި މަދަރުސާއެއް ހައްދަވައިފި ނަމަ އަޅުގަނޑު ހިތުން އެ މަދަރުސާއަށް އިބްތިހާލްގެ ނަމުން ނަން ދެއްވުމަކީ އެކަށީގެންވާ ކަމެއް ކަމަށް ބެލެވިދާނެ،" މަޖިލީހުގެ ރައީސް ނަޝީދު ވިދާޅުވިއެވެ.\nއިބްތިހާލް މަރުވެފައިވަނީ 2015 ވަނަ އަހަރުގައެވެ. އިބްތިހާލް މަރުވެފައިއޮތް އިރު ހަށިގަނޑުން އެކި ޒަހަމްތައް ފެންނަން ހުއްޓެވެ. އިބްތިހާލްގެ މަރުގެ މައްސަލާގައި ދައުލަތުން ދައުވާ ކޮށްފައިވަނީ އިބްތިހާލްގެ މަންމަ، އާފިޔާ މުހައްމަދު މަނިކުގެ މައްޗަށެވެ. އާފިޔާގެ މައްޗަށް ކުރަނީ ދެ ދައުވާއެކެވެ. އެއީ ގަސްތުގައި ކުއްޖަކު މެރުމުގެ ދައުވާ އާއި އަމުރަށް ނުކިޔަމަންތެރިވުމުގެ ދައުވާއެވެ.\nރަކީދޫގެ އާބާދީގައި 400 ވަރަކަށް މީހުން ދިރިއުޅެމުން އަންނަ އިރު އެރަށުގެ ގިނަ ކުދިން ތައުލީމު ހާސިލް ކުރުމަށް ދަނީ ކައިރީގައި އޮންނަ ފުލިދޫއަށެވެ.\nއިބްތިހާލްއަކީ ރަކީދޫގައި މަންމަގެ އަނިޔާތަކުގެ ސަބަބުން މަރުވި އުމުރުން ތިން އަހަރުގެ ކުއްޖެކެވެ.\nނޮވެމްބަރު 6, 2019 21:18\nރަކީދޫ ސުކޫލައް ކިޔާނީ އާފިޔާ ސުކޫލް


Afraasheem ge maraa gulhey video eh,2meehaku hoadhanee\nއާންމުކުރި ވީޑިއޯގެ މަންޒަރެއް --\nއުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީގެ މަރާ ގުޅޭ ވީޑިއޯއެއް މަރުތަކާ ބެހޭ ކޮމިޝަނުން އާންމުކޮށް އެއިން ފެންނަ ދެ މީހަކު ހޯދުމަށް އާންމުންގެ އެހީއަށް އެދިއްޖެ އެވެ.\nގޮތް ނޭނގޭ މަރުތަކުގެ ހަގީގަތް ހޯދުމަށް ރައީސް އިބްރާހިމް މުހައްމަދު ސޯލިހު އުފެއްދެވި ކޮމިޝަނުން އަފްރާޝީމްގެ މަރުގެ މައްސަލަ ތަހުގީގު ކުރަމުންދާއިރު މިއަދު އެ ކޮމިޝަނުން އާންމުކުރި ވީޑިއޯއަކުން ފެންނަނީ ދެ ސައިކަލެއްގައި ހަރަކާތްތެރިވި ދެ ޒުވާނެކެވެ.\nއަފްރާޝީމް ދިރިއުޅުއްވި ގެ ހުންނަނީ އެ ހިސާބުގަ އެވެ. އޭނާއަށް އެތައް ހަމަލާއެއްދީ މަރާލާފައި އޮތްވާ ފެނުނީ ދިރިއުޅޭ ގޭގެ ސިޑި ކައިރިންނެވެ.\nއަނިޔާވެރި ގޮތަކަށް ޑރ. އަފްރާޝީމް އަލީ މަރާލި މައްސަލާގެ އިތުރުން 24 މައްސަލައެއް އެ ކޮމިޝަނުން ދަނީ ބަލަމުންނެވެ. ކުރިއަށް އޮތް ތިން މަސް ތެރޭގައި އެ މަރުތަކުގެ ހަގީގަތް ހޯދާނެ ކަމަށް ވަނީ ބުނެފަ އެވެ.\nމޯލްޑިވްސް ޕޮލިސް ސާވިސް އިންކްއަރީ ކޮމިޝަން މަރު + ހުސްނުއް ސުއޫދު


ފިސްޑާ ތިންވަނަ މެޗުން ބަލިވެ ގްރޫޕްގެ ފަހު ޖާގައަށް ވާދަކުރަނީ :: މިކަލް ނޫސް\nފިސްޑާ ތިންވަނަ މެޗުން ބަލިވެ ގްރޫޕްގެ ފަހު ޖާގައަށް ވާދަކުރަނީ\n15 ނޮވެމްބަރ 2016 22:15\nފިސްޑާ އާއި ޕޮލިސް ކްލަބު ބައްދަލު ކުރި މެޗުގެ ކޮޅު ކުޅުންތެރިއަކަށް ހޮވިފައިވަނީ ޕޮލިސް ކްލަބުގެ ޖާޒީ ނަމްބަރ2އިންތޯސް، ފޮޓޯ: ވޮލީބޯލް އެސޯސިއޭޝަން\nވޮލީ ބޯލް އެސޯސިއޭޝަން އޮފް މޯލްޑިވްސް އިން މާލޭގައި ބާއްވާ އަލްމުދިޝް ގައުމީ ވޮލީ ލީގުގެ އަންހެން ޑިވިޝަނުގައި ވާދަކުރަމުންދާ ފުވައްމުލަކު ދެޓީމުގެ ތެރެއިން މާދަޑު ފިސްޑާ ޓީމަށް ތިންވަނަ މެޗުވެސް ގެއްލިއްޖެއެވެ.\nމިއަދު އާދީއްތަ ދުވަހު ޕޮލިސް ކްލަބާއި ވާދަކޮށް ފިސްޑާ ޓީމު ބަލިވެފައި ވަނީ 3-0 ސެޓުން ނެވެ. މިމެޗުގެ ސެޓްތައް ޕޮލިސް ކްލަބުން ގެންގޮސްފައިވަނީ 24 - 26 އާއި 13 - 25 އާއި 19 - 25 އިންނެވެ. މިމެޗުގެ ކޮޅު ކުޅުންތެރިއަކަށް ހޮވިފައިވަނީ ޕޮލިސް ކްލަބުގެ ޖާޒީ ނަމްބަރ2އިންތޯސް އެވެ.\nމިމުބާރާތުގެ ފުވައްމުލަކުން ބައިވެރި ދެޓީމުންވެސް ތިންމެޗު ކުޅެފައިވާ އިރު ފިސްޑާ ޓީމު މޮޅުވެފައިވަނީ އެއްމެޗުން އަދި މިސްކިތްމަގު ޓީމު މޮޅުވެފައިވަނީ ދެ މެޗުންނެވެ. ގްރޫޕް ސްޓޭޖްގެ ފަހު މެޗުގައި މިދެޓީމު ވާދަކުރަނީ މާދަމާ 20:30 ގައެވެ.\nފިސްޑާ – ޕޮލިސް ކުލަބް، 3-0 އިން ޕޮލިސް ކްލަބު


އެމްޑީޕީ އުނގޫފާރު ދާއިރާއިން ނެރޭ ނޫސްބަޔާން – Maldivian Democratic Party\nއެމްޑީޕީ އުނގޫފާރު ދާއިރާއިން ނެރޭ ނޫސްބަޔާން\nއެމްޑީޕީގެ ފަޚުރުވެރި ރައީސް، ރައީސް މުޙައްމަދު ނަޝީދު އަވަހާރަކޮށްލަން ދިން ނުރައްކާތެރި ޓެރަރިސްޓް ހަމަލާ އެންމެ ހަރުކަށި އިބާރާތުން ކުށްވެރި ކުރަމެވެ. އަދި އެންމެ މަތީ ދަރަޖައިގެ ފަރުވާތެރިކަމާއި ސީރިއަސްކަން އެކުލެވޭ ބޮޑު ޤައުމީ މައްސަލައެއްގެ ގޮތުގައި މިޖަރީމާގެ ފުރިހަމަ ތަޙްޤީޤް ހިންގައި، މިޖަރީމާ ހިންގި މުޖުރިމުންނާއި މިޖަރީމާގައި ބައިވެރިވެ، ހިތްވަރުދީ ހެދި މީހުން ހޯދައި އެންމެ ހަރުކަށި އަދަބު ދިނުމަށް ގޮވާލަމެވެ.\nރައީސް ނަޝީދަށް ދިން ހަމަލާއަކީ ރައްޔިތުންގެ މިނިވަންކަމާއި ބާރުވެރިކަމަށް ދިން ހަމަލާއެކެވެ. އެއީ ޑިމޮކްރެޓިކް ހެޔޮވެރިކަމުގެ ނިޒާމެއް ރާއްޖޭގައި ހިންގާ ފައްކާކުރުމާ ދެކޮޅަށް ދިން ހަމަލާއެކެވެ. އެއީ އޯގާތެރި ދައުލަތެއް ބިނާކުރުމާ ދެކޮޅަށް ދިން ހަމަލާއެކެވެ. އަދި އެއީ އަޅުގަނޑުމެން އެންމެންނާ ދެކޮޅަށް ދިން ހަމަލާއެކެވެ. އެމަނިކުފާނަށް ފުރިހަމަ އިންސާފާއި ޤަދަރު ފޯރުވައިދިނުމަކީ ފަރުވާކުޑަނުކުރެވޭނެ ދައުލަތުގެ ޤާނޫނީ އަދި އަޚްލާޤީ ވާޖިބެއްކަމުގައި އުނގޫފާރު ދާއިރާގެ އެމްޑީޕީ މެމްބަރުން ދެކެމެވެ.\nމާތްالله ރައީސް ނަޝީދާއި މިހަމަލާގައި އަނިޔާލިބުން އެންމެހާ ފަރާތްތަކަށް އަވަސް ޝިފާއެއް މިންވަރުކޮށްދެއްވާށިއެވެ. އަދި ކުރިއަށްވުރެ މާ ގަދަކޮށް އެނބުރި ވަޑައިގެން، އެމަނިކުފާނު ފެއްޓެވި އާދަޔާޚިލާފު ޤައުމީ އިޞްލާޙީ މަސައްކަތުގައި ދިވެހި ރައްޔިތުންނާއެކު ދެމިހުންނެވުމުގެ ހެޔޮ ތައުފީޤް މިންވަރުކޮށް ދެއްވާށިއެވެ. އަދި ހަސަދަވެރީންނާއި ޢަދާވާތްތެރީންގެ ކެހިވެރި ރޭވުންތަކުން އެމަނިކުފާނަށް ސަލާމަތްތެރިކަން ދެއްވާށިއެވެ. އާމީން


Kalhudhahchakun Ge eh gannan kuraa masakayi kaamiyaabaa hamayah\nކަޅުދައްޗަކުން ގެއެއް ގަންނަން މަސައްކަތްކުރާ އަންހެނެއް!\nޑެމީގެ މަސައްކަތް ކާމިޔާބު ކަމަށް އޭނާ ބުނޭ\nނުދަންނަ މީހުނާއި އެއްޗެތި ބަދަލު ކުރުމުގެ ސިސްޓަމެއްގެ ތެރެއިން ގެއެއް ގަނެވިދާނެ ކަމަށް އެމެރިކާގައި ދިރިއުޅޭ ޑެމީ ސްކިޕާ ގަބޫލު ކުރެ އެވެ. މިހާރު އޭނާ މި މަސައްކަތް ފަށާފައިވާތާ އަހަރެއްހާ ދުވަސް ވީއިރު އޭނާ ބޭނުންވާ އަމާޒަށް ވާސިލުވުމާ ޑެމީއަށް ވަނީ ވަރަށް ކައިރިއަށް ދެވިފަ އެވެ.\nޑެމީގެ މުޅި ދިރިއުޅުން ބަދަލުކޮށްލީ ޕެންޑެމިކް ތެރޭގައި ސެން ފްރެންސިސްކޯގައި އޭނާ ދިރިއުޅޭ އެޕާޓްމަންޓުގައި އިނދެގެން އެއް ދުވަހަކު ބެލި ވީޑިއޯއަކުން އުފަންވި ޚިޔާލަކުންނެވެ.\n"އެ ވީޑިއޯއިން އަހަންނަށް ފެނުނީ މީގެ 15 އަހަރު ކުރިން ކެނެޑާ މީހަކު ކުރި މަސައްކަތެއް،" ޑެމީ ބުންޏެވެ. އޭނާ ބެލީ ކެނެޑާގެ ބްލޮގަރެއް ކަމަށްވާ ކައިލް މެކްޑޮނަލްޑް ކުރި މަސައްކަތެއްގެ ވާހަކަ އެވެ. ރަތް ކުލައިގެ އެންމެ ޕޭޕާކްލިޕް އަކުން ދެ ބުރީގެ ފާމްހައުސް އެއް ކެއިލް ހޯދި ގޮތެވެ. އޭނާ 2005 ގައި މިކަން ކުރީ އެންމެ 14 ޓްރާންސެކްޝަނަކުންނެވެ.\nޑެމީ ބުނި ގޮތުގައި އެ ވީޑީއޯ ބަލާފައި ކެއިލް އެކަން ކުރި ގޮތުގެ ރިސާޗް އޭނާ ކުރަން ފެށި އެވެ. އެއީ މިހާތަނަށް އެހެން އެއްވެސް މީހަކު ކޮށްފައި ނެތް ކަމެއް ނަމަވެސް އޭނާއަށް އެކަން ކުރެވިދާނެ ކަމަށް ޑެމީގެ ހިތް ބުންޏެވެ.\n"އަހަރެން އެ މަސައްކަތް ފަށާނީ ކޯޗަކުންތޯ ވިސްނާފައި އެފަދަ އެއްޗެއް ހޯދަން ގޭތެރޭގެ ތަންތަން ހޯދަން ފެށީ. ކުޑަކުޑަ އެއްޗަކަށް އަހަރެންގެ އަތުގައި އޮތީ ކޯޗެއް ބާއޭ ވިސްނާލިން. ދެން އަހަރެންނަށް ފެނުނީ އަހަރެން ބޮލުގައި ޖަހަން ގެންގުޅޭ ކުޑަ ކުޑަ ކަޅުދައްޗެއް،" މަސައްކަތް ފެށި ގޮތް ކިޔައިދެމުން ޑެމީ ބުންޏެވެ.\nކަޅުދަތި ބަދަލު ކުރާނެ މީހަކު ހޯދުމުގެ މަސައްކަތް ޑެމީ ފެށީ ފޭސްބުކް ގްރޫޕުންނެވެ.\n"ވަރަށް ގިނަ މީހުން ބުނި މީނަ މީ މޮޔަވެގެން އުޅޭ މީހެކޭ. އެހެން އުޅެނިކޮށް އެކަކު ބުނެފި ތިމަންނަ ތި ކަޅުދަތި ބަދަލުކޮށްފާނަމޭ ކަންފަތުގަލާ އެއްޗަކާ. ޝަރުތަކީ ތި ގެއަށް ތިމަންނައަށް ދައުވަތު ދިނުމޭ،" ޑެމީ ކިޔައި ދިނެވެ.\nޑެމީ އަށް ލިބުނު މި ކަންފަތުލާ ޖޯޑާ ހަތަރު މާގަރީތާ ބިއްލޫރިތައްޓާ ބަދަލު ކޮށްލަން އެހާ އުނދަގުލެއް ނުވި އެވެ. އޭގެ ފަހުން މަޑުމަޑުން އެކްސްޗޭންޖް ވަމުން އައިސް ވެކިއުމް ކްލީނަރެއް ލިބުނެވެ. އޭގެ ފަހުން އެޕަލް ޓީވީ އަކާއި އިލެކްޓްރިކް ބައިކް ފުޑް ކާޓެއް އަދި ކުޑަކުޑަ ކެބިން އެއް ލިބުނެވެ. އެ ކެބިން ބަދަލުކުރީ ހޮންޑާ ސީއަރްވީއަކާ އެވެ.\nމިހާރު ޑެމީ އުޅެނީ އޭނާގެ 28 ވަނަ ޓްރޭޑްގަ އެވެ. ޑެމީ ބުނި ގޮތުގައި އޭނާ އެދޭ ފަދަ ގެއެއް ލިބޭނީ ކިހާ ދުވަހުން ކަމެއް އަދިއެއް ނޭނގެ އެވެ. ނަމަވެސް އުންމީދު ކުރި ގޮތަށް މި އެކްސްޗޭންޖް މަސައްކަތް ކުރިޔަށް ދާތީ އޭނާގެ އުންމީދުތައް ވަނީ އާވެފަ އެވެ.\n"ޖޫން 30 ގައި އަހަންނަށް 30 އަހަރު ފުރޭނެ. އަހަރެންގެ 30 ވަނަ އުފަންދުވަހަށް މިކަން ކާމިޔާބުވާން އަހަރެން ވަރަށް އެދެން. ކޮންމެ ފަހަރަކު އަހަރެންގެ އަތުގައި އޮންނަ އެތި އެއަށް ވުރެ ރަނގަޅު އެއްޗަކާ ބަދަލު ކުރެވޭތީ އަހަރެންގެ އުންމީދު އާވާގޮތްވޭ. އުންމީދުކުރަން ވަރަށް އަވަހަށް ގެޔަކާ ބަދަލު ކުރެވޭ ވަރު ވާނެކަމަށް،" ޑެމީ ބުންޏެވެ.\nމި މަސައްކަތް ފެށި ފަހުން ޑެމީ ވަނީ އޭނާގެ ޓިކްޓޮކް ޗެނަލުން އޭނާގެ ކޮމިއުނިޓީގައި ބައިވެރިވާ ފަސް މިލިއަން މީހުންނަށް އެތައް ހާސް މެސެޖުތަކެއް ފޮނުވާފަ އެވެ.


ވާނަން އުމުރަށް( 3) – Esfiya\nވާނަން އުމުރަށް( 3)\n“އައިލީން އަހަރެމެން މިކުރާ ކަންތަކުގައި ބައިވެރިވާން ބޭނުން ނުވާ ކަމަށް ވާނަމަ ކިޔަވަން މާލެ ދާން ވީ ނުން….. ”\nކޮޓަރީގެ ދޮރު ހުޅުވާފައި އެތެރެއަށް ވަދެގެން އައި ހާޝިމް ހިނިތުން ވުމާއި އެކު ވާހަކަ ދެއްކުމުން އައިލީން އަނގަޔަށް ގޮތެއް ހަދާލި އެވެ. ވާނީ ވެސް އެހެން ނޫން ހެއްޔެވެ؟ ލަދެއް ބިރެއް ނެތި އޭނާގެ ހަފާ ކަމުން މިއޮތް ހުރިހާ ދުވަހު އުޅެމުން އައި އިރު މި ހަތަރު ފާރު އެތެރޭގައި އޭނަ އާއި އަނގައިން ބުނެލާނެ މަޚްލޫޤެއް ނުވެއެވެ. ކިތަންމެ ކަންބޮޑުވި ނަމަވެސް އައިލީން ބޭނުން ވީ މާލެ ދިއުމަށެވެ. މިއީ ފާފަވެރި ދިރިއުޅުން މިންޖު ވުމަށް ޓަކައި އެވެ. ފަން އިސްތަށިގަނޑެއް ލިބިފައި ވީ ނަމަވެސް އައިލީން ގެ އިސްތަށިގަނޑު އޮތީ ކޮނޑާއި ހަމައަށް ކޮށާ ލާފައި އެވެ. އެހެން ނަމަވެސް އައިލީން ފާޙާނާއާއި ދިމާއަށް ހިނގައި ގަތީ ހާޝިމް ގެ އެ ވަޙްޝީ ނަޒަރުން ސަލާމަތް ވުމަށް ޓަކައި އެވެ. ހާޝިމް ކޮޓަރިން ނުނިކުންނާނެ ކަން އެނގުމުން އައިލީން އޭނާ މާލެ ދާނެ ކަމަށް ބުނެފައި މާލެ ގޮސް ކަންތައް ކުރާނެ ގޮތް ބޮލުގައި ރާވާލީ އަންނަން އުޅޭ ކޮޅިގަނޑުގެ ހިލަމެއް ވެސް ނުވާ ޙާލު ގައެވެ.\nޝައްފާން ގޭތެރެއަށް ވަދެގެން ދިޔައީ ޝަހާދަތް އިނގިލީގައި ތަޅުދަނޑި އަޅުވައިލާގެން ހުރެ އަނބުރަމުން ނެވެ. ސިޓިންރޫމް ގެ ދެކުނު ކަނުގައި އިންނަ ސިޑިން އަރައިގެން އޭނާގެ ކޮޓަރި އާއި ދިމާއަށް މިސްރާބު ޖެހި ވަގުތު ޝައްފާން ގެ ލޮލުގައި އަޅައިގަތީ ހުހަށް ހުންނަ ކޮޓަރި ސާފު ކުރުމުގައި އަވަދިނެތި އުޅެމުން ދިޔަ ސަމާ އެވެ. ޝައްފާން ހަނދާން ހުންނަން ފެށީސުރެ އޭނާގެ މަންމަ އެއް ނުހުރެއެވެ. މަންމަ ކޮބާތޯ ސުވާލު ކުރި ނަމަވެސް ބައްޕަގެ ފަރާތުން އެއްވެސް ޖަވާބެއް ނުލިބެއެވެ. ކައްކާ ކާންދީ ގޭތެރޭގައި ކުރަން ޖެހޭ ހުރިހާ ކަމެއް ކޮށް ހަދަނީ ސަމާ އެވެ. “ދައްތާ! ކިހިނެއް ވެގެން މިހާރު މިތަން ސާފު ތިކުރަނީ؟” މިހައި ދުވަސް ވެފައި ވާ އިރު ވެސް ބައްޕަ ބުނެފައި އޮންނަނީ ބޭނުން ނުކުރާ ކޮޓަރިތަށް ސާފު ނުކުރުމަށެވެ. “ނޭނގެ ކިހިނެށް ވެގެން ކަމެއް؟ ބައްޕަ މިއަދު އައިސް އެދުނީ މި ކޮޓަރި ސާފު ކޮށްލާ ދިނުމަށް އެހެންވެ މިއުޅެނީ….. ޝައްފާން ކާން ދާން ވީ ނުން؟” އަބަދެކޭ އެއްގޮތަށް ސަމާ އެދުނީ ޝައްފާން ގާތުގައި ކާން ދިއުމަށެވެ. “އަދި މާ އަވަސް…..ތަންކޮޅެއް ފަސްކޮށްލާފައި ކާނީ….ގެނޭ މަތި ފޮހާލައި ދޭނަން” ޝައްފާން ކިތަންމެ ބަނޑުހައި ވެފައި ހުރި ނަމަވެސް އޭނާ ބޭނުންވީ ސަމާ އަށް އެހީތެރިކަމެއް ފޯރުކޮށްދެވޭތޯ އެވެ.\nމަންމަ އާއި ބައްޕަ ހިތުގައި ޖެހި ދެރަވާ ފަދަ ގޮތަކަށް އުޅެން ބޭނުން ނުވި ނަމަވެސް އަރްޔަން އަށް އެގޮތަށް އަމަލު ބެހެއްޓެނީ ހިތަށް ހިތްހަމަޖެހުން ލިބި ހިތާމަތައް މަތިން ކުޑަ ހިނދުކޮޅަކަށް ނަމަވެސް ހަނދާން ނެތިގެން ދާތީ އެވެ. ކޮޓަރީގައި ހުރި ކިންގް ސައިޒުގެ އެނދުގައި އޮތް އިރު އަރްޔަން ގެ ނަޒަރު ހުއްޓާލައިގެން އޮތީ އެނބުރެމުން ދިޔަ ފަންކާ އަށެވެ. ކުޑަ އިރުކޮޅެއް ފަހުން އަރްޔަން ނޭވާއަށް އުނދަގޫވެ މުޅި ގައި ހިރުވަން ފެށި އެވެ. ބައެއް ފަހަރު މޫނުމައްޗަށް އަނދިރި ވާހެން ވެސް ހީވެއެވެ. ނަމަވެސް އަރްޔަން ހުރީ ކެތްތެރިކަން އިސްކުރަން ނިންމާގެން ކަހަލަ އެވެ. އެ ހާލުގައި ވެސް އޭނާ އެތަނުން ތެދުވެ އެހީ ހޯދުމުގެ ވިސްނުމެއް ނެތް ކަހަލަ އެވެ. ކެތްތެރިކަން ކޮޅުން ލުމުން ކަންނޭނގެ އެވެ. އަރްޔަން ތެދުވެ އެނދުގެ އެއްފަރާތުގައި ހުރި ސައިޑް ކަބަޑު ގެ ވަތްގަނޑު ދަމާ ލުމަށް ފަހު ކުޑަ ޕެކެޓު ތަކެއް ނަގައި އަނގަޔަށް އަޅަން ފެށި އެވެ. އިސާހިތަކު ދެން ފެނުނީ އަރްޔަން އެނދުމައްޗަށް ދެމުނު ތަނެވެ.\nއިރު ފެނުން ތޮޅެލި ހިތްގައިމު މަންޒަރަށް ގެއްލި ހުސްވެފައި އިން އައިލީން ގެ ހިޔާލުތަށް ގުޅިފައިވަނީ މިސްރާބެއް އަޒުމެއް ބޭނުމެއް ނެތް އޭނާގެ ހަޔާތާއި މެދުގައެވެ. ކުޑައިރު އޭނާ ވެސް އެހެން ކުދިންނެކޭ އެއްފަދައިން އުފާވެރި ދިރިއުޅުމެއްގެ ހުވަފެން ދެކުނެވެ. ނަމަވެސް ބޮޑު ވަމުން އައިސް ފުރާ ފުރިހަމަ ވީއިރު މިއަދު އޭނާގެ އުއްމީދުތަށް ވެފައި ވަނީ ބިލާހަކަށެވެ. ހިޔާލުތަކުގެ ކަނޑުގެ ތެރޭގައި ފީނަމުން ދިޔަ އައިލީން އަށް ހޭވެރިކަމެއް ވީ ބައެއްގެ ހުނުމުގެ އަޑު ކަންފަތުގައި ޖެހުމުންނެވެ. “ބަލާބަލަ… އެއިނީ އެއްކަލަ ހަވަރު ތުންފުހި… ލަދެއް ވެސް ނުގަނޭތަ ބޭރު ތެރެއަށް ނިކުމެގެން އުޅޭކަން ؟” ކިތަންމެ ހިތުގައި ޖެހުނު ނަމަވެސް މީހުންނާއި ދިމާއަށް ރައްދު ދީ އުޅުމަކީ އައިލީން ގެ އާދައަކަށް ނުވުމުން އައިލީން މިސްރާބު ޖެހީ އެތަނުން ދުރަށް ދިއުމަށެވެ. “ހައްހައްހައްހާ…..މަންޖޭ ލަދުން ތަ؟ ނޫނީ ގަޑި ޖެހެން ވާއިރަށް ފަރިވާން ތަ ތި ދަނީ.؟” އިވުމުން ދިޔަ އަޑުތަކަކަށް ބީރު ކަންފަތެއް ދީގެން ހުރެ ހިނގަމުން ދިޔަ އައިލީން ވަނީ ހަދާނެ ގޮތް ހުސްވެ ހަތަރު އުދަރެސް ފެނުޖެހިފައެވެ.\nއިރުގެ ރަން ދޯދިތަކުން ލޮލަށް އުނދަގޫ ވާން ފެށުމުން ކަންނެތް ގޮތަކަށް ތެދުވެ އަރްޔަން ލޯ ހުޅުވާލި އެވެ. އެއަށްފަހު ވަށައިގެން ވާ މާހައުލަށް ނަޒަރު ހިންގައި ލިއެވެ. އާނއެކެވެ. އޭނާގެ މަގުސަދު ހާސިލު ކުރުމުގައި މިއަދު ވެސް ނާކާމިޔާބު ވެއްޖެ އެވެ. އުމުރުން އެންމެއަހަރުގައި 18 އަހަރުގައި ވެސް އަރްޔަން ފެންނަނީ 19 ނުވަތަ 20 އަހަރުގެ ޒުވާނެއްގެ ގޮތުގައި އެވެ. ރީތި ވަރަކަށް ދިގު ކޮށްލާފައި ހުރި އިސްތަށި ގަނޑު ހޭވިފައި ވީއިރު ފެންނަ ކޮންމެ އަންހެން ކުއްޖަކު ފިދާވާނެކަން ގައިމެވެ. އިރުކޮޅަކު އިސްތަށިގަނޑާއި ކުޅެން އިނުމަށް ފަހު އަރްޔަން ފޯނު ނަގައި ސްކްރީނަށް ބަލާލުމާއެކު އަރްޔަން ގެ ދެލޯ ބޮޑުވެގެން ދިޔައެވެ. އާނއެކެވެ. މިއަދަކީ އޭ ލެވެލް އިމްތިހާނުގެ ނަތީޖާ ދައްކާ ދުވަހެވެ. ގަޑިން 407ވެފައި ހުރި އިރު ނަތީޖާ ބަލައި ދާން އޮތީ 8 ޖަހާއިރު އެވެ. އެނދުމަތިން ތެދުވެ އަރްޔަން ދުއްވައި ގަތީ ފާޚާނާ އާއި ދިމާއަށެވެ. ހެނދުނުގެ ނާސްތާ ތައްޔާރު ކުރުމަށް ފަހު އަރްޔަން ގެ ހަބަރެއް ނުވުމުން ބަލަން އައި އާޒިމާ ދެފަރާތަށް ބޯ ހޫރުވާލީ ދުވެފައި ފާޙާނާއަށް ވަދުނު އަރްޔަން ފެނިފައެވެ. އަރްޔަން އަށް ގޮވާލުމަށް ފަހު އަވަސް ކުރުމަށް ބުނެފައި އާޒިމާ މިސްރާބު ޖެހީ އައިދާން އޮފީސް އަށް ދާން ތައްޔާރު ވަމުން ދިޔަ އައިދާން ގެ ގާތަށެވެ.\nމާލެ ދިއުމަށްޓަކައި ވާން ޖެހޭ ތައްޔާރީތަށް ވަމުން ދިޔަ އައިލީން ގެ ސިނކުޑީގައި ރަސްކަން ކުރަމުން ދިޔައީ އޭނާގެ ޙަޔާތައް އަންނާނެ ބަދަލުތަކެވެ. ކޮންމެ ހާލެއްގައި ވެސް އޭނާގެ ބޭނުމަކީ ކިޔަވައިގެން ރަނގަޅު ނަތީޖާއެއް ހޯދައި އަމިއްލަ ފައި މައްޗަށް ތެދުވުމެވެ. “ކޮންމެހެން ޙިޔާލީ ފޮލާ ކައްކާނެ ކަމެއް ނެތް… އަވަސްކޮށްގެން ނިކުމޭ ސައި ހަދަން މަ މިހާރު ބަނޑަށް މަރުވަނީ މިއޮށް” ދޮރުމަތީގައި ހުއްޓި ހުރި މަންމަ ގެ އަޑަށް އައިލީން ދިޔައީ ސިހިގެން ނެވެ. ފުރަން ކިތަންމެ ބައިވަރު ތައްޔާރުކުރަން ހުރި ނަމަވެސް މަންމަ ބަނޑުހައި ހޫނުކަން މަތީ ބެހެއްޓުމަކީ އައިލީންގެ ހިތަށް ކެތް ވާވަރު ކަމެއް ނޫނެވެ. އެކަން ސާބިތުކޮށް ދެނީ ކުރަން ހުރި މަސައްކަތް މަޑުޖައްސާލުމަށް ބަދިގެޔާ ދިމާއަށް ހިނގައި ގަތުމުން ނެވެ.\n“ދަރިފުޅު ކޮބާ މިއަދު ވެސް ލަސްވީނުން……..މިހާރު ތިއޮއް ގަޑި ޖެހެނީ….. މަންމަ ވެސް މިހާރު އެއިނީ ތައްޔާރު ވެގެން ” ކާކޮޓަރީގެ ދޮރުން ވަދެގެން އައި އަރްޔަން ފެނުމުން އައިދާން ބުނެލި އެވެ.” ޑޭޑް ސޮރީ… އެކަމް ސައިބޯ ގެންދާ ދެން ވަގުތެއް ނެތެއްނު….7 ގަޑި 50 ވެއްޖެ…. ” އަރްޔަން އަތުކުރީ ގައި އޮތް އެންމެ ފަހުގެ ސްމާޓް ގަޑިއަށް ބަލާލަމުން ބުނެލި އެވެ.” އުހޫން……. ސައިނުބޮއި ނުވާނެ ސްކޫލަށް ދާކަށް… ކޮފީ ތަށި އެކަނި ނަމަވެސް ބޯލައިގެން ދާން ހިނގާ އަވަހަށް.. ” މަންމަ ގެ ބަހަށް ކިޔަމަންތެރި ވާ ކުޑަކުއްޖެއް ފަދައިން ކޮފީ ތަށި ނަގައި ބޯލުމަށް ފަހު އަރްޔަން މިސްރާބު ޖެހީ އަވަހަށް ނަތީޖާ ބަލާ ދިއުމަށެވެ.\n” އައްސަލާމު އަލައިކުމް ” ބޭރުން މީހަކު ސަލާމް ގޮވާލި އަޑު އިވުމުން އައިލީން ސިޓިންރޫމް ތެރެއަށް ނަޒަރު ހިންގައި ލިއެވެ. އެއާއެކު ފެނުނީ ހާޝިމް ގޮސް ބޭރުގައި ހުރި މީހާ އާއި ސަލާމް ކޮށްލުމަށް ފަހު އެތެރެއަށް ވަނުމަށް ތަން ދެއްކި ތަނެވެ.” އައިލީން އާދެ ބަލަ ފިނި އެއްޗެއް ހިފައިގެން.. ” ހާޝިމް ގެ އަޑު އެހެން ދުވަސް ދުވަހާ ޚިލާފަށް މަޑެވެ. އާއްމު ގޮތެއްގައި ހަޅޭއް ލަވާފައި ނޫނީ އެއްވެސް މީހަކަށް އައިލީން ކައިރީގައި ކަމަކު ކިޔޭ ކަމަކަށް ނުވެއެވެ. ޖޫސް ތައްޓަކާއި ފެން ތައްޓެއް ތަބަކަށް ލައިގެން ގޮސް އެ ފިރިހެން މީހާ ކުރިމަތީގައި ހުރި ކުޑަ މޭޒުމަތީގައި ބަހައްޓާފައި ދާން އެނބުރުނު ވަގުތު ހާޝިމް އެދުނީ އެތާގައި އިށީނދެ ލުމަށެވެ. “މީ….ޝަހީދު.. އަހަރެންގެ ވަރަށް ގާތް ރައްޓެއްސެއް މިއީ…..އައިލީން މާލެ ގޮސް ހުންނަނީ އޭގައި އެހެން ވީމާ ދެން އެންމެ ރަނގަޅު ދިޔަޔަސް..” ހާޝިމް އޭނާ ދައްކަން ބޭނުންވާ ވާހަކަ ދައްކަމުން ދިޔައިރު ވެސް އައިލީން އިނީ ޝަހީދު ގެ ބެލުން ތަކުން އުނދަގޫ ވެފައި އެވެ.\nހެނދުނުގެ ނާސްތާ ތައްޔާރު ކުރި އައިލީން ނާސްތާ ކުރުމުގެ ހިޔާލެއް ހުރި ހެނެއް ހިޔެއް ނުވެއެވެ. އަވަސްކޮށްގެން އޭނާ ދިޔައީ ފުރުމުގެ ކުރިން ފެންވަރާ ތާޒާ ބެލުމަށެވެ.\n“އުއްމީދު ކުރި ވަރަށް ވުރެ ދެން ނަތީޖާ ރަނގަޅު ތާ ދޯ.. ” ނަތީޖާ ހިފައިގެން ސްކޫލް އިން ނުކުންނަމުން ޝައްފާން އަރްޔަން އަށް ދޯ ދިނެވެ.”މާ ބޮޑަށް ވެސް ރަނގަޅު….. ޝާއްޓެ ދެން ކޮން ދާއިރާ އަކުން ކުރިއަށް ދާން ތި ވިސްނަނީ…ހަމަ ޕައިލޮޓް އަކަށް ތަ؟ނޫނީ އިންޖިނޭރިއަރ އަކަށް ތަ؟” އަރްޔަން ކާރު ކައިރީގައި މަޑުކޮއްލަމުން ޝައްފާން އަށް ބަލާލި އެވެ. ޝައްފާން އަކީ ކުޑައިރު ސުރެ ވެސް ޕައިލޮޓް އަކަށް ވުމުގެ ހުވަފެން ދެކެމުން އައި ކުއްޖެކެވެ. އިރުކޮޅަކު ވިސްނަން ހުރުމަށްފަހު ޝައްފާން ދިން ޖަވާބު ވެގެން ދިޔައީ އަރްޔަން އުންމީދު ކުރި ފަދަ ޖަވާބަކަށް ނޫންކަން އަރްޔަން ގެ މޫނުމައްޗަށް އަރާ ފައިބަމުން ދިޔަ ކުލަތަކުން ވެސް ހެކި ދެއެވެ.\nAlhugadaki Kurin vxx writer eh\nAvaha Vhk submit kohlan ulheni hadhaagen aslu alhugadu pic laan hadhaan nethuni\nLove u all writers\nދީނީ ލޯބި October 27, 2015


އެމްއެމްޕީއާރްސީ ތަހުގީގު ހެޑް: "އަދީބު އަދާވާތްތެރިވާނެ"\nއެމްއެމްޕީއާރްސީ ތަހުގީގު ހެޑްގެ ޝަރީއަތް: "އަދީބު އަދާވާތްތެރިވާނެ"\n7 ސެޕްޓެންބަރު 2021 - 14:30 3\nއާޒިމް މިއަދުގެ އަޑުއެހުމުގައި: އަދީބާއި ޒިޔަތު ހެކީގެ ގޮތުގައި ބަލައިނުގަތުމަށް ވަނީ އެދިފައި --\nއެމްއެމްޕީއާރްސީގެ ބޮޑު ހިޔާނާތުގެ މައްސަލަ އެންމެ ފުރަތަމަ ތަހުގީގު ކުރުމަށް އެންޓި ކޮރަޕްޝަން ކޮމިޝަން (އޭސީސީ)ގެ ފަރާތުން ހަރަކާތްތެރިވި ޓީމް ލީޑް ކުރި އަބްދުالله އާޒިމްގެ މައްޗަށް އުފުލާފައިވާ ދައުވާތަކުގެ ރުކުންތައް ހަމަނުވާ ކަމަށް ބުނެ އެ ދައުވާތައް ބާތިލްކޮށްދިނުމަށް މިއަދު އެދިއްޖެ އެވެ.\nއިންވެސްޓިގޭޝަން އޮފިސަރެއްގެ މަގާމުގައި ކުރިން މަސައްކަތް ކުރި އާޒިމްގެ މައްޗަށް އޭސީސީ އާއި ރިޔާސީ ކޮމިޝަން އަދި ފުލުހުން ގުޅިގެން ހިންގި ތަހުގީގަށްފަހު އުފުލީ މަނީލޯންޑްރިންގެ ދެ ދައުވާއަކާއި ރިޝްވަތު ހިފުމުގެ ދެ ދައުވާއެކެވެ.\nމި ދައުވާތައް އޭނާގެ މައްޗަށް ކުރަނީ ދައުލަތުން ތުހުމަތު ކުރާ ގޮތުގައި, ހިޔާނާތުގެ އެންމެ ބޮޑު ތުހުމަތުވާ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ ކުރީގެ އެމްޑީ އަބްދުالله ޒިޔަތުގެ މަސްލަހަތު ހިމެނޭ މައްސަލަތަކުގެ ތަހުގީގު ކުރިއަށްދާ ގޮތް ހިއްސާކޮށް ސިއްރު މައުލޫމާތުދީ, ރިޝްވަތު ނަގާފައިވާތީ އެވެ.\nއެގޮތުން, ދައުވާގައިވާ ގޮތުން އަދީބު މެދުވެރިކޮށް އެސްއޯއެފްއިން އާޒިމް ވަނީ ރިޝްވަތުގެ ގޮތުގައި 50,000 ޑޮލަރު ނަގާފަ އެވެ. އަދި, އެ ފައިސާ އާޒިމްގެ ކޮއްކޮއެއްގެ އެކައުންޓަށް ޖަމާކޮށް އެ ފައިސާއަކީ ޑޮލަރު ގަތުމުގެ މުއާމަލާތެއްގެ ގޮތުގައި ދެއްކުމަށް މަސައްކަތްކޮށްފައިވާ ކަމަށެވެ.\nއެ ދައުވާ އާއި ތުހުމަތުތަކަށް އާޒިމް ވަނީ ޝަރީއަތުގައި އިންކާރުކޮށްފަ އެވެ. އެހެންވެ, ދައުލަތުން އޭނާގެ މައްޗަށް ހެކި ވެސް ހުށަހަޅާފައިވެ އެވެ. ހެކިންގެ ތެރޭ އަދީބާއި ޒިޔަތު ވެސް ހިމެނެ އެވެ.\nމައްސަލާގައި މިއަދު ބޭއްވި އަޑުއެހުމުގައި ޝަރީއަތް ފެށުމުގެ ކުރިން ހުށަހަޅާ ހުށަހެޅުންތަކާ ގުޅޭ ގޮތުން އާޒިމްގެ ވަކީލުން ވަނީ ވާހަކަ ދައްކަވާފަ އެވެ. އެގޮތުން, ވަކީލުން އެންމެ މުހިންމު ކަމެއްގެ ގޮތުގައި ފާހަގަ ކުރީ އާޒިމްގެ މައްޗަށް ކުށެއް ސާބިތުކުރުމުގެ މަގުސަދުގައި ތަހުގީގު ހިންގާފައިވުމެވެ.\n"އާޒިމްގެ މައްޗަށް ތަހުގީގު ހިންގާފައިވަނީ އޭނާގެ މައްޗަށް ކުށް ސާބިތު ކުރެވޭނެ ގޮތް ހޯދުމަށް, ކަމުގެ ހަގީގަތް ހޯދާކަށް ނޫން," އާޒިމްގެ ވަކީލް ވިދާޅުވި އެވެ.\nއޭނާ ވިދާޅުވި ގޮތުގައި, ރައީސް އިބްރާހިމް މުހައްމަދު ސޯލިހު އުފެއްދެވި ރިޔާސީ ކޮމިޝަނުގެ ކުރިން މި މައްސަލައަކީ އޭސީސީން ބަލައި, މައްސަލައެއް ނެތް ކަމަށް ނިންމައިފަ އެވެ. އޭގެފަހުން ކޮމިޝަނުން މައްސަލަ އަލުން ބަލައި, ދައުވާ ކުރަން ޕްރޮސިކިއުޓާ ޖެނަރަލްގެ އޮފީހަށް ފޮނުވާފައިވަނީ ގާނޫނުގައި ބުނާ އިޖުރާއަތާ ހިލާފަށް ކަމަށް ވެސް ވަކީލް ފާހަގަ ކުރެއްވި އެވެ.\nއެގޮތުން, ރިޔާސީ ކޮމިޝަނުން މައްސަލައެއްގައި ދައުވާ ކުރަން ފޮނުވާފައިވާނަމަ, ރައީސްގެ ލަފާ ހޯދަން ޖެހޭނެ ކަމަށް ގާނޫނުގައި ބުނާއިރު އެ އިޖުރާއަތް ފުރިހަމަކޮށްފައިވާ ނުވާ ކަމަށެވެ. އެހެންކަމުން އިޖުރާއަތާ ހިލާފަށް ކުރިއަށް ގެންގޮސްފައިވާ އޮތް މައްސަލައެއްގައި ދައުވާ ކުރެވިގެން ނުވާނެ ކަމަށް ވަކީލް ވިދާޅުވި އެވެ.\nދެން އާޒިމްގެ ފަރާތުން ސުވާލު އުފެއްދީ ހުށަހަޅާފައިވާ ހެކިތަކަށެވެ. ބައެއް ހެކިތައް ބަލައިނުގަތުމަށް ޝަރީއަތް ފެށުމުގެ ކުރިން ހުށަހެޅި އެވެ. އެގޮތުން, ބައެއް ތަހުލީލީ ރިޕޯޓްތަކާއި އަދީބާއި ޒިޔަތު އަދި އެސްއޯއެފްގެ އައްލާމްގެ ހެކިބަސް ބަލައިނުގަތުމަށް އެދުނެވެ.\nވަކީލް ވިދާޅުވި ގޮތުގައި, އަދީބާއި ޒިޔަތާ ދެކޮޅަށް އާޒިމް އިސްކޮށް ހުރެ ހިންގި ތަހުގީގަކަށްފަހު ދައުވާކޮށްފައިވުމަކީ އެ ދެ މީހުންގެ އަދާވާތްތެރިކަން އާޒިމްގެ މައްޗަށް އޮންނާނެ ކަމެއް ކަމަށެވެ. އަދި, އެމީހުންނަކީ ކުށް ސާބިތުވެ ތިބި ފާސިގުންކަން ވެސް ފާހަގަ ކުރެއްވި އެވެ. އެހެންވެ މައްސަލާގައި އެ ދެ މީހުންގެ ހެކި ބަހަކީ ރިއާޔަތް ކުރެވިގެންވާނެ އެއްޗެއް ނޫން ކަމަށް ވަކީލް ވިދާޅުވި އެވެ.\nވަކީލް ވިދާޅުވި ގޮތުގައި އެސްއޯއެފްގެ އައްލާމް ތަހުގީގަށް ކުރިން ދީފައި އޮތް ބަޔާން ފަހުން ބަދަލުކޮށް އާޒިމްގެ މައްޗަށް ދައުވާ ސާބިތު ކުރެވޭނެ ގޮތަށް އެ ބަދަލުކޮށްފައިވެ އެވެ. އެހެންވެ, އެ ބަޔާނަކީ ވެސް ސައްހަ އެއްޗަކަށް ނުވާނެ ކަމަށް ފާހަގަ ކުރެއްވި އެވެ.\nއާޒިމްގެ ފަރާތުން ވަކީލް ފާހަގަ ކުރައްވާ ގޮތުގައި, އޭނާގެ މައްޗަށް އުފުލާފައިވާ ހަތަރު ދައުވާ ވެސް ކޮށްފައިވަނީ ބާތިލް ކަންތައްތަކެއްގެ މައްޗަށެވެ. އަދި, އެ ދައުވާގެ މާއްދީ އަދި މައުނަވީ ރުކުންތައް ވެސް ހަމަ ނުވެ އެވެ. އެހެންވެ, މައްސަލައަކީ މައުޟުއީ ގޮތުން ކުރިއަށް ނުގެންދެވޭނެ ދައުވާއެއް ކަމަށް ނިންމަވައިދެއްވުމަށް މައްސަލަ ބައްލަވާ ގާޒީ ހުސެއިން ފާއިޒްގެ ކިބައިން އެދުނެވެ.\nއަޑުއެހުން އެއް ގަޑިއިރަށްވުރެ ދިގުލައިގެން ދިޔުމުން އެހާ ހިސާބުން ވަނީ އަޑުއެހުން ނިންމާލާފަ އެވެ. އަދި, އާޒިމްގެ ފަރާތުން ދެއްކި ވާހަކަތަކަށް ދައުލަތުގެ ފަރާތުން ރައްދު ދިނުމަށް ދެން ބާއްވާ އަޑުއެހުމަކަށް ޝެޑިއުލްކުރި އެވެ.\nއެމްއެމްޕީއާރްސީ ކޮރަޕްޝަންގެ މައްސަލާގައި ކުށަށް އިއުތިރާފުވެ, އަދީބާއި ޒިޔަތު ވަނީ ދައުލަތާއެކު އެއްބަސްވުމެއް ހަދާފަ އެވެ. އަދި, އެ އެއްބަސްވުމުގެ ދަށުން ދައުލަތަށް ކޮރަޕްޝަނާ ގުޅޭ ހެކިތައް ގެންދަނީ ފޯރުކޮށްދެމުންނެވެ.


BREAKING: Addu In Ithuru 10 Meehaku Covidah Fassi Vejje - Vaguthu\nއައްޑޫން އިތުރު 10 މީހަކު ކޮވިޑަށް ފައްސިވެއްޖެ\nއައްޑޫ ސިޓީން އިތުރު 10 މީހަކު ކޮވިޑް-19 އަށް ފައްސިވެއްޖެއެވެ.\nއައްޑޫ އިކުއިޓޯރިއަލް ހޮސްޕިޓަލް (އޭއީއެޗް) ގެ އޮފިޝަލަކު ވިދާޅުވީ ފާއިތުވި 24 ގަޑިއިރު ތެރޭގައި އައްޑޫން ކޮވިޑަށް ފައްސިވި މީހުންގެ ތެރެއިން އެންމެ ގިނަ ބަޔަކު ފައްސިވެފައި ވަނީ އެ ހުޅުދޫން ކަމަށެވެ. ހުޅުދޫން ހަތް މީހަކު ކޮވިޑަށް ފައްސިވި އިރު، ފޭދޫން ތިން މީހަކު ފައްސިވިއެވެ.\nމިއާއެކު، އައްޑޫގައި އެކްޓިވް ކޭސްތަކުގެ އަދަދު ވަނީ 58 އަށް އަރައިފައެވެ.\nއައްޑޫގައި ކޮވިޑް ފެތުރެމުން އަންނާތީ ހެލްތު ޕްރޮޓެކްޝަން އެޖެންސީން ވަނީ ހަރުކަށި ފިޔަވަޅުތަކެއް އަޅައިފައެވެ.\nމީގެ އިތުރުން އައްޑޫގެ ސްކޫލްތަކާއި ރެސްޓޯރެންޓްތައް ބަންދު ކުރުމަށް ވެސް ވަނީ އަންގާފައެވެ. އަދި އައްޑޫގެ އެއް ރަށުން އަނެއް ރަށަށް ޒަރޫރީ ބޭނުމެއްގައި ނޫނީ ދަތުރު ނުކުރުމަށް ވެސް ވަނީ އަންގާފައެވެ.\nއައްޑޫގެ އިތުރުން ރާއްޖޭގެ ގިނަ ރަަށްތަކެއްގައި މި ބަލި އަންނަނީ ހަލުވިމިނުގައި ފެތުރެމުންނެނެވެ. އެގޮތުން މިހާތަނަށް ލ. މާންދޫ އއ. މަތިވެރި އާއި ބ. އޭދަފުއްޓާއި ކ. މާފުއްޓާއި ތ. ވޭމަންޑޫ އާއި ޅ. ނައިފަރާއި ކ. ހިންމަފުށީގައި ވޭދަނަތައް ވަރަށް ބޮޑަށް ވަނީ އިތުރުވެފައެވެ. މިއިން ކޮންމެ ރަށަކުން 100 އަށް ވުރެ ގިނަ ވޭދަނަ މިހާރު ވަނީ ފެނިފައެވެ.\nރާއްޖެ އިން މިހާތަނަށް 35،000 އަށް ވުރެ ގިނަ މީހުން ކޮވިޑަށް ފައްސިވި އިރު ބަލީގައި ނިޔާވެފައި ވަނީ 86 މީހުންނެވެ.\nމެއި 10, 2021 15:15\nކޮވިޑޭ ކިޔާ ޖަރީމާ


Japan Ge Vissel Kobe Gai Iniesta Ithuru2Aharah Madukoffi - Vaguthu\nޖަޕާނުގެ ވިސެލް ކޯބޭގައި އިނިއެސްޓާ އިތުރު ދެ އަހަރަށް މަޑުކޮށްފި\nޖަޕާނު ލީގުގެ ވިސެލް ކޯބޭގައި ކުޅެމުން އަންނަ ސްޕެއިނުގެ ތަޖުރިބާކާރު މިޑްފީލްޑަރު އަންދްރެސް އިނިއެސްޓާ އެ ކުލަބާއެކު ހަދާފައިވާ އެއްބަސްވުން އިތުރު ދެ އަހަރަށް އާކޮށްފިއެވެ.\nމި އެއްބަސްވުމުގައި އިނިއެސްޓާ ސޮއިކޮށްފައިވަނީ އޭނާގެ އުމުރުން 37 އަހަރު ފުރުނު ދުވަހުގައެވެ. މިއީ 2018 ވަނަ އަހަރު ބާސެލޯނާ ދޫކޮށް ޖަޕާނު ލީގަށް ބަދަލުވި އިނިއެސްޓާއަށް ބޮޑު ނިންމުމެއްގެ ގޮތުގައި އޭނާ ފާހަގަކުރެއެވެ.\nކުރިން ހަދާފައިވާ އެއްބަސްވުން އަންނަ މަހު ހަމަވާނެއެވެ .އަލަށް ސޮއިކުރި އެއްބަސްވުމާއެކު 2023 ގެ ނިޔަލަށް އޭނާ އެ ކުލަބުގައި މަޑުކުރާނެ އެވެ. އިނިއެސްޓާ ފާހަގަކުރާ ގޮތުގައި އެއްބަސްވުން އާކުރަން ނިންމީ ކުލަބުން އޭނާއަށް ރަނގަޅަށް ކޮށްދޭ ކަންކަން އަގުވަޒަންކުރުމުގެ ގޮތުންނެވެ. އަދި އެ ޓީމަށް އިތުރު ކާމިޔާބީތަކެއް ހޯދައިދިނުމުގެ ބޭނުމުގައެވެ.\nސޮއިކުރުމަށްފަހު ޖަޕާނުގެ މީޑިއާތަކުގައި ވާހަކަދައްކަމުން އިނިއެސްޓާ ބުނީ އެންމެ ފުރަތަމަވެސް ވިސެލް ކޯބޭ އާއި ގުޅުނީ އާ ޗެލެންޖެއްގެ ބޭނުމުގައި ކަމަށާއި އެ ކުލަބުގައި އެންމެ ފުރަތަމަ އުނދަގޫ ދުވަސްތަކެއް ހޭދަކުރި ނަމަވެސް މިހާރު އެ ކުލަބުގައި ހުރީ އުފަލުންކަމަށެވެ. އަދި މި ނިންމުމާއި މެދު އުފާކުރާ ކަމަށްވެސް އިނިއެސްޓާ ބުންޏެވެ.\nވިސެލް ކޯބޭ އާއެކު އިނިއެސްޓާ މިހާތަނަށް ވަނީ ކާމިޔާބީތަކެއް ހޯދާފައެވެ. މީގެތެރޭގައި މިދިޔަ އަހަރުގެ ޖަޕާން ސުޕަ ކަޕާއި 2019 ވަނަ އަހަރު ބޭއްވި ޖަޕާން އެމްޕެރާ ކަޕް ކާމިޔާބުކުރުން ފާހަގަކޮށްލެވެއެވެ.\nވިއްސަކަށް އަހަރު ބާސެލޯނާގައި ކާމިޔާބު އަަހަރުތަކެއް ހޭދަކުރިއިރު އިނިއެސްޓާ ވަނީ އެކުލަބުގައި ބޮޑެތި ކާމިޔާބަކެއް ހޯދާފައެވެ. އަދި ބާސެލޯޯނާގައި އޭނާ ވަނީ ޖުމްލަަ 32 ތަށި އުފުލާލާފައެވެ.\nކެރިއަރުގައި އެންމެ ބޮޑު އަސަރެއް ކުރީ ޖެރާޑްގެ ފަރާތުން - ޓޮރޭސް\nއިނިއެސްޓާ ގައުމީ ޓީމަށް ކުޅުން ހުއްޓާލައިފި


Ehen rasheh gai ekanimaa ekani 40 aharu! | Mihaaru\nއަލިތަކުރު: ހުޅުދުއަށް ބަދަލުވީ ބޯޓެއް ބަނުމުގެ މަސައްކަތުގައި\n13 އޮކްޓޯބަރ 2017 - 09:16 33 comments\nހަމަ އެ ދުވަހު އަލީ އަންވަރު އެކަން ރަށު އޮފީހަށް އެންގި އެވެ. ރަށުގެ ވެރިން ގާތު އޭނާ ބުނީ "ކޮންމެވެސް ދުވަހަކުން އަދި މި މީހާ ދަތިހާލުގައި އުޅޭތަން އަންނާނެ" ކަމަށެވެ. ސަރުކާރުގެ ކަމާ ބެހޭ ފަރާތްތަކުގެ ސަމާލު ކަމަށް އެކަން ގެނައުމަށް އޭރުއްސުރެ އަންވަރު ކުރި މަސައްކަތް ކާމިޔާބެއް ނުވި އެވެ.\nއަލިތަކުރުގެ ވާހަކަ އަނެއްކާވެސް އާއްމުންގެ ތެރޭގައި ދެކެވި، ސަރުކާރުގެ ސަމާލުކަމަށް މިއައީ އަހަރުތަކެއް ފަހުން ފޭސްބުކްގައި އަންވަރު ޖެހި ޕޯސްޓަކުންނެވެ. އަލިތަކުރުގެ ދެތިން ފޮޓޯއާ އެކު ނިކަމެތި އެ މީހާގެ ހާލުގެ ވާހަކަ އޭނާ ވަނީ ފޭސްބުކްގައި ޝާއިއުކޮށްފަ އެވެ.\nއެ ޕޯސްޓުގައިވާ ގޮތުން، އަޑުއިވުމުން މަހުރޫމްވެފައިވާ އަލިތަކުރު އެހާލުގައި އެކަނިމާއެކަނި އުޅޭތާ 40 އަހަރު ވެއްޖެ އެވެ. އޭނާގެ އަތްބެއް ދަރިއެއް ނެތެވެ. ގާތް ބަޔަކު ވެސް ނެތެވެ.\n"މިހާރު"އާ ވާހަކަ ދައްކަމުން އަންވަރު ބުނިގޮތުގައި ލ. ފޮނަދުއަށް އުފަން އަލިތަކުރު ހުޅުދުއަށް ހިޖުރަކުރީ، 1978 ގައި އޭނާ މަސައްކަތްކުރި ތ. ތިމަރަފުށީގެ ކުރީގެ މަޝްހޫރު ވިޔަފާރިވެރިޔާ މުހައްމަދުފުޅު، (މިހާރު ނިޔާވެފައި) ހުޅުދޫގައި ބަން ބޯޓެއްގެ މަސައްކަތުގަ އެވެ. މުހައްމަދުފުޅުގެ އެހެން ބޯޓެއްގައި ކުރިން ކައްކާއަކަށް މަސައްކަތް ކުރި އަލިތަކުރު، ހުޅުދުއަށް ބަދަލުވެގެން އުޅުނީ ބޯޓުގެ ވަޑިންނަށް ކައްކައި ދިނުމަށެވެ. ބޯޓުގެ މަސައްކަތް ނިމި އެންމެން ރަށުން ފައިބައިގެން ދިޔަ ނަމަވެސް، އޭނާ ހުޅުދޫގައި މަޑުކުރީ އެވެ.\nއެ ދުވަސްވަރު ރާއްޖޭގައި ބަން އެންމެ ބޮޑު އެއް ބޯޓު ކަމަށް ބެލެވުނު ބޯޓު ވެސް، ތަފާތު ހުރަސްތައް ދިމާވެ، ނުބާލާ އެތައް އަހަރެއް ވަންދެން ބެހެއްޓި އެވެ. އެހެންކަމުން ބޮޑަށް ލަފާކުރެވެނީ އެ ބޯޓުގެ ކަންކަމުގައި އޭނާ އެ ރަށުގައި ހުންނަން ޖެހުނީ ކަމަށެވެ. ދެން ފަހުން ހުޅުދޫ ދޫކޮށް ދާން ބޭނުންނުވީ ކަމަށް ވެސް ވެދާނެ އެވެ.\nއަލިތަކުރު އުޅޭ ގެ ކައިރީ މަޑުކޮށްލައިގެން: އޭނާއަކީ ވާހަކަ ނުދެއްކޭ މީހެއް\nއޭރުއްސުރެ އޭނާ ދިރިއުޅުނީ އެ ރަށު ފަޅުގެއެއްގައި އެކަނިމާއެކަންޏެވެ. މި ހުރިހާ ދުވަހަކު ކައިބޮއި އުޅުނީ ހެދިކާ ހަދައިގެން ވިއްކައިގެންނާއި މަގުމަތި ސާފުކޮށްގެންނާއި މީހުންގެ ގޭގެއަށް ގޮސް މަސައްކަތް ކޮށްދީގެންނެވެ. ދުވަހަކު ވެސް މީހަކާ ނީންނައިރު ގައިގެ ބާރު ދެރަވަންދެން އޭނާ އެ ރަށުގައި ދިރިއުޅުނީ އެ ފަދަ ކުދި މަސައްކަތްތައް ކޮށްގެންނެވެ.\nމީގެ އަހަރުތަކެއް ކުރިން، ބަލި ހާލުގައި އަތިރިމަތީގައި އޮތް ތަން ފެނުނު ފަހުން، އަންވަރާއި ހުޅުދޫގެ ބައެއް މީހުން އަންނަނީ އަލިތަކުރަށް އެކި ގޮތްގޮތުން އެހީތެރިވަމުންނެވެ. އެގޮތުން އެ މީހުން އެންމެ ފުރަތަމަ އެކަން ސަރުކާރުގެ ސަމާލުކަމަށް ގެނެސް، ހާއްސަ އެހީއަށް ބޭނުންވާ މީހުންގެ މަރުކަޒުން ޖާގައެއް ލިބޭތޯ މަސައްކަތް ކުރި އެވެ. އެކަމަކު އެކި ދުވަސްމަތިން ކުރި އެ މަސައްކަތް ނާކާމިިޔާބުވީ މަރުކަޒުގައި ޖާގަ ނެތް ކަމަށް ކަމާ ބެހޭ ފަރާތްތަކުން އެންގުމުންނެވެ.\nސަރުކާރުގެ ހިމާޔަތެއް އޭރު ނުލިބުމުން ދެން އަންވަރުމެން މަސައްކަތް ކުރީ ލ. އަތޮޅުގައި އޭނާގެ ގާތް މީހަކު ހުރިތޯ ބެލުމަށެވެ. އޭރު ބެލިބެލުމުން، އޭނައާ ތިމާގެ އެކަމަކު އުމުރުން ވަރަށް ދުވަސްވީ މީހަކު ދުނިޔޭގައި ހުއްޓެވެ. އެކަމަކު އެއީ އަލިތަކުރަށް އެހީއެއް ފޯރުކޮށްދެވޭ ފަދަ ހާލެއްގައި ހުރި މީހެއް ނޫނެވެ.\nއެހާ ހިސާބުން އަލިތަކުރު ހުޅުދޫގެ ރަޖިސްޓްރީއަށް ބަދަލުކޮށް، އައިޑީ ކާޑު ހައްދައި ސަރުކާރުގެ އިނާޔަތްތައް ލިބޭތޯ މަސައްކަތް ފެށި އެވެ. އެގޮތުގެ މަތިން އެކި ސަރުކާރުތަކުން އުމުރުން ދުވަސްވީ މީހުންނާއި ހާއްސަ އެހީއަށް ބޭނުންވާ މީހުންގެ އިނާޔަތް ވެސް އަލިތަކުރަށް ހޯދައިދިނެވެ. އެކަމަކު ފަޅުގެއެއްގައި، އަޅާލާނެ މީހެއް ނެތުމުން އެ އިނާޔަތްތަކުން މިހާރު ހިފޭނެ މާ ބޮޑު ބޭނުމެއް ނެތެވެ.\n"ހެނދުނު 10، 11 ޖަހާލާކަންހާއިރު ގޭގެ ދޮރު ނުހުޅުވައިގެން އަވަށްޓެރިން ގޮސް ބަލާއިރު އެބަ އޮވޭ ގޭތެރެއަށް ވެއްޓިފައި. އެކަނި އުޅެވޭ ވަރަށް ވުރެ އޭނާ މާ ބަލި،" އަލިތަކުރުގެ ހާލާ ގުޅޭ ގޮތުން އަންވަރު ބުންޏެވެ.\nލޭމައްޗަށް ދިޔުން ފަދަ ބަލިތައް ހުރި އަލިތަކުރަށް، ކާއެއްޗެހި ތައްޔާރުކޮށް، އެއްޗެހި ދޮވެދީ މިހާރު ހަދަނީ ކައިރި އަވަށްޓެރިންނެވެ. އެކަމަކު އެންމެ ބޮޑު މައްސަލައަކަށް މިހާރު ދިމާވެފައިވަނީ އަލިތަކުރު މިހާރު އުޅެމުން އަންނަ ގޭގެ ވެރިފަރާތުން އެތަން މަރާމާތުކުރަން ބޭނުންވާތީ އެތަނުން އޭނާ ނެރެން ޖެހުމެވެ.\nއެތައް ހާސް ދިވެހިންނެއް ކޮންމެ ދުވަހަކު ވަންނަ ފޭސްބުކުގައި އަލިތަކުރާ ބެހޭ މައުލޫމާތު އާއްމުކޮށް އަންވަރު އެދުނީ، އެ ގެއިން އަލިތަކުރު ނިކުންނަން ޖެހިފައިވުމުން، އޭނާގެ ބަލަދުވެރިއަކު ހޯދައިދިނުމަށް އެދި އެވެ.\n"އަށާރަ އަހަރު ވެއްޖެ ސަރުކާރުގެ އެކި ފަރާތްތަކުގެ ސަމާލުކަމަށް މިކަން ގެނެސް އެހީއަށް އެދޭތާ. އެކަމަކު އެހީއެއް ނުލިބުމުން ފޭސްބުކްގައި ޕޯސްޓުކުރީ،" އޭނާ ބުންޏެވެ.\nއަންވަރުގެ އެ ޕޯސްޓް ސޯޝަލް މީޑިއާގައި ވައިރަލްވުމާ އެކު ޖެންޑާ މިނިސްޓްރީން ވަނީ ހާއްސަ އެހީއަށް ބޭނުންވާ މަރުކަޒުން އަލިތަކުރަށް ޖާގަ ލިބުނުކަން އަންގާފަ އެވެ. އަދި މިހާރު އަންނަނީ އޭނާ މާލެ ގެނައުމުގެ މަސައްކަތް އެ މިނިސްޓްރީން ކުރަމުންނެވެ.\nއިތުރު ލިޔުންތައް ނުކުޅެދުންތެރިކަން ހުންނަ މީހުން ސ. ހުޅުދޫ ޖެންޑާ މިނިސްޓްރީ


Dhivehiraahjjeyge thaareekhu: Eid faahaga kurumaai Eid namaadhu kurun - One Online\nމާލޭގައި ހުންނަ އީދު މިސްކިތް މީގެ ސަތޭކައެއްހައި އަހަރު ކުރިން ހުރިގޮތް. ފޮޓޯ ގައުމީ އަރުޝީފު\nދިވެހިރާއްޖެ އިސްލާމްވީފަހުން ދިވެހިން 896 ފިތުރު އީދު ފާހަގަކޮށްފިއެވެ. އެއީ މިއަހަރުގެ ކުޑަ އީދުވެސް ހިމަނައިގެންނެވެ. ދިވެހީންގެ ތެރޭގައި ސަގާފީގޮތުން ފިތުރު އީދު މަޝްހޫރުވެފައި އޮންނަނީ ކުޑަ އީދުގެ ގޮތުގައެވެ. ދިވެހީންގެ ބޮޑު އީދަކީ އަޟުހާ އީދެވެ. މި ދެ އީދުވެސް ކުލަގަދަކޮށް ދިވެހީން އަންނަނީ ފާހަގަކުރަމުންނެވެ. އީދު ފާހަގަކުރުމަށްޓަކައި ސަގާފީ ކުލަޖެހިފައިވާ ކުޅިވަރުތަކާވެސް އެކުގައެވެ. ޖުމްލަގޮތެއްގައި ރާއްޖޭގެ ހުރިހާ ހިސާބެއްގައިވެސް އީދު ފާހަގަކުރަނީ ދާދި އެއްގޮތަކަށެވެ. އެހެންނަމަވެސް އުތުރާއި ދެކުނުގައި އީދު ފާހަގަކުރުމަށް ހިންގޭ ސަގާފީ ހަރަކާތްތަކުގައި ހިސާބެއްގެ ފަރަގުތަކެއް ހުރެއެވެ. އެއީ ވަރަށް ކުރީއްސުރެވެސް ހުންނަ ތަފާތު ތަކެކެވެ. އިއްޔެއަކު މިއަދަކު އައިސްގެން އުޅޭ ބަދަލުތަކެއް ނޫނެވެ.\nބައެއް މީހުން ބުނެއެވެ. ދިވެހީން އީދު ނަމާދުކޮށް އުޅޭތާ 896 އަހަރުވީއިރު ބޮޑު ޖަމާއަތުގައި ހާމަތަންތަނުގައި އީދު ނަމާދުކުރަން ފެށީ ދާދިފަހަކުންނެވެ. ކުރީގައި އީދު ނަމާދު ކޮށް އުޅުނީ މިސްކިތްތަކުގައެވެ. ފެންނާންހުރި ހެކިތަކަށް ބަލާއިރު މިއީ ސައްހަ ބުނުމެއް ކަމަށް ނުފެނެއެވެ. އެންމެ އިހު ޒަމާނުގައިވެސް ހާމަތަންތަނުގައި ބޮޑު ޖަމާއަތް ހަދައިގެން ދިވެހީން އީދު ނަމާދުކޮށް އުޅުނުކަމުގެ ހެކި އެބަހުއްޓެވެ. ޚާއްސަކޮށް ރާއްޖޭގެ ދެކުނުގައެވެ. ބޮޑު ޖަމާއަތް ހަދައިގެން ހާމަތަންތަނުގައި އީދު ނަމާދުކުރަން ބޭނުންކުރި ސަރަހައްދުތަކަށް މިއަދުވެސް އީދާއި ގުޅޭ ނަންނަން ކިޔަމުން އާދެއެވެ. އެހެންވީމާ އެންމެ ކުރީޒަމާނުގައި އީދު ނަމާދުކޮށް އުޅުނީ މިސްކިތްތަކުގައި ނޫންކަން ދޭހަވެއެވެ. އީދު ޚުތުބާ ކިޔަން ޚަތީބު އަރައި ހުންނަ ގައު މިންބަރު ވެސް ބައެއް ރަށްރަށުގައި ފެންނާން އެބަހުއްޓެވެ.\nމައިދާންތައް ދޫކޮށްލައިފައި މިސްކިތްތަކުގައި އެކަނި އީދު ނަމާދު ކުރަން ފެށީ ކޮން ދުވަސްވަރެެއްގައިކަން ސާފުވާކަށް ނެތެވެ. އެހެންނަމަވެސް މިސްކިތްތަކުގައި އީދު ނަމާދުކުރާތާ އެތައް ސަތޭކަ އަހަރު ވެއްޖެކަމަށް ގަބޫލުކުރެވެއެވެ. އެގޮތަށް ގަބޫލު ކުރެވެނީ އީދު މިސްކިތޭ ކިޔޭ މިސްކިތްތައް މީހުން ދިރިއުޅޭ ބައެއް ރަށްރަށުގައި ހުންނާތީއެވެ. އީދު ނަމާދު ނުކުރާ މިސްކިތަކަށް އީދު މިސްކިތޭ ނުކިޔާނެތާއެވެ. ރާއްޖޭގައި ހުންނަ އެންމެ މަޝްހޫރު އީދު މިސްކިތަކީ މާލޭގެ ހުޅަނގު ފަރާތުގައި އެހުންނަ އީދު މިސްކިތެވެ. ފަހަކަށް އައިސް އެ މިސްކިތުގައި އީދު ނަމާދު ނުކުރިޔަސް 1948 ވަނަ އަހަރާ ހަމަޔަށް އެ މިސްކިތުގައި އީދު ނަމާދު ކުރިއެވެ. އީދު ދުވަސްދުވަހު ރަދުންނާއި ރަސްކަމުގެ ބޮޑުންވެސް ވަޑައިގަންނަވަނީ އެ މިސްކިތަށެވެ.\nމާލޭގައި އީދު މިސްކިތް ބިނާކުރެވުނު ތާރީޚަކީ މާރަގަޅަށް ސާފުވެ އެނގެން އޮތް ތާރީޚެއް ނޫނެވެ. އެހެންނަމަވެސް މިހާރު އެފެންނަ ބައްޓަމަށް ހިރިގަލުގެ ވަޑާމާއި ލަކުޑީގެ ވަޑާމާއެކު އެ މިސްކިތް އައު ކުރެވުނު ދުވަސްވަރު ސާފެވެ. އެއީ ސުލްތާން މުހައްމަދު މުއީނުއްދީނު އެއްވަނައިގެ ދުވަސްވަރުގައެވެ. އެރަދުން ރަސްކަން ކުރެެއްވީ މީލާދީން 1799 ވަނަ އަހަރުން ފެށިގެން 1835 ވަނަ އަހަރަށެވެ. ޖުމްލަ 36 އަހަރުގެ ދިގު މުއްދަތަކަށް ރަސްކަން ކުރެއްވިއެވެ. އެ ދައުރުގައި މާލޭ އީދު މިސްކިތުގެ އިތުރުންވެސް ރާއްޖޭގެ އެތައް ރަށެއްގައި މިސްކިތްތައް އައު ކުރެެއްވިއެވެ. މިގޮތަށް އައު ކުރެވުނު ކޮންމެ މިސްކިތެެއްވެސް ހުރީ ގާތްގަޑަކަށް އީދު މިސްކިތު ފަރުމާޔަށެވެ. މިއީ އެދުވަސްވަރަށް ޚާއްސަ ފަރުމާއެކެވެ. އެއީ ރާއްޖޭގެ މިސްކިތްތަކަށް އިންގިލާބީ ބަދަލެއް އައި ދުވަސްވަރެކެވެ.\nމާލޭގައި ހުންނަ އީދު މިސްކިތް މިހާރު އެހުރިގޮތަށް އައުކުރެވުނުތާ ދުއިސައްތަ އަހަރަށްވުރެ ގިނަދުވަސް ވެއްޖެއެވެ. އެޒަމާނަށް ބަލާއިރު އެއީ އީދު ނަމާދުކުރަން އެކަށީގެންވާ ސައިޒުގެ މިސްކިތަކަށް ވެދާނެއެވެ. އެކަމަކު މީގެ ގާތްގަޑަކަށް 75 އަހަރު ކުރިން އެ މިސްކިތުގައި އީދު ނަމާދުކުރުން ހުއްޓައިލީ އެ މިސްކިތް ކުޑަވެގެންނެވެ. މުއީނުއްދީނު އެއްވަނައިގެ ދައުރުގައި މިސްކިތް އައު ކުރެވުނުއިރު އެއަށްވުރެ ވަކި ފުރިހަމަ ރީތި މިސްކިތެއް ރާއްޖޭގައިވެސް ނެތްކަމަށް ބުނެވެއެވެ. މިސްކިތް ރީތިވެގެން ފަރިބަލާން ހުރި ހިރިލަންދޫ މީހެއްގެ ވާހަކަ ތުންތުންމަތިން ކިޔެމުން އައިސް ސަލާހުއްދީނުގެ ކުދި އަށާވީސް ވާހަކައިގެ ތެރޭގައިވެސް ލިޔުއްވައިފައިވެއެވެ. ރޯދަމަހަކަށް ހަނދު ބަލާންވެގެން އެހިސާބު އަތިރި މައްޗަށް ފޭބި ބަޔަކު އެމީހާއަށް ކުރި ފުރައްސާރަޔާއި އެކަމުގެ ބަދަލުގައި އެމީހާ ދިން މޮޅު ޖަވާބުގެ ވާހަކައެވެ.\nއެ މީހާ މިސްކިތަށް ބަލާންހުރިތަން ފެނިގެން އެބަޔަކު ބުނިކަމަށްވެއެވެ. ބޭބެ ތިޔަވަރަކަށް ބަލަނީ ތިޔައިގެ ތަނެއް ހަދަން ހެއްޔެވެ. ތިޔައީ ބޭބެމެން ކަހަލަ މީހުންނާ އެކަށީގެންވާ ކަމެއް ނޫނެވެ. އޭގެ އިރުކޮޅެއް ފަހުން އެމީހުން ހަނދު ފެނޭތޯ ބަލަން ތިއްބައި އެބޭބެ އަތިރި މައްޗަށް ނުކުމެފައި ބުނިކަމަށްވެއެވެ. ތިޔަވަރުން ހޯދާން ތިޔަ އުޅެނީ ހަނދު ހެއްޔެވެ. ހަނދަށް ބަލަނީ އެކަހަލަ ހަނދެއް ހަދަން ހެއްޔެވެ. ބަލަގަ އެއީ ގަނޑުވަރު ތެރޭގައި ތެޅިބޭލިޔަކަސް ތިޔަކަހަލަ މީހުންނާ އަރަފޯދިގެންވާ ކަމެއް ނޫނެވެ. ކޮންމެއަކަސް މިއީ އީދު މިސްކިތާ ގުޅުވައިގެން ކިޔައި އުޅޭ ވާހަކައެކެވެ. ޝަހީދު އަލިރަސްގެފާނުގެ ޒަމާނުގައި މީގެ 464 އަހަރު ކުރިންވެސް ހަމަ އެތަނުގައި އީދު މިސްކިތް ހުރިކަމަށް އެނގިގެންވެއެވެ. އަލިރަސްގެފާނު ޝަހީދުވީ އެތަނާ ދާދިގާތުން މާލޭގެ ފަޅުތެރޭގައެވެ.\nގުޅޭ ޓެގު މިސްކިތް އާދަކާދަ އާއި ސަގާފަތް ފިތުރު އީދު އަލްހާ އީދު ދިވެހިރާއްޖޭގެ ތާރީޚު


Fehikamah bodu badhaleh anna varah fithuroanugathakeh nunagaanan: HDC | Mihaaru\nފެހިކަމަށް ބޮޑު ބަދަލެއް އަންނަ ވަރަށް ފިތުރޯނު ގަސްތަކެއް ނުނަގާނަން: އެޗްޑީސީ\nމިއީ ހުޅުމާލޭގެ އެންމެ ހިޔާ ބޮޑު އަދި ހިތްގައިމު ފެހި ސަރަހައްދު. މި ސަރަހައްދުން ބައެއް ގަސްތައް ނަގަން އެޗްޑީސީން ވަނީ ނިންމާފައި.\nހުޅުމާލޭގެ ފިތުރޯނު މަގުގައި އިންދާފައި ހުރި ބޮޑެތި ބައެއް ފިތުރޯނު ގަސްތައް ނަގަން ނިންމާފައި ވިޔަސް އެ ސަރަހައްދުގެ ފެހިކަމަށް ބޮޑު ބަދަލެއް އަންނަ ވަރަށް ގަސްތައް ނުނަގާނެ ކަމަށް ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން މިއަދު ބުނެފި އެވެ.\nއެ ކުންފުނީގެ މެނޭޖިން ޑިރެކްޓަރު ސުހައިލް އަހުމަދު "މިހާރު" އަށް ވިދާޅުވީ، ފިތުރޯނު ގަސްތަކުގެ ތެރެއިން ނަގަން ނިންމާފައި ވަނީ މިހާރު އިމާރާތް ކޮށްފައި ހުރި ބައެއް އެޕާޓްމަންޓް ބްލޮކްތަކަށް އުނދަގޫވާ ގޮތަށް ހުރި ގަސްތައް ކަމަށެވެ. ނަގާ ގަހުގެ ބަދަލުގައި އެހެން ވައްތަރެއްގެ ގަސްތައް އެ ސަރަހައްދުގައި އިންދާނެ ކަމަށް ވެސް އޭނާ ވިދާޅުވި އެވެ.\nސުހައިލް ވިދާޅުވީ ފިތުރޯނުމަގުގެ ހުޅަނގު ފަރާތުގައި ހުރި ގަސްތަކުގެ ތެރެއިން އެއްވެސް ގަހެއް ނަގަން ނިންމާފައި ނުވާ ކަމަށާއި އެ ގަސްތައް ކޮށައިލާނީ ކަމަށެވެ.\n"އެ ސަރަހައްދުގެ ފެހިކަމަށް މާބޮޑު ބަދަލެއް އަންނަ ގޮތަށް ގިނަ ގަސްތަކެއް ނަގާކަށް ނޫން އަޅުގަނޑުމެން މި އުޅެނީ. ހުޅަނގު ފަރާތުގެ ގަސްތައް ނުވެސް ނަގާނަން. ޕްރޫން ކޮށްްލާނީ،" އޭނާ ވިދާޅުވި އެވެ.\nސޯޝަލް މީޑިއާގައި އެޗްޑީސީން މިއަދު ޖެހި ޕޯސްޓެއްގައި ބުނީ ފިތުރޯނަކީ ވަރަށް ވަރުގަދަ އަށް ހެދޭ އަދި ވަރަށް ވަރުގަދަ މޫތައް ދެމޭ ބާވަތެއް ކަމަށާއި ހުޅުމާލޭގައި އެ ބާވަތުގެ ގަސްތައް އިންދީ އެއީ ހިއްކާފައިވާ ބިމަކަށް ވާތީ ރަށް ގިރުމުން ސަލާމަތް ކުރުމަށް ކަމަށެވެ. ވައި މަޑުކޮށްދޭ ވަސީލަތަކަށް ވުމަކީ ވެސް އެ ގަސްތައް އިންދުމުގެ އެއް ބޭނުމެވެ.\nOpinion: Mi fehikan, Mi nalakah, kihaa dhuvahakah?\nއެމަަކު މިހާރު އޭގެ ތެރެއިން ބައެއް ގަސްތައް ނަގައި އަދި އަނެއްބައި ގަސްތައް ކޮށައިލަން ޖެހޭ ސަބަބެއްގެ ގޮތުގައި އެޗްޑީސީން ދައްކާ އެއް ކަމަކީ އެއީ ހިމަ ފަތްތަކެއް ހުންނަ ގަސްތަަކަކަށް ވާއިރު، އެ ފަތްތައް ބިންމައްޗަށް އެޅުމުން، ފެންހިންދާ ނިޒާމު ބެދި، އިމާރާތްތަކުގެ މެއިންޓެނެންސަށް ވެސް ދަތިވުމެވެ. ދެވަނަ ސަބަބެއް ކަމަށް ބުނީ ގަސްތައް ބިޔަވެ، މޫތައް މައްޗަށް އަރައި މަގާއި ޔޫޓިލިޓީ ޑަކްޓްތަކަށް ގެއްްލުން ވުމެވެ.\nހުޅުމާލޭގައި އެންމެ ކުރިއްސުރެ އިންދާފައިވާ ފިތުރޯނު ގަސްތައް ހިމެނޭ ސަރަހައްދަކީ ފޮޓޯ ނެގުމާއި ފިލްމީ މަންޒަރުތައް ކުޅޭ ބައެއް މީހުންގެ އެންމެ ހިތްގައިމު އެއް މާހައުލެވެ.\nތިމާވެށި ހުޅުމާލެ އެޗްޑީސީ ފެހި މާލެ ސުހައިލް އަހުމަދު އެމްޑީ، (އެޗްޑީސީ)\n25 ކޮމެންޓް, 65 ރިއެކްޝަންސް\nއަނެއްކާ ތިޔަ ގަސްކޮޅުވެސް ކަޓުވާލަނިތޯ؟\nލަފާކުރެވޭގޮތުގައި ފަޅުހިއްކައިގެން ހަދާ ރިސޯޓަކުން ބޮޑު ފިތުރޯނުގަހަކައް ބޮޑުއަގެއް ހުށައަޅައިފި. ތިޔަ ނަގާ ގަސްތައް ގެންދާތަނެއް ކޮން މެސްބަޔަކު ބަލާތި!!!!!.\nގަސްތަކަށްވެސް ސަލާމަތެއްނެތް އެވެސް ކަޓުވާލަނީ\nފިތުރޯނު ގަހަކީ ފަތްބޮޑު ގަހެއް ނޫން. އެއްގަސް ކެނޑުމުން އެ ގެއްލެނީ ހަމަ ބޮޑު ހިޔާގަނޑެއް. އެންމެ ގަހެއް ކެނޑުމަކީވެސް ބޮޑު ބަދަލެއް ފިތުރޯނު ގަސްވީމަ.\nލޮކްޑައުން ތެރޭ ވަރަށް ގިނަ މީހޫން ތިބީ ގަހައް ލޮބިޖެހިފަ، ގަސްކެނޑުމާ ދެކޮޅުމީހުން މިހާރު ގިނަވާނެ.\nކާނުގަނޑުގަ ފަތްތަށް ފުރާނެވޭ ގޮތަށް ހެދީމަ ބްލޮކްވުން އެދިޔައިނު، ތިގަސްތަކާހުރެ މުޅިތިރަށް ފިނިވެފަ ރީތި ވަނީ ތިގަސްތަށް ބައިންދާފަވެސް ސޯލްވ ކުރެވޭނެ ކުޑަހިއްވަރަކާ ކުޑަކޮށް އަގު އަރާނީ، އެކަމް ލިބޭ ފައިދާ މާބޮޑު\nތިގަސްތަށް ނުކަނޑާވާނެ ހަމަ އެއްގޮތްވެސް ނެތީތަ؟ ޙާދަ ދެރައޭ...ތިގަސްތަށް ކެނޑުމާއި ދެކޮޅު.\nބައެއް ފަހަރު އާއްމުންގެ މީހަކު ގަހެއް ކެނޑިއަސް ގަހެއް އިންދިއަސް ބޮޑު މައްސަލަ އަކަށް ވެ އެވެ.\nމުއްސަނދީން އުފާ ކޮށް ދިނުމަށް ގަސް ކަނޑަނީ އެވެ. ރުއްތައް ނަގާ ވިއްކާލަނީ ރިސޯޓް އޯނަރުން ނަށެވެ.\nއަތޮޅުތެރޭ ވެރިން އަތްގަދަ ކޮއްފައި ރަށެއް. އެވެރިން ދުވަސްކޮޅިކުން މަނާކުރާނެ މާލެ މީހުން ތިރަށަށް އެރުންވެސް.\nބެއްޔާ8 ޅަވީމަ ނޭގޭނެ، އަތޮޅު ތެރޭ ވެރިން ގެނައި އަލަޑަބިޔަލައި ބަނބުކެޔޮޑަބިޔަލައި މަހައި ކައްޓާއި ކައިގެން އުޅުނުހަދާނެއް، އެމީހުން ރިސޯޓްތަކުގައި ބުރަމސައްކަތް ކޮށް، މާލެމަގުތަކުގައި ވިޔަފާރި ކޮށް، ހޯދިހާ ލާރި ކޮބާތޯ ؟، އެލާރި ދިނީ ބެއްުޔާމެންގެ މައިން ބަފައިން ހަމަ ދާނދި އިހަކަށް ދުވަހު ހަނޑަސްބުރި ޖަހައިހެން ތިބި ގެތަކަށް ،1980-1990 ގަވެސް މާލެޔަކީ މިހާރުގެ މަލެއެއްނޫން، އެގެތަށް މިއަދު ބުރިބުރިއަށް ހިއްލަދިނީ ވެސް އަތޮޅުތެރޭ ވެރިން،


އެމްޑީޕީ “އެއް ބުރުން” ޚާއްޞަ ޖަލްސާއެއް ރޭ އައްޑޫ ސިޓީގައި ބާއްވައިފި – Maldivian Democratic Party\nއެމްޑީޕީ “އެއް ބުރުން” ޚާއްޞަ ޖަލްސާއެއް ރޭ އައްޑޫ ސިޓީގައި ބާއްވައިފި\nއެމްޑީޕީން “އެއް ބުރުން” މި ނަމުގައި ޚާއްޞަ ޖަލްސާއެއް ބާއްވައިފިއެވެ. އެމްޑީޕީގެ ރިޔާސީ ކެންޑީޑޭޓް ރައީސް މުހައްމަދު ނަޝީދު ޝަރަފްވެރިކޮށް ދެއްވި މި ޚާއްޞަ ޖަލްސާ ކުރިއަށް ދިޔައީ އައްޑޫ ސިޓީގެ ހިތަދޫގައެވެ.\nރޭގެ ޖަލްސާގައި ވާހަކަފުޅު ދައްކަވަމުން އެމްޑީޕީ ޕާލިމެންޓްރީ ގްރޫޕްގެ މެންބަރު ރައްޔިތުންގެ މަޖިލީހުގެ ހުޅުމީދޫ ދާއިރާގެ މެންބަރު އިލިޔާސް ލަބީބް ވިދާޅުވީ މިއަދު ރާއްޖޭގެ ކަންކޮޅު ތަކުން ފެނިގެން މިދަނީ ރާއްޖޭގެ ރައްޔިތުން އެމްޑިޕީގެ ވިސްނުމާއި ރައީސް ރައީސް ނަޝީދުގެ ވިސްނުންފުޅު ބަލައިގަންނަމުންދާ މަންޒަރު ކަމަށެވެ.\nއިލިޔާސް ލަބީބު ވިދާޅުވީ އެމްޑީޕީންގެ ސަރުކާރުން ރައީސް މުޙައްމަދު ނަޝީދު 2008 ވަނަ އަހަރު ވެރިކަމާ ހަވާލުވި އިރު ރާއްޖޭގެ އިޤްތިޞާދު ވަނީ ކަޅު އަނދިރި ވަޅުގަނޑަކަށް ވެއްޓިފައި ކަމަށެވެ. 2008 ވަނަ އަހަރާއި 2009 އަހަރު އައިއެމްއެފް އާއި ވޯލްޑްބޭންކް ފަދަ މާލީ އިދާރާތަކުން ނެރުނު ރިޕޯޓްގައި ރާއްޖެ ބަނގުރޫޓް ވެފައިވާ ކަމަށާއި ދިވެހިރާއްޖެ ބޭންކްރަޕްސީ އިއުލާން ކުރަންޖެހިފައިވާ ކަމަށް ރިޕޯޓް ތަކުގައި ބަޔާން ކޮށްފައިވާ ކަމަށްވެސް އިލިޔާސް ލަބީބް ވިދާޅުވިއެވެ.\nއިލިޔާސް ލަބީބް ވިދާޅުވީ ރައީސް ނަޝީދު ވިސްނުންތެރިކަމާއެކީ ޕްލޭންތަކެއް އެކުލަވައިލާ އެޕްލޭންތައް ތަންފީޒު ކުރައްވާ ރާއްޖެ ވެއްޓިފައިވާ އިޤްތިޞާދީ އަނދަވަޅުން ނެރެދެއްވި ކަމަށެވެ. އަދި އެކަމަށްޓަކައި ރައީސް މުޙައްމަދު ނަޝީދަށް ޝުކުރު އަދާ ކުރައްވާ ކަމަށް އިލިޔާސް ލަބީބް ވިދާޅުވިއެވެ.\nއެހެން ނަމަވެސް މިއަދު ބަޣާވާތު ސަރުކާރުން ހަރުދަނާ ފިޔަވަޅުތަކެއް ނާޅާ ބޭކާރު ޚަރަދު ކުރަމުންގެންދާ މަންޒަރު ފެނިގެންދާ ކަމަށް އިލިޔާސް ލަބީބު ވިދާޅުވިއެވެ. އަދި އެމްއެމްއޭގެ ގަވަނު ވިދާޅުވާ ގޮތުގައި ރާއްޖޭގެ މިވަގުތު ރިޒާވުގައި ހުރީ 118 މިލިއަން ޑޮލަރު ކަމަށާއި އެއީ ވިއްސަކަށް ދުވަހު އިންޕޯޓް ފައިސާ ކަމަށް ވިދާޅުވިއެވެ. އަދި މިހާރު މިފެނިގެން މިދަނީ7ފެބްރުއަރީ 2012 ވަނަ ދުވަހުގެ ބަޣާވާތަށްފަހު ރާއްޖެ އިޤްތިޞާދީ އަނދަވަޅަކަށް ވެއްޓިގެންދާ މަންޒަރު ކަމަށެވެ. އަދި ހަރުދަނާ ފިޔަވަޅުތަކެއް ނާޅާ ރާއްޖޭގެ އިޤްތިޞާދު ސަލާމަތްވާން ނެތްކަމަށް އައިއެމްއެފް އާއި ވޯލްޑް ބޭންކުން އަންގާފައިވާ ކަމަށްވެސް އިލިޔާސް ލަބީބް ވިދާޅުވިއެވެ.\nރޭގެ ޖަލްސާގައި ވާހަކަ ދައްކަވަމުން އައްޝައިޚް ޙުސައިން ރަޝީދު ވިދާޅުވީ ރައީސް ނަޝީދުގެ ވެރިކަމުގެ ތިން އަހަރު ދުވަހުގެ ތެރޭގައި އައްޑު އަތޮޅަށާއި ރާއްޖޭގެ އެހެން ހުރިހާ ދިމާލަކަށްވެސް ވަރަށް ގިނަ މަސައްކަތްތަކެއް ކޮށްދެއްވަފައިވާ ކަމަށެވެ. އަދި މަޢުމޫނުގެ ވާހަކަ ދެއްކުން ހުއްޓާލެވެން ނެތް ކަމަށާއި އެއީ މައުމޫނުގެ ދައުރާއި މުޙައްމަދު ނަޝީދުގެ ދައުރު އަޅާކިޔަން ޖެހޭ ކަމަށެވެ. އަދި މައުމޫނުގެ ދައުރުގައި ރައްޔިތުން ބިރުވެރިކަމުގައި ބައިތިއްބާފައިވާ ކަމަށެވެ. އަދި ދީނަށްޓަކައޭ ކިޔާފައި ބަޣާވަތް ކުރުމަށްވުރެ ބޮޑު ލާދީނީ ކަމެއް ނޯންނާނެ ކަމަށްވެސް އައްޝައިޙް ހުސައިން ރަޝީދު ވިދާޅުވިއެވެ.\nޝައިޙް ހުސައިން ރަޝީދު ވިދާޅުވީ އެމްޑިޕީ ރިޔާސީ ކެންޑިޑޭޓް އަކީ ރައްޔިތުންނާއި ގުޅިގެން ޤައުމު ކުރިޔަށް ގެންދެވޭނެ ޤާބިލްކަން ހުރި ބޭފުޅެއް ކަމަށެވެ. އަދި ރައީސް ނަޝީދު އަކީ ދީނީ އިލްމުވެރިން ދެއްވާ ލަފާފުޅުތައް ޤަބޫލު ކުރައްވާ ބޭފުޅެއް ކަމުގައިވެސް ވިދާޅުވިއެވެ. ރާއްޖޭގެ ވެރިކަމަށް މިހާރު ކުރިމަތި ލައްވައިގެން ތިއްބެވި ބޭފުޅުންގެ ގައިގާ ރައްޔިތުނަށް ވެރިކަމެއް ކޮށްދިނުމުގެ ވިސްނުމެއް ނެތްކަމަށް ހުސައިން ރަޝީދު ވިދާޅުވިއެވެ.\nއައްޑޫ ސިޓީގެ ހިތަދޫގައި ރޭ އެމްޑީޕީން ބޭއްވި ޚާއްޞަ ޖަލްސާގައި އެމްޑިޕީގެ ޕާލިމެންޓްރީ ގްރޫޕްގެ މެންބަރު ހިތަދޫ އުތުރު ދާއިރާގެ މެންބަރު މުޙައްމަދު އަސްލަމް ވިދާޅުވީ ކޮންމެ ގޮތަކަށް ވެރިކަމަށް އަރައިގެން ހުންނެވި ބޭފުޅެއް ކަމުގައި ވީނަމަވެސް ރައްޔިތުންނަށް އިންޒާރެއް ދެނީ ކަމަށް ވާނަމަ އެއީ ވަރަށް ބޮޑަށް ވިސްނާލަން ޖެހޭ ކަމެއް ކަމަށެވެ. އަދި މިކަމުން ދޭހަވަނީ ރާވައިގެން ބޮޑު ހަމަނުޖެހުމެއް ހިންގަން އުޅޭ ކަމަށްވެސް އަސްލަމް ވިދާޅުވިއެވެ. އެހެންނަމަވެސް އެމްޑީޕީން އެއްވެސް ވަރަކަށް ފަހަތައް ނުޖެހޭނެ ކަމަށާއި އެމްޑީޕީގެ މިސްރާބް ވަރަށް ސާފު ކަމަށާއި އެމްޑިޕީގެ އަމާޒަށް ވާޞީލް ވާނެ ކަމަށެވެ.\nއަސްލަމް ވިދާޅުވީ އެމްޑީޕީއަށް ބިރުދައްކައިގެން އެމްޑީޕީއަށް ގޮންޖަހައިގެން މާބޮޑު ކުރިއެރުންތަކެއް ލިބޭތަން ނުފެންނަ ކަމަށެވެ. އަދި އަސްލަމްގެ ވާހަކަފުޅުގައި މިހާރު ރިޔާސީ އިންތިހާބަށް ކުރިމަތި ލައްވައިގެން އުޅޭ ބައެއް ކެންޑީޑޭޓުންނާއި އެމްޑީޕީގެ ރިޔާސީ ކެންޑީޑޭޓްއާއި ދެމެދު ހުރި ތަފާތުގެ މައްޗަށް ބައްލަވައި ލެއްވިއެވެ. އަދި ބައެއް ކެންޑިޑޭޓުން މަސައްކަތް ކުރައްވަނީ އަމިއްލަ މަންފާއަށް ކަމަށެވެ. އަދި ރައްޔިތުންގެ އަސާސީ ބޭނުންތައް ކޮށްދޭން ވިސްނުމުގައި ނެތް ބޭފުޅުން މިކަމާ ނޫޅުއްވުމަށް އިލްތިމާސް ކުރެއްވިއެވެ.\nއަސްލަމް ވިދާޅުވީ އެމްޑީޕީއަށް އެއްބުރުން ރިޔާސީން އިންތިޙާބް ކާމިޔާބު ކުރެއްވޭ ސަބަބުތަކެއް އެބަހުރި ކަމަށާއި އެއީ އެމްޑީޕީގެ ސިޔާސަތު ތަކެއް ވާތީ ކަމަށާއި އެސިޔާސަތު ތަކަކީ ހަރުދަނާ ސިޔާސަތު ތަކެއް ވާތީ ކަމަށެވެ. އަދި އެމްޑީޕީން ބަލަނީ ރައްޔިތުން ބޭނުންވަނީ ކޮންކަންތަކެއްތޯ ކަމަށާއި ރައްޔިތުނަށް ހަމަޖެހިގެން ދިރި އުޅެވޭނެ ގޮތެއް ހަމަޖެހިގެން ދިއުން ކަމަށެވެ.\nރޭގެ ޖަލްސާގައި ވާހަކަފުޅު ދައްކަވަމުން އެމްޑިޕީ ޕާލިމެންޓްރީ ގްރޫޕްގެ މެންބަރު ރައްޔިތުންގެ މަޖިލީހުގެ ހިތަދޫ މެދު ދާއިރާގެ މެންބަރު މުހައްމަދު ރަޝީދު (މެޓްރިކްސް މޯޑް) ވިދާޅުވީ ރާއްޖޭގެ ޒުވާނުންނަށް ރަނގަޅު ގޮތްތަކެއް ފަހިކޮށްދިނުމަށް މިހާތަނަށް މަސައްކަތްތަކެއް ކޮށްފައި އޮތީ އެމްޑީޕީ ކަމަށެވެ. އަދި އެމްޑިޕީ ސަރުކާރުން ވާނީ އެކަން ސާބިތުކޮށްދީފައި ކަމަށް މުޙައްމަދު ރަޝީދު ވިދާޅުވިއެވެ.\nމުޙައްމަދު ރަޝީދުގެ ވާހަކަފުޅުގައި އެމްޑީޕީގެ ރިޔާސީ ކެންޑީޑޭޓް އިންތިހާބު ކުރުމަށް ކެންޕެއިން ޓީމުތަކުގައި ރެޔާދުވާލު ކުރައްވަމުން ގެންދަވާ މަސައްކަތްތަކަށް ފަށްފަށުން ޝުކުރު ދަންނަވާފައެވެ. އަދި އައްޑޫ ސިޓީގެ ހުރިހާ ޒުވާނުންނަށް ވޯޓް ލެވޭނެގޮތްތައް ހަމަޖެހިގެން ދާނެ ކަމަށާއި އެމަގަށް މަސައްކަތް ކުރައްވާނެ ކަމަށް ވިދާޅުވިއެވެ. އަދި އެމްޑީޕީގެ އިޖުތިމާޢީ ރައްކާތެރިކަމުގެ ސިޔާސަތުގެ މައްޗަށް އަލިއަޅުއްވާލައްވާ ވާހަކަފުޅު ދެއްކެވިއެވެ.\nމުހައްމަ ރަޝީދުގެ ވާހަކަފުޅުގައި7ފެބްރުއަރީ 2012 ގެ މައްސަލަތައް ނުބަލައި އައްޑޫގެ އެތައް ޒުވާނުން ތަކަކަށް ޓެރަރިޒަމްގެ ދޮގު ދަޢުވާ ހައްޤަކާއި ނުލައި އުފުލާފައިވާ ކަމަށާއި އެކަމަކީ އިންސާފުގެ ހަމަހަމަ ކަމެއް ނެތްކަމުގެ ހެއްކެއް ކަމަށް ވިދާޅުވެފައެވެ.\nރޭގެ ޖަލްސާގައި ވާހަކަފުޅު ދައްކަވަމުން އެމްޑީޕީ ޕާލިމެންޓްރީ ގްރޫޕްގެ މެންބަރު ރައްޔިތުންގެ މަޖިލީހުގެ ބާރަށު ދާއިރާގެ މެންބަރު މުޙައްމަދު ޝިފާޒް ވިދާޅުވީ މިއަދު މިކުރަމުން ދާ މަސައްކަތަކީ ރައީސް ނަޝީދު ރާއްޖޭގެ ރައީސުލްޖުމްހޫރިއްޔާ ކަމުގައި ހުންނަވައިގެން އައްޑޫ އަށް ގެނެސްދެއްވަމުން ގެންދެވި ތަރައްޤީ އެއްބުރުން ކަށަވަރު ކުރުމަށްޓަކައި އައްޑޫ ސިޓީގެ ރައްޔިތުން ކުރަމުންދާ މަސައްކަތް ކަމަށެވެ.\nރޭގެ ޖަލްސާގައި ވާހަކަފުޅު ދައްކަވަމުން ޝިފާޒު ވިދާޅުވީ ބަޣާވާތެއް ކޮށްފައި އޮންނަ ޤައުމެއްގައި އިންތިހާބެއް ހޯދުމަކީ ފަސޭހަ ކަމެއްނޫން ކަމަށާއި އަދި ޤާނޫނު އަސާސީގައި އިންތިހާބެއްގެ ތާރީޚް އޮތް ކަމުގައިވިއަސް އިންތިހާބެއް ހޯދުމަކީ ކުރަންޖެހޭ ކަމެއް ކަމަށެވެ. މިއަދު ވެރިކަމުގައި ތިބީ ބާޣީ ކަމަށާއި އިންތިހާބެއް ބޭއްވުމަށް ބާޣީން ފުރުޞަތެއް ނުދޭނެ ކަމަށާއި އެ ފުރުޞަތު ހޯދަން ޖެހޭނީ އައްޑޫ ސިޓީއާއި މުޅި ރާއްޖޭގެ އެމްޑީޕީގެ ރައްޔިތުން ކަމަށް ޝިފާޒް ވިދާޅުވިއެވެ.\nއަދި އިންތިހާބެއް ލިބުމުންވެސް ދެފުއް ފެންނަ އިންތިހާބެއް ކަށަވަރު ކުރުމަށްޓަކައި އެމްޑިޕީގެ މެންބަރުން ވަރަށް ބޮޑު ހިތްވަރެއް ލާންޖެހޭ ކަމަށާއި އަދި ރައްޔިތުން މަޖިލީހުގެ ރައީސްގެ އަތުގައި ވެރިކަން އޮވެގެން މެނުވީ މިހާރު މިފެންނަ ގޮތުން ދެފުއްފެންނަ އިންތިހާބެއް ނުބޭއްވޭނެ ކަމާއި މިކަން ކަށަވަރު ކުރުމަށްޓަކައި ޒުވާނުން ތެދުވަން ޖެހޭ ކަމަށެވެ. އަދި އިންތިހާބެއް ބޭއްވިޖެނަމަ ޝައްކެއް ނެތް ގޮތުގައި އެއްބުރުން އެމްޑީޕީން އިންތިހާބް ކާމިޔާބު ކުރާނެ ކަމަށް ޝިފާޒު ވިދާޅުވިއެވެ.\nމި ޖަލްސާގައި އެމްޑިޕީގެ ޕާލިމަންޓްރީ ގްރޫޕްގެ މެންބަރު، ރައްޔިތުންގެ މަޖިލީހުގެ ރައީސް ޢަބްދުﷲ ޝާހިދު ދެއްކެވި ވާހަކަފުޅުގައި ވިދާޅުވީ މީގެ ހަފްތާއެއްކުރިން އެމްޑީޕީއާއި ގުޅިވަޑައިގެންރޭ އެމްޑިޕީއަށް މެންބަރުން އިތުރު ކުރެއްވުމަށް މަސައްކަތް ތަކެއް ކުރެއްވުމަށް ވިދާޅުވީ އެތައް ބައެއްގެ އެދުމުގެ މަތިން ކަމަށެވެ. އެގޮތުގެ މަތިން ހަފްތާއެއްގެ ތެރޭގައި 1300 މީހުން އެމްޑީޕީއާއި ގުޅިފައިވާކަމަށް ރައްޔިތުންގެ މަޖިލީހުގެ ރައީސް އަބްދުﷲ ޝާހިދު ވިދާޅުވެއްޖެއެވެ. އަދި އެމްޑީޕީއަށް މެމްބަރުން އިތުރުކުރުމަށް ކުރަމުންގެންދާ މަސައްކަތަށް އަތޮޅުތަކާއި ރައްތަކުން ވަރަށްބޮޑު ތަރުހީބެއް ލިބެމުންދާކަމަށްވެސް ޝާހިދު ވިދާޅުވިއެވެ.\nޝާހިދު ވިދާޅުވީ އެބޭފުޅާ އެމްޑީޕީއާއި ގުޅިވަޑައިގަންނަވާ ވާހަކަޔަށް އެތައްބަޔަކު ގުޅުއްވައި އެމްޑީޕީއާއި ގުޅެން ބޭނުންވާކަމަށާއި އެމްޑީޕީއާއި އެކު މަސައްކަތް ކުރުމަށް ބޭނުންވާކަމަށް ބުނެފައިވާކަމަށެވެ. މީގެ އިތުރުން ޝާހިދުވަނީ ކުރިއަށް އޮތް އިންތިހާބު އެމްޑީޕީން އެއްބުރުން ކާމިޔާބުކުރާނެކަމަށް ތަކުރާރުކޮށް ވިދާޅުވެފައެވެ.\nއަބްދުﷲ ޝަހީދުގެ ވާހަކަފުޅުގައި ރައީސް މުޙައްމަދު ނަޝީދު ވެރިކަމުގައި އައްޑޫ ހޯދާފައިވާ ތަރައްޤީ އާއި ކުރިއެރުން އަދި އުއްމީދުތައް މިހާރު ހުއްޓިފައިވާ ކަމާށެވެ. އެހެން ނަމަވެސް މިއަދުވެސް މިހާރުވެސް މި ފެނިގެން މިދަނީ އައްޑޫ ރައްޔިތުންގެ ތަރައްޤީއަށް އައްޑޫ ރައްޔިތުން ދެއްވާ ޝައުޤު ވެރިކަމާއި ތަރުޙީބު ކަމަށްވިދާޅުވިއެވެ.


Male' aai Addu ge aammu salaamathee kan kan ithurah varugadha koffi - vNews.mv\nމާލެއާއި، އައްޑޫ ސިޓީގެ އާއްމު ސަލާމަތީ ކަންކަން އިތުރަށް ވަރުގަދަކޮށްފި\nސައިފް އަޒްހަރު 10 September 2019, 19:26\nމަރު ކޮމިޝަންގެ އެދުމަށް ފުލުހުން މިހާރު ފަށާފައިވާ ޚާއްސަ އޮޕަރޭޝަންގެ ދަށުން މާލެއާއި، އައްޑޫ ސިޓީގެ އާއްމު ސަލާމަތީ ކަންކަން އިތުރަށް ވަރުގަދަކޮށްފައި ވާކަމަށް ފުލުހުންގެ އިދާރާއިން ބުނެފިއެވެ.\nފުލުހުން މި އޮޕަރޭޝަން ފަށާފައިވަނީ މިރޭ އިރުއޮއްސުނު ފަހުންނެވެ.\nމި އޮޕަރޭޝަންގެ ދަށުން، މާލޭގެ ބައެއް ގެތަކާއި އައްޑޫގެ ބައެއް ގެތައްވެސް އެސްއޯ ފުލުހުން މިހާރު ގެންދަނީ ބަލައި ފާސްކުރަމުންނެވެ.\nމާލެއިން ބަލައި ފާސްކުރަމުން ގެންދަނީ ހ. ނައިޓްވިއު ގެއާއި، ގ. އާނޫރާނީގެއާއި، ގާކޮށި ފްލެޓް އެޕާޓްމަންޓެކެވެ.\nއައްޑޫ ސިޓީގެ ބައެއް ގެތައް ބަލައި ފާސްކުރަމުންދާ ކަމަށްވެސް ޚަބަރު ލިބެއެވެ. ނަމަވެސް ފުލުހުން ފާސްކުރަމުންދަނީ ކިތައް ގެކަމެއް އަދި ސާފެއް ނުވެއެވެ.\nއެސްއޯ ފުލުހުން މަސައްކަތް ކުރަމުން ގެންދަނީ ތުހުމަތުކުރެވޭ ބައެއް މީހުން ހައްޔަރު ކުރުމަށާއި، ހެކިހޯދުމަށް ކަމަށް ވެއެވެ. ނަމަވެސް މިހާތަނަށް އެއްވެސް މީހަކު ހައްޔަރު ކުރިކަމެއް ފުލުހުން އަދި ކަށަވަރު ކޮށެއް ނުދެއެވެ.\nމިރޭ އޮޕަރޭޝަން ފެށުމާއެކު އެކުހެން ފުލުހުން ބުނެފައިވަނީ، މިހާރު ކުރިއަށްގެންދާ އޮޕަރޭޝަނަކީ، މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުން ތަހްގީގު ކުރަމުންދާ މައްސަލަތަކާއި ގުޅިގެން އެ ކޮމިޝަނުން ބަލައިފާސްކުރަން ބޭނުންވާ ތަންތަނާއި، މީހުން ބަލައިފާސްކުރުމަށް ހިންގާ އޮޕަރޭޝަނެއް ކަމަށެވެ.\nތަންތަނާއި މީހުން ބަލާފާސްކުރަނީ އެ ކޮމިޝަނުގެ އެދުމަށް ކޯޓުން ނެރެފައިވާ އަމުރުތައް ތަންފީޒުކުރުމަށާއި، ތަންތަނާއި މީހުން ބަލައިފާސްކުރުމުގެ ކަންކަން ކުރިއަށް ގެންދަނީ ފުލުހުން ކަމަށްވެސް ހާމަކޮށްފައި ވެއެވެ.\n"މި އޮޕަރޭޝަން ކުރިއަށްދާއިރު މާލޭ އާއި އައްޑޫ ސިޓީގެ އާއްމު ސަލާމަތީ ކަންކަންވެސް ފުލުހުން އިތުރަށް ވަރުގަދަކޮށްފައި ވާނެ" ފުލުހުންގެ ތަރުޖަމާނު ވިދާޅުވިއެވެ.


Noorul-islam.NET :: ފިރިހެނުން ނިޔަފަތީގައި ހީނާފަތް އެޅުން\nފިރިހެނުން ނިޔަފަތީގައި ހީނާފަތް އެޅުން\nތާރީޚް:9ޖެނުއަރީ 2010\nއަޞްލު : އެމްވީ އިސްލާމް ކިޔުއޭ (www.mvislamqa.com)\nހީނާފަތަކީ އަންހެނުންގެ ޒީނަތުގެ ތެރޭގައި ހިމެނޭ އެއްޗެކެވެ. އެއީ އެއިން އެބައިމީހުންގެ އަތާއި ފައި ޒީނަތްތެރި ކުރުމަށްޓަކައެވެ. އެހެނެއްކަމަކު އެއީ ފިރިހެނުންގެ ޒީނަތުގެ ތެރޭގައި ހިމެނޭ ކަމެއް ނޫނެވެ.<?xml:namespace prefix = "o" ns = "urn:schemas-microsoft-com:office:office" />\nޢާއިޝާ ރަޟިޔަﷲ ޢަންހާގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ. އަންހެނަކު ރަސޫލުﷲ ޞައްލަﷲ ޢަލައިހި ވަސައްލަމްއަށް ފަރުދާއެއްގެ ފުރަގަހުން ސިޓީއެއް ދިއްކުރިއެވެ. އެހިނދު ރަސޫލުﷲ ޞައްލަﷲ ޢަލައިހި ވަސައްލަމް އެކަލޭގެފާނުގެ އަތްޕުޅު ދަންމަވައިގެންނެވިއެވެ. އަދި ޙަދީޘް ކުރެއްވިއެވެ. (( مَا أَدْرِي أَيَدُ رَجُلٍ أَمْ يَدُ امْرَأَةٍ ؟)) އަންހެނެއްގެ އަތްތޯ ނުވަތަ ފިރިހެނެއްގެ އަތްތޯ ތިމަންކަލޭގެފާނަކަށް އެނގިވަޑައެއް ނުގަންނަވައެވެ. އެއަންހެނާ ދެންނެވިއެވެ. އެހެނެއްކަމަކު އަންހެނެއްގެ އަތެވެ. އެހިނދު އެކަލޭގެފާނު ހަދީޘް ކުރެއްވިއެވެ. ((لَوْ كُنْتِ امْرَأَةً لَغَيَّرْتِ أَظْفَارَكِ - يَعْنِي بِالْحِنَّاءِ)) ތިޔައީ އަންހެނެއް ނަމަ، ތިބާގެ އަތުގެ ނިޔަފަތިތައް ތަފާތު ކުރީހެވެ. އެބަހީ ހީނާފަތުންނެވެ. رواه أبو داود والنسائي\nމި ހަދީޘްގެ ޝަރަޙައިގައި ޢައުނުލް މަޢުބޫދު ކިޔުނު ފޮތުގއި ވެއެވެ. ((وَفِي الْحَدِيث شِدَّة اِسْتِحْبَاب الْخِضَاب بِالْحِنَّاءِ لِلنِّسَاءِ)) މި ޙަދީޘްގައި އަންހެނުން ހީނާފަތް އެޅުމުގެ މުސްތަޙައްބު ކަމުގެ ގަދަކަން ބަޔާންވެއެވެ.\nފަހެ އެހެންކަމުން އަންހެނުންގެ ޒީނަތުގެ ތެރޭގައި ހިމެނޭ ކަންތައްތަކުން ޒީނަތްތެރި ވުމަކީ ފިރިހެނުންނަށް ހުއްދަ ކަމެއް ނޫނެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމް ވަނީ ފިރިހެނުންގެ ތެރެއިން އަންހެނުންނާއި ވައްތަރު ވުމަށް މަސައްކަތްކުރާ ފިރިހެނުންނާއި އަންހެނުންގެ ތެރެއިން ފިރިހެނުންނާ އެއްވައްތަރުވުމަށް މަސައްކަތްކުރާ އަންހެނުންނަށް ލަޢުނަތް ލެއްވުން އެދި ދުޢާކުރައްވާފައެވެ. رواه البخاري\nﷲ ރުއްސުން ލެއްވި އަބޫ ހުރައިރާގެ އަރިހުން ރިވާވެގެންވެއެވެ. އެއްދުވަހަކު ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހަށް ދެއަތާއި ދެފައިގައި ހީނާފަތް އަޅާފައިވާ މުޚައްނަޘަކު (އަންހެން ހެދިގެން އުޅޭ ފިރިހެނަކު) ގެނެވުނެވެ. އެހިނދު ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. މީނައަށް ކިހިނެތްވީހެއްޔެވެ؟ އެކަލޭގެފާނަށް ދެންނެވުނެވެ. އޭ ﷲގެ ރަސޫލާއެވެ. އޭނާ އަންހެނުންނާއި އެއްވައްތަރުވާން މަސައްކަތް ކުރަނީއެވެ. ދެން ރަސޫލުﷲ ޞައްލަﷲ އަލައިހި ވަސައްލަމް ޞަޙާބީންނަށް އަމުރުކުރައްވާ އެމީހާ މަދީނާގެ ރައްބޭރަށް އަރުވާލެއްވިއެވެ. رواه أبو داود\nއެހެންކަމުން ނިޔަފަތީގައްޔާއި އަތްފައިގައި ހީނާފަތް އެޅުމަކީ ފިރިހެނުންނަށް ހުއްދަ ކަމެއް ނޫނެވެ. އެއީ އަންހެނުންނަށް ޚާއްޞަ ކަމެކެވެ. އެހެން ނަމަވެސް ބައްޔަކަށް ފަރުވާއެއްގެ ގޮތުން، ހީނާފަތް ނޫން އެހެން އެއްޗެއް ލިބެން ނެތްނަމަ، ހީނާފަތް ބޭނުން ކުރުމަކީ މައްސަލައެއް ނޫނެވެ. މިގޮތަށް މަޖުބޫރު ޙާލަތެއްގައި ހީނާފަތް އަތްފައިގައި އެޅުމަށް ބޭނުންކުރިނަމަވެސް، އަންހެނުންނާއި އެއްގޮތް ނުވާނޭހެން އެޅުމަށް ސަމާލުވާން ޖެހޭނެއެވެ.\nނަމަވެސް އެހެން އެއްޗެއް ހީނާފަތުގެ ބަދަލުގައި ބޭނުންކުރެވިދާނެ ނަމަ އެއެއްޗެއް ބޭނުން ކުރުން މޮޅުއިތުރުވެގެންވެއެވެ.


BREAKING NEWS: Roadha Vihlan Thibi Palestine Ge Refugeen Thakeh Shaheedh Kohlaifi - Vaguthu\nރޯދަ ވިއްލަން ތިބި ފަލަސްތީންގެ ރެފިއުޖީންތަކެއް ޝަހީދުކޮށްލައިފި\nހަނގުރާމައިގެ ސަބަބުން ސީރިއާގެ ރަށެއް ސުންނާފަތިވެފައި\nސީރިއާގެ ރެފިއުޖީ ކޭމްޕެއްގައި ދިރިއުޅެމުން ދިޔަ ފަލަސްތީންގެ ރެފިއުޖީންތަކެއް މިއަދު ރޯދަ ވިއްލަން ތިއްބާ އެމީހުންނަށް އަމާޒުކޮށް ދިން ހަމަލާއެއްގައި ގިނަ އަދަދެއްގެ ރެފިއުޖީން ޝަހީދުވެއްޖެއެވެ.\nއދ.ގެ އިންސާނީ އެހީދޭ ޖަމާޢަތް ޔޫއެންގެ ރިލީފް އެންޑް ވޯކާސް އެޖެންސީން ބުނީ ރޯދަ ވިއްލަން އެއްވެފައި ތިބި އާއިލާތަކަކަށް އަމާޒުކޮށް ދިން ރޮކެޓް ހަމަލާތަކެއްގައި 10 މީހަކު ޝަހީދު ވެފައިވާ ކަމަށެވެ. އަދި އިތުރު 30 މީހަކު ޒަހަމްވެފައިވާ ކަމަށް ވެސް އެޖަމާޢަތުން ބުނެއެވެ.\nޝަހީދުވި މީހުންގެ ތެރޭގައި ކުޑަކުދިން ވެސް ހިމެނެއެވެ.\nޔޫއެން ރިލީފް އެޖެންސީން ބުނީ ނެއިރަބް ރެފިއުޖީ ކޭމްޕަށް ވަރަށް ގިނަ ރޮކެޓް ހަމަލާތަކެއް މިއަދު އަމާޒުވި ކަމަށެވެ.\n"ޝަހީދުވި މީހުންގެ ތެރޭގައި ހަތަރު ކުޑަކުދިން ހިމެނޭ. އޭގެތެރެއިން އެންމެ ހަގު ކުއްޖާގެ އުމުރުންވީ އެންމެ ހައަހަރު. ޒަހަމްވެފައިވާ މީހުންގެ ތެރެއިން ގިނަ މީހުންގެ ހާލު ވެސް ވަރަށް ދެރަ." ރިލީފް އެޖެންސީގެ ބަޔާނުގައި ވެއެވެ.\nމިހަމަލާތައް ދީފައި ވަނީ ކޮންބައެއް ކަމެއް އަދި ކަށަވަރެއް ނުވެއެވެ. މީޑިއާ ރިޕޯޓްތައް ބުނާ ގޮތުގައި މިހަމަލާގެ ފަހަތުގައި ސީރިއާގެ ވެރިކަން ކުރާ ބައްޝާރުލް އަސަދުގެ ވަފާތެރި ސިފައިން ވެސް ތިބެދާނެއެވެ. ނުވަތަ މިއީ ހަނގުރާމަވެރި ޖަމާޢަތެއްގެ ހަމަލާއަކަށް ވެސް ވެދާނެއެވެ.\nސީރިއާގައި ހަރަކާތްތެރިވި އައިއެސް ޖަމާޢަތް ބަލިވި ނަމަވެސް އަދިވެސް އެގައުމުގައި ވަރަށް ގިނަ ހަނގުރާމަވެރި ޖަމާޢަތްތައް ހަތިޔާރާއި އެކު ހަރަކާތްތެރިވަމުން އެބަގެންދެއެވެ.\nސީރިއާގެ ދާހިލީ ހަނގުރާމަ ފެށުމުގެ ކުރިން ސީރިއާގައި ފަލަސްތީނުގައި ދެލައްކަ ފަންސާސް ހާހަށް ވުރެ ގިނަ ރެފިއުޖީން ތިއްބެވެ. ސީރިއާގެ ދާހިލީ ހަނގުރާމަ ފެށި ފަހުން އޭގެ ތެރެއިން ބައެއް މީހުން ވަނީ ސީރިއާ ދޫކޮށް ގޮސްފައެވެ. ނަމަވެސް އަދިވެސް ސީރިއާގައި ފަލަސްތީނުގެ އެތައް ހާސް ރެފިއުޖީންނެއް ދިރިއުޅޭނެ ކަމަށް ލަފާކުރެވެއެވެ.\nއައިސިސް އިން ޣައްޒާއަށް ހަމަލާދީފި\nއުމުރުން 12 އަހަރު – އުއްމީދަކީ ޝަހީދުވުން!\nމެއި 16, 2019 23:11\nيا الله ފަލަސްޠީނުގެ މުސްލިމު އަޚުންނާއި އުޚްތުންނަށް ލިބެމުންދާ އަނިޔާތަކުން ސަލާމަތްކޮށް ދެއްވައި އެބައިމީހުންނަށް ނަސްރާއި ކާމިޔާބު ދެއްވާފާނދޭވެ!\nމެއި 17, 2019 02:13\nޙަސްބުނައްﷲ ވަނިޢްމަލް ޥަކީލް.